
1.  A néprajz fogalma, tárgya, felosztása, szerepe. A magyar néprajz múltja és jelene.

2.  A magyar nép etnográfiai csoportjai

 Dunántúli csoportok - különös tekintettel a sárköziekre és a rábaköziekre

3.  Felföld (Északi magyar népcsoport) - palócok, barkók

4.  Alföldi csoportok - kunok, jászok

5.  Erdélyi csoportok - kalotaszegiek, torockóiak, székelyek

6.  Nyersanyagok megszerzése a növény- és állatvilágból - gyüjtögetés- halászat -   

     vadászat -, gazdálkodás - földművelés, állattartás -, a gazdálkodás eszközei,   

     táplálkozás

7.  Az emberi élet ünnepei - keresztelő, lakodalom, temetés - és  a hozzákapcsolódó   

     szokások, hagyományok

8.  Gazdasági élet ünnepei - aratás, szüret, fonó, kukoricafosztó, stb.

9.  Naptári ünnepek - jeles napok: karácsony, farsang, húsvét, pünkösd, Szent Iván ünnep             

10.  Népviseletek alakulása, változása - Tájházak megtekintése

11. Díszítőművészet - faragás, hímzés, szövés, rátét, tojásfestés

12. Népi építészet  (Hollókő)

13. Szellemi műveltség - népköltészet, zene, tánc, stb.

„A kultúrát nem lehet örökölni. Az elődök 







kultúrája egy-kettőre elpárolog, ha minden







nemzedék újra meg újra meg nem szerzi azt







magának”

                                                                                                                 Kodály Zoltán

A néprajz népünk múltját, kultúráját kutatja. A múlt megismerésével formálható a jelen és építhető a jövő. Ahhoz, hogy megérthessük a jelent, meg kell ismerni a múltat is, s ezért fontos, hogy néprajzi ismeretekkel rendelkezzünk.

A néppel, népekkel foglalkozó tudománynak az évtizedek során többféle elnevezése is előfordult, mint pl. a néptudomány, a néptan, az ethnológia, az etnográfia, a folklór, míg végül, az a tudomány, amely hazánkban a parasztság életével foglalkozik, a néprajz elnevezést kapta. 

A néprajz a görög ethnographia szóból származik, az ethnosz (= nép) és a graphosz (= leírás, lerajzolás) szavak összetétele. 

A néprajz az a tudomány, amely valamely népnek, népcsoportnak, - európai viszonylatban külön a parasztságnak - történetileg kialakult, hagyományos műveltségét, szokásait, életmódját, társadalmi berendezkedéseit, általános sajátságait és ezeknek megnyilvánulásait vizsgálja.

Amikor a néprajztudomány kezdett kibontakozni Európában, az itt élő népek hagyományos kultúrája, az európai parasztkultúra már felbomlóban volt, ezért megismerésük, kutatásuk egyre sürgetőbbé vált.


A néprajz univerzális tudomány, mert foglalkozik mindazzal, amit a népek az évezredek alatt a tudományban, a technikában és a művészetben egyaránt felhalmoztak. Elmondhatjuk tehát, hogy a néprajz a népi kultúra vizsgálatával foglalkozó társadalmi, történeti tudomány. A vizsgálat tárgya az ember, és rajta keresztül annak kultúrája, életmódja. A néprajzban a kutatás mindig az élő népek műveltségi viszonyainak vizsgálatából, vagyis a mából indul ki és visszafelé haladva az emberi művelődés legalsó szintjét igyekszik elérni. Hazánkban a népi kultúra képviselője elsősorban a parasztság volt, de más rétegek (pásztorok, kézművesek, stb.) is részben vagy egészben ebben a kultúrában éltek. Az uralkodó kultúra írásbeli, ezzel szemben viszont az alávetett nép műveltséganyaga a szájhagyományokban terjedt és maradt fenn. 

A néprajzi kutatás segítségül hívja a rokon tudományokat is, így a történelmet, a földrajzot, az irodalomtörténetet, a régészetet, a művészettörténetet, stb. Elsőrendű forrása a szájhagyomány, és csaknem egyetlen kiindulási lehetősége a megfigyelés és a kikérdezés, melyek alapján történik azután a leírás. Ezt nevezzük leíró néprajznak. Leírhatunk egy népet, egy népcsoportot, egy öltözetet, egy házat, egy tűzhelyet, leírhatjuk a halászatot, a nyelvjárást, stb. A kérdezéssel vagy megfigyeléssel tanulmányozható hagyományos jelenségek vizsgálatából lehet következtetni a régebbi korok kulturális állapotára és életmódjára.

Föltehetjük azt a kérdést, hogy az írásbeliség kialakulása előtt hogyan maradhatott ránk az a sok tudás, amit az előttünk járó nemzedékek fölhalmoztak? Ez csakis úgy történhetett, hogy az egyik ember átadta a másiknak azt, amit a világról megtapasztalt és tudott. Így azután a kultúra apáról fiúra szállt, szájról szájra öröklődött. Az idősebbek elmondták a fiatalabbaknak, miközben megtanították őket a különböző fogásokra, pl. vadászni, halászni, aratni, csépelni, főzni, építeni, stb. A régen élt emberek valamennyire polihisztorok voltak, hiszen a népi életmód rákényszerítette őket arra, hogy mindenhez értsenek egy kicsit, vagy nagyon. 


A magyarok a IX. században telepedtek le a Kárpát-medencébe, választott új hazájukba. A magukkal hozták sztyeppei kultúrájukat, amelyre az új helyen sok tényező volt befolyással, így a környezet, az itt élő népek, a Kárpát-medence szomszédos népei, Közép-Európa gazdasági és társadalmi viszonyai, a kereszténység megismerése, stb. Bátran kijelenthetjük, hogy Magyarország kicsiben Európa, mivel itt a keleti (a magukkal hozott) és a nyugati (az itt talált) hagyományok a népi műveltségben egyesültek. 

 
Évszázadokon keresztül az emberek különféle, kisebb-nagyobb rokoni és területi egységekben - család, nemzetség, nép - tradicionális, ill. hagyományos rendben éltek, dolgoztak, vagyis beleszülettek a hagyományokba. E hagyományokban megvoltak az íratlan szabályok, feladatok, amiket be kellett tartani. A népi társadalmak legfontosabb egysége a vérségi vagy házassági alapon szerveződött kisközösség, a család, valamint a több családot összefogó rokonság. Az emberek viselkedését, szokásait, az erkölcsöt, általában a család, a rokonság, a falu irányítja, s ebből nem lehet kilépni. A szokásokat, hagyományokat szigorúan be kell tartani. Ez a szigorúság azonban egyfajta biztonságérzettel is párosul, mert az egymásért való szolidaritás egyben védelmet is nyújt. 

A hagyomány tehát nem más, mint a közösség íratlan törvénye, amely köt és kötelez. Ez azonban nem állandó, korról-korra változhat, és változik is. Megfigyelték, hogy az emberek alkalomról alkalomra, esztendőről esztendőre a megszokott mozdulatokhoz, munkafolyamatokhoz ragaszkodnak, még akkor is, ha az lényegtelen. A hagyomány jellegzetes tulajdonsága a rögzítésre, a konzerválásra való törekvés, amely idővel szokássá válik. A hagyomány még ma is jelen van ugyan az élet sok területén, de már korántsem olyan meghatározó erővel, mint korábban. (Ma megfigyelhető az elidegenedés!!) Ilyen hagyomány, ami szokássá vált, pl. ha kenyeret szelnek fel, előtte keresztet tesznek rá. !


A magyar népi kultúrát évszázadokon keresztül a parasztság alakította, amely a középkori kialakulásától kezdve mind anyagi, mind szellemi téren önellátásra kényszerült. A parasztság műveltsége időről-időre alakult, formálódott, változott, megőrizte az óhazából hozott történeti, etnikai jellegzetességeket, az anyagi kultúrában kevesebbet, viszont a szellemi műveltségben annál többet. 

A magyar nép műveltsége a gazdasági és társadalmi tényezők hatására alakult ki és fejlődött, de persze ezen kívül még más tényezők is közrejátszottak, mint pl. az egyházi ünnepek, a szentek napjai melyek a parasztság szokásvilágára nagy hatással voltak, de ugyanezt mondhatjuk el a Kárpát-medencében együtt élő különböző népek hatásáról is. 

A parasztság a középkorban sem volt egységes, a jó módúak és a szegényebb réteg éppúgy megtalálható volt közöttük, mint a nincstelen szolgák, a falusi kézművesek. A különbség minden tekintetben megfigyelhető volt. Az életben - úgy a múltban mint a jelenben -, a jelenségek együtt, vagy egymáshoz kapcsolódva élnek, pl. ugyanaz az ember lehetett egyben jó földműves és kiváló mesélő, esetleg táncos, vagy jó szervező, aki az aratáshoz az aratóbandát szervezte. A népi műveltség önmagában nem egységes. A hagyományok mellett újításokra, bővítésekre is sor került. Pl. messze földről felkerestek olyan pásztorokat, akik híresek voltak díszes faragásaikról, karikás ostoraikról. Ezeket névről is ismerték, de ismerték azokat is, akik lakodalmi vőfélységet vállaltak. Ugyanakkor a névtelenség homályába vész az, aki a szerszámokon végzett újításokkal a munkavégzést próbálta megkönnyíteni. 

A hagyomány a mai élet sok területén még ma is jelen van, de már nincs olyan meghatározó ereje, mint korábban volt. Elsősorban a családi élet területére szorult vissza.

Az anyagi kultúra kutatása később és lassabban indult meg, mint a folklóré. A folklór a néprajz szerves része, amely szóbeli, szóban élő néphagyományi hiedelmek, szokások, szertartások, dalok, mesék, stb. együttese.

A néprajz mint tudomány

Néprajzi megfigyelések már az ókorból ismertek. Ennek ellenére a néprajz kutatása jóval később szerveződik tudománnyá. 


Néprajzi feljegyzések, adatok már a középkori magyar krónikákban, és oklevelekben is megtalálhatók. Anonymus (XII.sz.) már megemlékezik a parasztok "hamis meséiről és a regősök csacsogó énekeiről", amit a történetíró lenézett ugyan, de írásaiban mégis csak fölhasznált. 

A vallási irodalomban is sok néprajzi vonatkozással találkozunk. 


Bél Mátyás (1684-1749) az első, akinek a nevével összekapcsolódik a magyar néprajztudomány kezdete.  A Notitia Hungariae novae Historico geographia c. művében 11 megyének a népéletét írja le, hitelességre törekedve.


A XVIII. sz-ban Tessedik Sámuel (1742-1820) szarvasi lutheránus lelkész munkájában - A paraszt ember Magyarországban, mitsoda és mi lehetne... - rámutat a parasztság szellemi műveltségének fontosságára, bemutatja életét, helyzetét, elmaradottságát, babonáit, és ezek megoldására keres lehetőséget. Gazdasági iskolájában a parasztfiataloknak gyakorlati ismereteket oktatott. 


A XIX. sz-ban történészek, nyelvészek egyre tudatosabban fordultak a nemzeti hagyományok megismerése felé. A hiedelmek, babonák feljegyzése is ekkor kezdődött, Ipolyi Arnold (1823-1886) volt az első, aki tudatosan, tervszerűen gyűjtötte ezeket, hogy belőlük a magyar ősvallás elemeit rekonstruálhassa.

A néprajz a nép egész világát két részre osztja: 


tárgyi (anyagi kultúra, tárgyi hagyaték) és 


szellemi ( szellemi hagyomány, folklór) néprajzra. 

A kettő jelenségei sokszorosan összefüggnek egymással (pl. az állatok gyógyításában nem elégedtek meg a gyakorlati fogásokkal, kellettek még varázsigék, ráolvasások, imádságok), mint a nép kerek világának együttes tényezői.

              1. Tárgyi néprajz     - mindennapi élet - táplálkozás 

                                               - öltözet, lakás

                                               - foglalkozások (gyűjtögetés, halászat, vadászat, állattenyész- 

                                                  tés, földművelés) 

                                               - eszközök,

                                               - díszítőművészet, mely a tárgyaktól el nem választható

               2. Szellemi néprajz - művészeti műfajok (nyelv, népköltészet, tánc, zene)

                                               - ideológiai állásfoglalások - hiedelmek, vallási képzetek

1. Tárgyi néprajz
Nem pusztán a tárgyak ismertetése, hanem emberi műveletek, cselekvések egész sora. A kétkezi műveletekhez, a tárgyak előállításához, használatukhoz (a munkához) tapasztalati tudás szükséges (pl. a szövés technikáját az ember nem egyik óráról a másikra sajátította el). Ez a tudás is hagyományos, öröklődő, néha egyik nemzedékről a másikra száll, néha egyszerre, néha azonban hosszas gyakorlattal. 

A tárgyak életünk nélkülözhetetlen részei, nélkülük szinte nem létezhetünk, de azok sem létezhetnek emberek nélkül. Velük élünk és velünk élnek. Megszépítik, vagy elviselhetetlenné teszik környezetünket, életünket. Múzeumokban is a tárgyakon keresztül ismerheti meg az érdeklődő a régi, vagy az új idők emlékeit, történelmi korok, kultúrák, művészetek halhatatlan értékeit. Ismeretlen korokról, emberekről, kultúrákról mesélnek ezek a régi tárgyak. 
2. Szellemi néprajz
A szellemi hagyományok a nép lelkében élnek, öröklődnek. A szellemi néprajz azokkal a képződményekkel foglalkozik, amellyek a közösség lelkében keletkeznek, hagyományként szállnak nemzedékről nemzedékre. Népmese, népköltészet, népzene, néptánc, babonák, hagyományok, szokások. 


A tárgyi és a szellemi néprajz szoros kapcsolatban áll egymással. A tárgyak néprajzi értelemben nem élettelenek, bizonyos műveletek, cselekvések élő részei. Vannak szokások, melyek időszakonként élnek, és csakis akkor, amikor az alkalom megkívánja. Pl. a betlehemezés csak az ádventi időszakban, a karácsonyi ünnepkörben lehetséges. 

A hagyományokban - akár a nyelvet, akár a művészeteket nézzük - jelentős szerepe van a képzeletnek, amely az elfelejtett, vagy nem tetsző helyett újat is formálhat, kialakíthat. A hagyományokat átadják az emberek, vagy embercsoportok egymásnak. Ezt az átadást nevezzük traditionak. A hagyomány történeti életének megfigyelése a betű, a fénykép, a rajz, a film, valamint ezek összehasonlító vizsgálata. Általában a tárgyi hagyaték jelenségei térbeliek, míg a szellemieké időbeliek, de ez fordítva is lehetséges.  


A magyarság népi műveltsége alapszerkezetében és fő vonásaiban egységes. Ennek ellenére azonban számon tartunk kisebb-nagyobb csoportokat, tájakat, más etnikum által körülvett szigeteket, melyek többé-kevésbé különböznek a szomszédoktól. A néprajzi csoportokat, néprajzi tájakat különösen két tényező alakítja: 

               - a történeti sors és

               - a földrajzi környezet.

A gyökerek egészen a honfoglalásig nyúlnak vissza. A letelepedett nyolc törzs között származásban, műveltségben, foglalkozásban is különbségek lehettek és voltak is, ezenkívül még a terület, ahová letelepedtek (hegyes, sík, mocsaras vidék) meghatározó tényező volt a helyi kultúrák kialakulásánál. Egy népnél a legfontosabb műveltségi összetartó erő a nyelv. 


A néprajzi ismereteink bővítéséhez a szakkönyvek, a néprajzi múzeumok kiállításai, a televizió nagyban hozzájárulnak. Néprajzi kiállítások az ország egész területén megtalálhatók. Múzeumokban, tájházakban, szabadtéri néprajzi múzeumokban ismerkedhetünk meg a hagyományos tárgyi kultúrával, annak történeti fejlődésével. A szabadtéri néprajzi kiállítás hasonlósága ellenére sokban különbözik a múzeumokban látható kiállításoktól. Ezek inkább építészeti kiállítások, mivel a látogató először itt az épülettel találkozik, megismeri annak nagyságát, beosztását, szerkezetét, építőanyagát, tüzelőberendezését, az építés technikáját, majd az épületben elhelyezett tárgyakat. Az építmény árulja el a legtöbbet a természetes és az ember alkotta környezetről, az ember környezetalakító tevékenységéről, annak fejlettségéről. Ám a néprajzi múzeumok nem csupán építészeti kiállítások, mivel az itt elhelyezett tárgyak, bútorok, háztartási és gazdasági eszközök, az ezekkel szemléltetett munkafolyamatok, szokások együttesen mutatják be az emberek életmódját, kultúráját, környezetét. Tulajdonképpen ezek életmód kiállítások, melyeken keresztül bepillantást nyerhetünk a parasztság múltjába.  

Múzeumok 

        - Néprajzi Múzeum, Budapest

        - Szabadtéri Néprajz Múzeum Szentendre

        - Nyiregyháza-Sóstói Múzeumfalu

        - Vasi Múzeumfalu, Szombathely

        - Göcseji Falumúzeum Zalaegerszeg

        - Szennai Szabadtéri Néprajzi Gyűjtemény,

        - Ópusztaszeri Nemzeti Történeti Emlékpark Szabadtéri Néprajzi Gyűjteménye,    

           Pusztaszer

        - megyei, városi múzeumok

        - tájházak

Kézikönyvként 

     Balassa-Ortutay: Magyar néprajz c. könyve használható. Ezenkívül számos néprajzi témájú könyv található könyvtárakban, könyvkereskedésben. Nagyon híres a négy kötetes Malonyay-féle A magyarság néprajza c. könyv, amit a század első felében adtak ki, de a 80-as évek körül reprint kiadásban is megjelentették.

Kötelező irodalom:                                                       Ajánlott irodalom:

     BALASSA Iván-ORTUTAY Gyula                        HOFER Tamás-FÉL Edit

          A magyar néprajz. Bp. l979.                                   A magyar népművészet. Bp. 1975.

     BOROS Mariette                                                    DOMANOVSZKY György

          Népművészet Bp. 1982.                                         A magyar nép díszítőművészete I-     

                                                                                     II. Bp. 1981. 

                                                                                         MAGYAR Néprajzi Lexikon 1-5.

                                                                                     Főszerk. Ortutay Gyula. Bp. 1977 –

                                                                                     1981. .

MAGYARORSZÁG ETNIKAI TÁJEGYSÉGEI

Egy népen belül olyan alegységet, amely sajátos történeti hagyománya, kultúrája, életmódja, társadalmi szervezete, illetve nyelve alapján különül el a környezetétől, etnikai csoportnak vagy néprajzi csoportnak nevezünk. Néprajzi csoportról csak abban az esetben beszélhetünk, ha legalább 2 vagy 3 elválasztó kategória van, viszont egy nyelvszigetet, vagy népszigetet csupán nyelvi (tehát 1 kategória) elkülönültsége alapján is már néprajzi csoportnak tekinthetünk. Pl. bukovinai székelyek, szlavóniai magyarok. 

 
A magyarság népi műveltsége alapjában és fő vonásaiban véve egységes, ennek ellenére azonban számon tartunk olyan kisebb-nagyobb csoportokat, tájakat, más etnikum által körülvett szigeteket, melyek közelebbi és távolabbi szomszédainktól különböznek. Egy-egy etnográfiai csoport olyan sziget a magyarság egészében, mely jellegzetes elemekkel különül el a szomszédoktól. A megkülönböztető elemek az évek során azonban változhatnak, alakulhatnak, ugyanúgy, mint ahogy a népi kultúra egésze is alakul és változik. 


Az etnográfiai csoportok kialakulásánál földrajzi és történeti tényezők játszottak közre. A honfoglalás idején a Kárpát medencébe letelepedett törzsek származásban, műveltségben, foglalkozásban is különböztek egymástól, s az itt talált terület változatos tájai - hegyek, síkságok, lápok, mocsarak - az ide letelepült emberek életmódjára is hatással voltak, és ehhez járultak még a történeti tényezők, pl. egyes csoportok kiváltságokat élveztek, ezért társadalmi-gazdasági különbségek alakultak ki, melyek aztán elő is segítették az etnográfiai csoportok kialakulását. 


A honfoglalók a Kárpát-medencében államilag szervezett lakosságot csak keveset találtak. A Dunántúlon élt kevés frank, a középső területeken avarok, szlávok, s a szlávok azok, akik a Duna-Tisza táján, az északi hegyekben és Erdély területén éltek nagyobb számban. A magyarok a Kárpát medencében élt lakosság ellenállásába nem, vagy alig ütköztek, letelepedésük békés volt. Nem szerették a magas hegyeket, azokat elkerülték, inkább az Alföld kevésbé vízjárta területeit szállták meg. Eleinte régi életmódjukat próbálták folytatni, de hamar rájöttek, hogy ez itt lehetetlen.


A Magyarországon élő kunok, jászok, palócok, illetve a székelyek sajátos megkülönböztető vonásai régi keletűek. A kunok, a jászok betelepedésükkor nem beszélték a magyar nyelvet, a palócok a kabarok, a kazárok utódai, a székelyek Attila népének, hunoknak vallják magukat. 


Az etnográfiai csoportok esetében legfőbb szempont a közös történeti alapú együvé tartozás, amely gyakran földrajzi és igazgatási határokon át is terjed. A néprajzi tájak esetében a földrajzi tényező szabja meg a határt, amikor is egy hegység, egy lápvidék, egy folyóvölgy, egy szőlőtermő terület népessége tartozik egybe. Egy nép legfontosabb műveltségi összetartója a nyelv. Viszont a tájnyelvet nem minden esetben használhatjuk etnográfiai csoportok meghatározására. 


A török megszállás után az elnéptelenedett vidékekre megindult a betelepedés úgy az ország távolabbi vidékeiről, mint más országokból. Az érkező telepesek hozták magukkal saját kultúrájukat - viseletüket, szokásaikat, hagyományaikat - melyeket a mai napig is megőriztek. Ha megfigyeljük hazánk népviseletét, díszítőművészetét, azt tapasztaljuk, hogy hazánk etnikai képe igen változatos. 


Bizonyos népcsoportokat arról a tájról neveztek el, ahol éltek, pl. a sárköziek neve a régi Duna-szabályozás előtti vízjárta határukra utal, a Vas megyei Őrség a múltban a Vas megyei határőr-szervezetnek volt önálló része. Népcsoporttól kapta a nevét a Kunság, és a Jászság. 


Részben földrajzi, részben történeti megfontolásból négy nagy néprajzi vidékre oszthatjuk a Kárpát-medencének azt a részét, ahol magyar anyanyelvű lakosság él:


I. Dunántúl - a Duna, a Dráva és az Alpok nyúlványai közé eső, majdnem szabályos négyszögletű terület.

 
II.  Felföld - a korábbi Felső-Magyarország, ma nagyobbrészt Szlovákia területe 
     

            III. Alföld - síkság, a Tisza folyik rajta keresztül, s az északi hegyektől az Al-Du-

náig tart, Szerbiába is benyúlik  


IV. Erdély - "erdőn túli, erdő előtti" területet jelent, - az Alföldet és az Erdélyi-medencét magas, erdős hegyek választják el egymástól. 

DUNÁNTÚL

Felszíne változatos, dombvidékek, hegységek, kisebb síkságok váltják egymást, inkább dombos, mint hegyes vidék. Északról és Keletről a Duna, Nyugatról az Alpok keleti nyúlványai és a Mura, Délről a Dráva határolja. Neve a legrégibb tájneveink közé tartozik. Pannóniaként vonult be a történelembe az i.u. első négy évszázadban. Ekkor a római birodalom része volt. Számtalan régészeti emlék utal erre az időszakra. Ezek a virágzó római városok azonban elpusztultak, a római kultúra nem folytatódott a népi műveltségben, talán a szőlőművelésünk az, ami ebből az időből megmaradt. 

A honfoglalás után a magyaroknak a Dunántúl volt az egyik legfontosabb területe. Fontos közigazgatási, kulturális és vallási központok alakultak ki itt - Veszprém, Székesfehérvár, Esztergom, Pannonhalma, Pécs, stb. Viszonylag korán megindult a városi fejlődés, amely külhonból vonzotta a vallonokat, itáliaiakat, németeket. Ezeknek a népeknek a kulturális hatása máig kimutatható. 


A török megszállás Dunántúlra is hatással volt. A törökök után az elnéptelenedett területekre főleg német telepesek jöttek, de jöttek szlovákok is, akik inkább a hegyvidékeket népesítették be, valamint horvátok, akik a Balkánról menekülve a Nyugati részeket választották új hazájuknak. 


Dunántúl földrajzi helyzeténél fogva kapu volt Nyugat felé. Az itt lakók fogékonyak voltak a nyugatról jött kultúrhatások tekintetében. Átvették a stílusjegyeket, de azokon változtattak, átformálták, új, jellegzetes stílust alakítottak ki. 


A földrajzi helyzetből adódóan változatos paraszti kultúrák alakultak ki. Évszázados multúak a fazekastermékek, a rábaközi parasztság ruházata pedig vetekszik a nemesség ruháiával.

Dunántúl .részei:


- Göcsej az ország délnyugati szögletében, Zala megye közepén terül el, dimbes-dombos, már a nevében is benne van, göcsörtös, hepe-hupás, nehezen művelhető terület, a lakosság többnyire állattartással és földműveléssel foglalkozott.


- Őrség a Zala és a Kerka folyók völgyében terül el, lakói a középkorban a nyugatról jövő támadások ellen védték a határt. Századokon át szabad katonák voltak (hajdúk, vagy székelyek). Fő megélhetésük az állattenyésztés volt, de vannak szántóföldek, gyümölcsösök is. Nyelvében és szokásaiban sok régiséget őrzött meg ez a csoport.


- Hanság - mocsaras, lápos terület, neve is ezt tükrözi. Régi magyar szó a "hany" mocsarat jelent. Az itt élők halászattal, vadászattal, a nád és a gyékény háziiparszerű feldolgozásával, tőzegkitermeléssel, állattartással foglalkoztak. A mocsarakat mára lecsapolták, termőterületté tették.


- Rábaköz a Rába és a Rápca között elterülő sík vidék. Az itt élőket építkezésük, különleges fehér hímzésük és gazdag népviseletük különbözteti meg a szomszédos vidékekétől.


- Szigetköz a Nagy-Duna és a Mosoni-Duna közötti terület. Az állattartás szolgált a lakosság megélhetésének alapjául. Életük meghatározója a víz volt - halászat!


- Csallóköz (ma szlovák terület) - régi neve Aranykert, (aranyat mostak a Dunából) az egyik legnagyobb magyar etnikai csoport található itt. 


- Bakony-hegység lakóinak életében az erdő játszott meghatározó szerepet. Az Árpád-korban a Bakony erdeje Győrtől Székesfehérvárig terjedt. Halász, vadász, erdőjáró emberek lakták.


- Balaton-felvidék lakóinak a szőlőtermesztés, és a halászat volt a fő megélhetési forrás.


- Somogyország - a Balaton déli partjától a Dráváig nyúló dombvidék neve, lakóinak életmódját az állattartás határozta meg, valamint az erdő. A táj gazdag és változatos népviselete messze földön ismert. Somogy és Baranya megye határán terül el az erdő borította Zselicség, amely a somogyi betyárok biztos búvóhelye volt.  


- Ormánság Baranya megye délnyugati sarka. Vizes, mocsaras terület volt, mely a töröktől bántatlanul megmaradt. Rokonságban van négy szlavóniai faluval: - Kórogy, Szentlászló, Haraszti és Rétfalu. Halászattal, állattartással és földműveléssel foglalkoztak. Viseletük a délszlávokéhoz hasonlít. Sokáig megmaradt az egykor általános fehér gyász szín. 


- Dráva-szög - magyar falvak horvát területen.


- Sárköz a Duna közelében, Tolna megyében. Lakói földművelésből éltek. Híresek a szőttesei - a fekete alapon fehér minta.


- Mezőföld a Velencei-tótól délre eső síkság. 

TELEPÜLÉS 

NÉPI ÉPÍTÉSZET


A horda szinten élő társadalmak települése szórt, rendszertelen. A nomádok sátrainak elhelyezkedésében már szigorú rend figyelhető meg. A letelepült parasztok falvai a gazdálkodáshoz igazodtak. A magyar falu szó finnugor eredetű, már az ősmagyarok is ismerték. I. István törvényeiben már találkozunk vele, - arról rendelkezik, hogy 10 falu építsen egy templomot. A lakóházak általában a település közepét foglalták el, ezután következtek a kertek, a falu határában pedig a szántóföldek. A faluban a templom köré általában a módosabb családok építkeztek, a szegényebbek a falu közepén, a jöttmentek pedig a falu végén laktak. 


A magyar települések egy része már a korai magyar középkorban kialakult. Erre írásos források is utalnak a XI. sz-ból. Régészeti ásatások bizonyítják, hogy a néhány házból, földbe süllyesztett veremlakásból - melyet 100-120 cm-re süllyesztettek a földbe - álló települések nem voltak állandók. Ha az állatok lelegelték a rétet, vagy bármi probléma volt, az emberek elhagyták házukat, s más helyre telepedtek. Az állandósulás a XIII-XIV. sz-tól kezdődik, amikor már a házakat nem a földbe süllyesztették, hanem különböző technikával építették. Később körül kerítették, kaput alakítottak ki. A magyar falvakra az "utcás" települési forma volt a jellemző, ami azt jelenti, hogy a szalagtelkek az út mindkét oldalán helyezkednek el, vagyis az út mindkét oldalára építették a házakat. 


A házak építőanyagát mindenütt a közvetlen környezet szolgáltatta és szolgáltatja ma is. A felhasznált építőanyag igen változatos. 

A ház szerkezetileg két részből áll: 

 - a falból, mely készülhet földből, sárból, vályogból, téglából, kőből, nádból, vesszőből vagy fából.

 -   a tetőzetből, melynek két része van: 

     a tetőváz (tetőszék) és a fedél (héjazat). 

A tetőzet régi neve héj (hiú, híj, hajazat). Régen a háznak padja, padlása nem volt, csak héja. Innen ered a padlás héj, hiú neve. 

Az építkezés fajtái:


- A boronás falú építkezés a legarchaikusabb, az erdőben gazdag vidékeken - Zala, Vas, Baranya megye - volt a jellemző. A fal hosszúságának megfelelő gerendákból építették a házat, melyről csak a kérget hántolták le, s a gerenda végétől kb. 10-15 cm-re, a hosszirányra merőlegesen, alul, vagy fölül, félkör alakú vájatot, vagy fészket faragtak, amellyel egymásba illesztették a boronákat. A gerendákból épített fal tehát vizszintesen egymásra helyezett gerendák sora. Az oldal- és hosszirány elmozdulása ellen a szomszédos gerendák csapolásaikkal bizrosították egymást. A faházat közvetlenül a földre építették, vagy nagyobb tuskókra, kövekre rakták, esetleg az egész alját kikövezték. Az építkezéshez leginkább fenyőt használtak, mivel ez adta a leghosszabb gerendát, de kedvelték a tölgyfát is, ebből is készítettek házakat. A faházakat vagy természetességében meghagyták, vagy bevakolták. Ha vakolták, akkor a külső részt bevagdalták, hogy jobban ráragadjon a sár a fára. Az Őrségben is fából készítették a házakat - ennek érdekessége, hogy szét is szedhették, így megtörtént, hogy az örökösök jussuk arányában szétosztották a gerendákat. 


- A sövényfalú v. paticsfalú, (un. fonásfalú) építkezés igen gyakori volt. A kijelölt épület alapjának megfelelően 30-40 cm távolságra a földbe vertek karókat, melyeket sűrűn befontak vesszővel. Az elkészült fonást sármasszával (amely állt földből, törekből, szalmából, lótrágyából, vízből, melyet összekevertek, megtapostak, hogy elég sima legyen, majd egy napig hagyták, hogy összeérjen) kívül, belül addig tapasztották, amíg a fal vastagsága az 50-60 cm-t el nem érte. 


- A fecskerakásos vagy rakott falú építkezés a fában szegény területeken terjedt el. Félméteres alapárkot ástak, ezt teletömték szalmás, agyagos sárral, majd a sarat tovább rakták villával addig, amíg 1 m magasságot el nem ért. Ekkor abbahagyták, s megvárták míg a felrakott fal jól kiszárad, majd újra folytatták a sár rakását egészen addig, amíg a kívánt magasságot el nem érték. Amikor a fal teljesen kiszáradt, ásóval egyenesre faragták, majd kivágták az ajtót és az ablakot. Ezzel a módszerrel már csak gazdasági épületeket építenek.


- A vert falú v. tömésfalú (földfalú) házak is földből készültek. Ezt a módszert a zsaluzás ősének is tekinthetjük. A sarat ugyanis két deszka közé rakták, sulykolták, nyeles bunkóval döngölték, tömörítették. Ha jól kiszáradt, sok évig eltartott. Ez a faltípus tartott a legtovább. Itt már megjelenik a helyi specialista, a falmester (a kőműves őse), aki a munkálatokat irányította. Ő volt, aki vigyázott arra, hogy egyenes legyen a fal. Itt már alapot készítettek, kőalapozást végeztek, s általában fél méter vastagságú volt a fal. 

            - A nád is fontos szerepet töltött be az építkezéseknél, a ház falának készítésénél, (pl. Sárréten). Lakóházakon, melléképületeken kívül nagyobb építmények is készültek nádból. A pásztorhajlékok javarészét nádból készítették. Az építkezésben éppúgy pótolta a fát, mint a tüzelésben.  

            - A vályog és a tégla a múlt század közepétől kiszorította a sárból és földből való építkezést a magyar parasztságnál 


- Követ a kőben gazdag vidékeken - Balaton É-i partja, Sopron környéke - használták építkezésekhez alapanyagként. A kövek összeragasztása történhetett agyagos földdel, de erősebb és általánosabb eljárás volt, amikor már meszet homokkal, vízzel összekevertek és ezzel a sűrű habarccsal töltötték ki a kövek közötti réseket. A meszet nemcsak a kőépítkezésekhez használták, hanem a XVIII. sz-tól festésre is.

A tetőszerkezetek: 

       - ágasfás-szelemenes
          a gyengébb falú (sövényfal) házaknál gyakori, a V vagy U csúcsban végződő földön   

          álló ágasfára ráfektetették az un. szelemengerendát, mely tartotta a  tetőszerkezetet                    

        - szelemen nélküli, szarufás tetőszék

          olyan tetőszerkezet, amelyen a héjazatot „A” alakban, vagy „A” alakban kialakított  

          gerendára, rúdpárokra, szarukra terhelik. Ezek az épület falára vagy az épület falán  

          fekvő hosszanti irányú gerendára támaszkodnak. Inkább a magasabb technikai tudás- 

          sal készített házaknál (fa, vályog, vertfal) alkalmazták. Ehhez tanult parasztácsokra  

          volt szükség. A mestergerendát a ház belsejében alátámasztották még egy tartóosz-  

          loppal, melyet néhány vidéken bódoganyának neveznek.

Tető típusok: 

- Kontyos tető: mindkét végén ferde síkokkal van lezárva, a legrégibb tipus. Erdélyben, K-Magyarországon általános volt, de a XIX. sz-ig az egész nyelvterületen gyakori volt.   

            -  Üstökös tető: a ház oromfalán a csúcsról ragfákkal tartott, kisebb-nagyobb üstök,   

            félsátoralakú tető nyúlik le. 

            -  Nyerges tető: két oldalú, a homlokával az utcára néző, keskeny, hosszú háznak ez       

            a természetes tetőformája. Gazdaságos, kevesebb anyag kell hozzá.

Az épületek tetejének anyaga a környezettől függött. 

Tetőfedő anyagok:

- facserép v. zsindely - a hegyvidéken alkalmazott anyag, tenyérnyi széles, 25-30 cm   

hosszú, vékony falemez, szélébe hornyot vágtak, hogy hézagmentesen lehessen összeilleszteni. 

-zsúp a legelterjedtebb és egyben a legbonyolultabb, kézzel csépelt szálas rozsszal-

mából fonják 

- a nádat a Balaton és a folyók, mocsarak környékén használták előszeretettel, vastagsága 30-40 cm. 

            - a cserép és pala használata
később, az 1940-es évek elejétől terjedt el.

A dunántúli házak formai jellegzetessége az oszlopos tornác, mely az épület udvar felőli hosszanti oldalát kíséri. Több változata (bolthajtásos, mellvéddel kiegészített) ismert, pl. ereszajja (eresz alja), falajja (fal alja), a későbbiekben a gang, a tornác, a hambit. 

A  LAKÓHÁZ


A ház szavunk jelentheti magát az építményt, de jelentheti a lakóépület szobáit is, pl. elsőház, hátulsóház, kisház.  


Házon kezdetben favázas-, bőr-, földborítású kunyhószerű építményt értettek, mely egyetlen helyiségből állt. A legősibb házformák egyike a középtűzhelyes ház (pl. a pásztorhajlékok). Később azonban a helyiség közepéről a helyiség egyik oldalára került át a sárból készített tűzhely, amelynek padkáján a gerendáról lelógó bográcsban főztek. Amikor a ház háromosztatú lett, az utca felé eső helységet nevezték ház-nak, mellette középen volt a konyha, vagy pitvar, e mellett pedig a másik oldalon a kisszoba, vagy kamra (ez lakókamra). Később a tehetősebbek építettek még a házhoz külön bejáratú kamrát, vagy magtárat is. Ezt az istálló, majd az ólak követtek. A konyháknak eleinte nem volt kéményük. A konyhai asztal magasságú tűzhelyen, nyitott tűzön főztek, melynek a füstje az ajtó nyílásán, illetve az ajtó fölötti vágott nyíláson távozott a helyiségből. A szobába kemencét építettek, ennek füstjét is a konyhába vezették ki, mivel kezdetben nem volt kémény. Ezért ezt füstös konyhának nevezték. 

A régi ház beosztása:               szoba (ház)     -     konyha v. pitvar    -    kamra    

A dunántúli parasztházak legszebb része az udvari homlokzatot díszítő, ívelt oszlopos, bolthajtásos folyosó (tornác).

A házak oromdeszkáit fűrészelt kivágások (szív, kereszt, kehely) és festett díszítések (Szent Flórián, Maria Zell-i madonna) ékesítették. A díszítés mellett a praktikusság is szerepet játszott, mert így oldották meg a szellőzést és a világítást.

HÁZBELSŐ, BÚTOR
A paraszti bútorok igen változatosak voltak, jellegzetes stílusuk korán kialakult. A forma és a díszítés a kor divatjának megfelelően változott. Legkorábbi bútordarabok a falak mentén körbe sárból rakott padkák voltak, melyek ülésre, alvásra szolgáltak. Ezt váltották fel későbbiekben a fából készült padok. Többi berendezés az asztal, láda, ágy, szék. A ládákat, szuszékeket ácsolt technikával készítették. Ezeket baranyai ládák-nak is nevezzük. Fedele háztetőforma, az antik szarkofágokhoz hasonlítanak formájukban és díszítésükben. A díszítés geometrikus, kékesfekete festékkel színezett. 

Szuszék: ácsolt láda. Fejszével hasított deszkából készült, a vízszintes deszkákat négy sarokpillér fogja össze. Díszítése: ékrovás, vésett dísz. Eredeti magyar neve: szekrény v. szökröny.

Paraszti használatra készültek még az intarziás - berakásos - bútorok is, melyek a Balaton-felvidékre, és a Bakonyra jellemzőek. Intarzia: a bútorművesség egyik díszítési módja, kivágott vékony falemezkék berakása ! A veszprémi asztalosmesterek foglalkoztak ezzel a munkával, s innen terjedt át más vidékre. Nagyvázsonyban céhes központ is kialakult asztalosokból.

A bútorok nagy része keményfából készült. Tölgyfából faragták a székeket, a legegyszerűbb az ülőke, vagy gyalogszék volt, ez egy fatáblába, melybe négy lábat fúrtak. Később elterjedtek a háttámlás székek is, ezek nagy részénél a szék hátlapját szépen kifaragták. A széktámlák díszítése igen gazdag és változatos volt, a geometrikus mintáktól az akantuszlevelekig igen széles a skála. De készítettek bútort puhafából is, amit festéssel konzerváltak.

Komáromban volt az ország egyik legjelentősebb asztalos központja, innen távolabbi vidékekre is eljutott a bútor. A XVIII. században templomi berendezéseket is gyártották. 

A XIX. sz-ban terjedt el a ruhatartó (tulipános) ládák készítése. A stílus korszakonként változott. A XVIII. sz végén, XIX. sz. elején készült ládák alapszíne halványzöld, esetleg fekete volt. A mintákat belevésték a fába, melyek fehér, sárga színű vonalkázással cifráztak, díszítettek. A későbbi időben jelentek meg a tulipán motívumok, melyek az egész felületet kitöltötték. 

FARAGÁS

A faragás alapanyag sokféle lehet. Legalkalmasabb a fa, de a csontot, a szarut is faragták. A legjelesebb faragóknak a pásztorokat tartották, már régi időktől kezdve. Nekik jóval több idejük volt, mint a parasztembereknek. Kedvelt anyaguk a fa és a csont (szaru) volt. A használati tárgyak nagy részét fából készítették. Szarvból, szaruból kürt, ivótülök, sótartó, rühzsír-tartó, stb. készült.


A dunántúli pásztorfaragások országos jelentőségűek. Minden technika ismert és használatos volt. Egyes híres faragók iskolát teremtettek, munkájuk igen színvonalas volt. 


A XVIII. sz-tól ismerjük az első faragásokat, melyek vésett, geometrikus mintákkal készültek. Később a vésett technikát felváltotta a karcolt díszítés. A karcolatok vájatába olajjal kevert kormot, vagy puskapor és faggyú keverékéből készült kenőcsöt dörzsöltek be, így hangsúlyozva ki a mintát, vagy spanyolviaszt használtak, ezért ezt a technikát spanyolozás-nak nevezzük. A vésett díszítéseket mélyülő árkokká szélesítették, ebbe tüzes kés fokával nyomkodták a különböző színű spanyolviaszt, majd lecsiszolták és méhviasszal átkenték. Fő motívum az ember, ill. a betyár volt, melynek alakja méretével, díszítettségével kiemelkedett. Új motívumként jelenik meg a páva, stilizált állat- és növény ábrázolások, valamint az élet fontos eseményeinek ábrázolása. Ezzel egy időben a domború faragás is kezdett elterjedni.   


A pásztorfaragás mesterei közül kevésnek ismerjük a nevét. A XIX. sz. első feléből Király Zsiga neve maradt fenn - Vas-, Zala-, és Somogy megyében juhászkodott. Az ő munkáin jelentek meg először figurális jelenetek. Somogyban és Baranyában volt juhász Hodó Mihály, aki karcolt technikával dolgozott.


 A pásztorokon kívül az asztalosok, kádárok díszítették faragással szerszámaikat, az ácsok a mestergerendákat. Az ügyesebb kezű legények választottjukat a maguk által szépen kifaragott mángorlóval, guzsallyal ajándékozták meg. Mángorló: 60-70 cm hosszú, téglalap alakú fából faragott eszköz, alsó végén rövid nyéllel. Vászonneműek mosás utáni kisimítására használták. Guzsaly: farúd, amelyre a rostcsomót (kendert) felkötik.

FAZEKASSÁG
Népi mesterség, melyet a szlávoktól tanultak. Az archaikus forma a középkorig visszavezethető. Kezdetben az edények nagyrészt mázatlanok voltak, zömmel díszítetlenek, melyeknek formája középkori emlékekre utal. Azután az edény belső falát zöld, barna, vagy fehér mázzal látták el, majd a külső részt is mázzal borították és különféle mintákkal díszítették. (Pl. a tejes edények külső oldalára fehér keresztet rajzoltak, amely részben díszítésül szolgált, de inkább a rontás ellen védett.) 

A gerencsér olyan fazekas, aki tűzálló anyagból (agyagból) a fazékon kívül más edényt is készített. Ezek az emberek kezdetben elsősorban gazdálkodtak, s csak mellette korongoztak. A díszítést a nők végezték ecsettel, írókával. Íróka: gömbölyded alakú cserépedényke, egy nagyobb és egy csőszerű kisebb nyílással. A nagyobbik nyíláson öntik be a festéket (díszítő folyadékot), a kisebbikbe libatoll szárából, nádból vagy fémből vékony csövecskét erősítenek, s ezzel viszik a festéket, a mintát az edényre. Ezt a fazekas készíti. A dunántúli fazekasok zöme a XVIII. sz-tól már céhekbe tömörülve dolgoztak. 

Fazekas központok:
A veszprémi fazekasok száma a XIX. sz-ban meghaladta a 80 főt. Jellemző volt rá a zöld alapszín, mely mázas, rajta karcolásos és domború díszítés. 


A csákvári fazekasközpontban használati edényeket, tűzálló edényeket készítettek, melyek eljutottak a Duna-Tisza közére is. Amikor az agyagbányák kimerültek, itt a fazekasság megszűnt. A csákvári fazekakra jellemző a fehér alapszín, zöld, barna csíkozás, stilizált levél- és virágmotívumok.


Tata fazekasai jellegzetes helyi stílust alakítottak ki. Eleinte fekete edényeket készítettek, ezeket később fölváltották a fehér vagy sárga alapon vékony középkék és világoszöld vonalkázással díszített edények. 


Baja, Mórágy, Szekszárd, Siklós fazekastermékeit Sárköz név alatt említik a sárközi díszítőelemek használata miatt. Az edények alapszíne fehér, fekete, mélybarna, vörös, s erre írókával, vagy ecsettel festették a díszítőelemeket: rózsát, margarétát, növényi motívumokat, valamint a madarat.


Sümeg fazekas ipara a XIX. sz. közepén bontakozott ki.  Egyszerű használati edényeket készítettek, melyeknek alapszíne a téglavörös és fehér volt, rajta stilizált növényi motívum, írókás vonalas díszítéssel. 


A mohácsi fazekasok a fekete edényeket készítettek. Két csoportja ismert, a fazekasok a tálakat, tányérokat készítettek, fehér alapon növény és madár motívumot használtak, valamint a korsósok, akik korsókat, kancsókat készítettek, melyek általában mázatlanok voltak.    


Habán kerámia. A habánok újkeresztények, újra keresztelkedők (anabaptisták), már a XVI. sz-ban magas szintű kerámiai ismeretekkel rendelkeztek. Edényeiket ónmázzal látták el, a díszítmények színesi az izzótűz-színűek, az antimonsárga, a kobaltkék, a mangánlila és a türkizszínű réz-zöld. Olasz és delfti hatás érződik. 

VISELET, HIMZÉS
A magyar nép viselete igen változatos, sokféle. Az anyagok között megtalálható a selymes száda, a drága brokát, a bársony, az egyszerűbb flanell, karton, vászon, kékfestő. A ruha anyaga helyhez és alkalomhoz kötött. 

Dunántúli viseletek: 

A sárközi a legdíszesebb. A Sárközben a XIX. század közepétől kezdődött el a mocsarak lecsapolása, aminek következményeként az itt élő emberek meggazdagodtak, s ez viseletükre is kihatással volt. Ennek eredményeként a század közepe táján megszínesedett a sárközi viselet. A fiatalabb korosztály előszeretettel használta a piros színt, azonban az idősebb korúaknál itt is megszűnnek az élénk színek.  

Fejükön - pártát viseltek a lányok, melyet bársonynak is neveztek, 

              - fékötőt a félkoszorúba és fejtetőre tűzött kontyukon a menyecskék, valamint

              - kendőt az idősebb asszonyok. 
A sárközi fejviselet különlegessége a finom, fehérfonallal hímzett fekete muszlin főkötő, mellyel a fej homlok mögötti részét borították. Effölé tekerték a fiatalasszonyok a keskeny, hosszú, hímzett szélű fehér fátyolkendőt, melyet ezüst tűkkel erősítettek a hajukhoz. A menyecskék az első gyerek megszületéséig fejükre fátyolból készült selyemmel, arannyal kihímzett ún. bíbort borítottak, amit csak ünnepnapokon viseltek. 

Bíbor, bodorvászon vagy száda: vékony, könnyű szőttes. 

A nők viselete nehéz brokátokból, finom fátyolszerű anyagokból, tűlökből, csipkékből, arany- és ezüstékszerekből állt. Színes brokátból, bársonyból, kasmírból készítették a szoknyákat, és a kötényeket (hétköznap azonban sima vászon kékfestőt hordtak), némelyeknek alját még paszománycsíkkal is díszítették. 

Az ingeket szádából varrták, az ujját hosszába bevarrt csipkebetéttel, gyapjúhímzéssel díszítették. 

A pruszlikot (mellényt), mely a szoknya anyagából készült és a testre ráfeszült, az ingre vették föl. Erre 3-4, egymásra illeszkedő, hosszú rojtos ún. "négyes kendő"-t tettek keresztbe. 

Szoknyájuk sok és rövid volt (3-4 alsószoknya), melyeket keményítettek és szélfodorral láttak el. Az anyagokat többnyire a szekszárdi és bajai kereskedőktől vásárolták, akik Bécsből, Lyonból hozatták, a gyöngyöket, flittereket pedig Csehországból. 

Lábukon eleinte sárga csizmát hordtak, később a színük pirosra, majd a feketére változott, de közben elterjedt a bársonycipő és -papucs, melyhez színes, hímzett gyapjúharisnyát viseltek.

A fiatal lányok színpompás viselete a korral veszített tarkaságából. 40 éves kor után már nem lehetett fölvenni olyan ruhát, amiben piros szín volt. A harsogó színeket a sötétzöld, a bordó, a barna helyettesítette, 50 év fölött pedig szigorúan csak a fekete jöhetett szóba. 

Férfi viselet:

A férfiak vászoninget hordtak, rövid- és hosszúderekút egyaránt. Később az ing ujját kézelővel fogták össze. Ünnepnapon finom szádából készült, ezüstgombos, elől gazdagon hímzett inget vettek föl, a fölé bársony vagy brokát mellényt. A vászongatya felett lábszárközépig érő, nagy gallérú szűrt viseltek.

A kapuvári viselet pompájával tűnik ki. Ezen a vidéken a nők szoknyája már hosszabb és kevésbé bő, anyaga selyem, atlasz és bársony. A szoknya elé kötényt kötöttek, melynek dísze maga az anyag. Az országban egyedül itt használtak díszesen hímzett övet. A férfiak világoskék, fekete zsinórral gazdagon díszített posztóruhát hordtak. A legények virágos anyagból készült fodros gallérú mellényt viseltek, melynek elejét a nyakba kötött hatalmas rojtos cifra selyemkendő teljesen eltakarta. Az ünnepi öltözet tartozéka volt a kemény szárú csizma a rácsatolt rézsarkantyúval. 

Az ormánsági
 viselet igen régies, jellemző rá az egyszerű, jobbára fehér szín. A fiatal lányok, asszonyok ünnepnap fehér tüllből vagy vékony vászonból készült inget hordtak, amely alatt volt a hímzett, szűkujjú kising. Itt a szoknya elnevezése: bikla vagy kebél. Hétköznap lenvászon szoknyát öltöttek. Csökölyben (Somogy megye) az idős asszonyok ruházata fehér, és fehér a gyász színe is. 

Buzsák hímzéséről vált híressé. Itt elmagyarosodott szlovákok laknak. Hímzés dísziti a női ingeket, a párna végeket, a lepedő széleket. A motívumanyag szegényes: karéjos rózsa, rácsszerű középpel, V alakú minta rács, vagy kockás beosztással, szálkás, csigavonalas kacsokkal. Lapos- és láncöltéses technikával dolgoznak, kezdetben a piros-kék, később a sárga-zöld színeket használták, újabban a piros-fekete színek is divatba jöttek. 

ALFÖLDI CSOPORTOK
Az Alföld a legjellegzetesebb magyar táj, a Kárpát-medence középső része, teljesen sík vidék, homokvidékkel, löszhátakkal, vízjárásokkal tagolt, csak a szélein lankás. A múltban szerte mindenütt roppant rétségek, legelők voltak, vizeit míg nem szabályozták árterek, mocsarak borították az Alföldet. A honfoglaló magyarság az Alföldön a folyók mentén telepedett le. Földműveléssel ekkor még csak azért foglalkoztak, hogy a mindennapi kenyerük meglegyen. Rosszak voltak az utak, így a megtermelt gabonát nem lehetett elszállítani, ezért csak annyit termeltek, amennyit föl tudtak használni. Inkább az állattenyésztés virágzott, mert az állatot a rossz úton is el tudták hajtani. A Duna-Tisza köze homokos terület, jellemzője a hideg tél, a forró nyár és a kevés csapadék. Ezen a területen él a magyar parasztság legnagyobb része. A magyar puszta külföldön még ma is igen híres a vágtató lovakat terelő csikósokról, a délibábról, a gulyásról.

Az Alföld három nagyobb egységre osztható:

                          a) Duna-Tisza köze

                          b) Tiszántúl

                          c) Bánság

DUNA-TISZA KÖZE:


- Kunok lakta terület, a kunok a mongolok elől menekülve a XIII. században jutottak el hazánkba. IV. Béla befogadta őket és átmenetileg az elnéptelenedett területekre, a Duna-Tisza, a Körös-Tisza-Maros tájékára telepítette le. Egykori szállásterületük emlékét őrzik az elnevezések: Kiskunság, Nagykunság. Jelentős kiváltságokkal rendelkeztek, csak a királynak adóztak, földesúri robotot nem végeztek. A déli vármegyékből az első oszmán-török portyázók elől menekült magyar lakosság nagy számban talált ezen a területen menedéket. Szivesen költöztek be a parasztok a kun városokba, mert ezek a városok kiváltságokat élveztek. Ezért az itt élő lakosság nem teljes egészében kun, csak részben leszármazottja a kunoknak. Tréfás mondóka: "Nagykun kényes, Kiskun fényes, Jász elmehet."


- Jászság lakói a jászok, északon a palócokkal érintkeznek. Alán eredetű népcsoport, a kunokkal egyidőben érkeztek a Kárpát-medencébe. A jászokra is ugyanaz jellemző mint a kunokra. 


- Kalocsa - környékén élők a török kiűzése után az ország különböző részeiből települtek ide. Sokszínű hímzésük, falfestésük, legtarkább népviseletük különbözteti meg és teszi ismertté őket.

TISZÁNTÚL


- Hajdúság lakói a háború nyomán földönfutóvá vált jobbágyokokból és nemesemberekből kerültek ki, akik a XVI. sz. második felében kezdtek katonai csapatokba verődni. A hajdúk az idegenbe hajtott szarvasmarhacsordák kisérői voltak, akik katonának is elszegődtek. Bocskai István telepítette le őket a mai Hajdúság területére, s örök mentességet adott nekik a földesúri szolgáltatások alól.  A Tiszántúl középső részén, Hajdú megyében élnek.  


- Békésben a többségi magyarság a románokkal, szlovákokkal és németekkel él együtt. Lakói a XVIII. sz-ban vándoroltak erre a területre a jobb megélhetés végett, valamint azért, mert a vallásukat (a protestáns vallást) is szabadon gyakorolhatták ezen a területen. 


 -  Sárrét (Kis- és Nagy-) a három Körös és a Berettyó összefolyásának vidékén terül el. A Tiszántúl legnagyobb mocsaras-lápos területe. Az eredeti lakosság a török háborúk idején jórészt kipusztult, helyükre a kunok és hajdúk telepedtek le. Halászattal, vadászattal, állattartással, nád és gyékény feldolgozásssal foglalkoztak. Ma már termékeny szántók találhatók e területen. 


 - Nyírség hatalmas homokos terület, neve a nedvességet jelentő nyírből (nyirkos) származik. Valaha sok erdő, halastó, patak, időszakos vízfolyás volt itt. A Nyírséget É-ról a Rétköz, majd ezen túl a Bodrogköz, keletről az Érmellék, az Ecsedi-láp, a Szamoshát és az Erdőhát, valamint a Tiszahát határolja.                   

BÁNSÁG


- Bácska és Bánát jugoszláv területen.

TELEPÜLÉSFORMÁK

Az Alföldön a sűrűn épült apró falvakban lakott a magyar parasztság többsége. A török világ alatt elpusztult vidék népe egy-egy megmaradt faluba, vagy városba verődött össze, népessége felduzzadt. Ezekből a településekből alakultak ki a mezővárosok, melyek gazdasági és társadalmi központok voltak. Sajátságos közigazgatási egységet alkottak, a szabad királyi városok és jobbágyfalvak között álltak, szabad költözködési joggal rendelkeztek. A mezővárosok, melynek lakói zömmel parasztok voltak, inkább falura emlékeztettek. E településekre a kertesség a jellemező, ami azt jelenti, hogy minden birtokos parasztember két egymástól elkülönült telekkel rendelkezett, az egyiken állt a lakóház, a másikon pedig a gazdasági épületek, az istálló és szénaboglyák, vagy szénatartó építmények, melyek a háztól távolabb álltak, külön csoportot alkottak, vagy a falut vették körbe. 

Az Alföld középső vidékeinek jellegzetes településformája a magányos településforma: a tanya, vagy régebbi nevén a szállás, mely kb. 200-250 éves múltra tekint vissza. Kezdetben kizárólag a jószágteleltető építményt nevezték tanyának, szállásnak. A tanyákat azok a pásztorok, parasztok hozták létre, akiknek földje a határ távoli részén volt. A városból nehéz volt a távoli földeket művelni, ezért a gazda un. tanyát épített földjére. Eleinte csak az időjárás viszontagságai miatt készítették a menedéket, melynek falát kezdetben ideiglenesen sövényből fonták, később azonban ez állandó építmény lett. Az elmúlt 80-100 esztendőben alakult ki az állandó tanyánlakás. A tanya tulajdonképpen a legelőkön lévő jószágteleltető szállásnak a maradványa.  


A török uralom talán az Alföldet sújtotta a leginkább, a kisebb falvak elpusztultak, lakói elmenekültek, vagy a török dúlás áldozatai lettek. A menekülők nagyobb településeken kerestek biztonságot, így alakultak ki a népes, nagy határú parasztvárosok, mint Szeged, Kecskemét, Hódmezővásárhely, Cegléd, Nagykőrös. A parasztság fejlődött, polgáriasult, létrejött a paraszt-polgári irány, ami kihatott életmódjukra, kultúrájukra.


Az alföldi gazdaságok fejlődése a XVIII. sz-tól kezdődött. Ebben a fejlődésben a betelepített nemzetiségeknek is igen nagy szerep jutott.  Az Alföldre betelepült németek, a szlovákok zömmel Békésben, Csanád megyében, Csongrádon és Biharban telepedtek le. A román telepítések nem történtek szervezetten, bevándorlásuk már a XVI. sz-tól kezdődött.


Az Alföld népi díszítőművészete fejlődésben előtte járt az ország többi vidékének. Ezen a vidéken egy jellegzetes paraszt-polgári kultúra jött létre, mely külső jegyeiben elvetette a paraszti hagyományokat. Az itt élő asszonyok nem viselték a sokszoknyás paraszti ruhákat, öltözködésükben inkább a nemesi-városi viselet volt a példa. Hímzéseikben sem kedvelték a harsogó színeket, a zsúfoltságot, a minták finomak és mértéktartóak.


Az Alföldön egyrészt a városias, korán polgárosodó paraszt-polgár kultúra fejlődik ki, másrészt viszont a hatalmas, műveletlen pusztákon megmaradtak az ősi hagyományok, e szerint legeltették az állatokat a pásztorok, és ők voltak a török hódoltság előtti kultúra és hagyomány megtartói is.

PÁSZTOROK ÉPITMÉNYEI

A jószág istállót esztendőn át sem látott, kinn telelt az Isten szabad ege alatt, ezért a hortobágyi pásztorok a jószág részére nádból építettek falazatot, ún. szárnyékot az időjárás viszontagságai, a dermesztő hideg téli szél ellen. Ezt a mai szóval karámnak nevezzük. 

A cserény sövényből készült építmény, melyet mindig úgy fordítottak, hogy a széltől vagy a napfénytől védje a tűzhelyet és a pásztort. Ez hordozható volt. 

A kunyhó, mely a honfoglaló őseink nemezsátorához hasonlított, nádból készült kúp alakú építmény volt, saját részükre készítették, itt pihentek, aludtak. Ennek alapterülete kb. 4-6 m2 volt, leggyakrabban kör alapú, de négyszögletű is előfordult. A falazat mindíg csúcsban végződött, melyet szalmakötéllel csavartak körül. A belső oldalát pelyvás sárral betapasztották, hogy a tűz, amely a kunyhó közepén égett, bele ne kapjon. Ma már jobbára csak nyáron használják ezeket, régen azonban a rideg állattartás idején ebben teleltek is.

Az alföldi emberek is kezdetben a házaikat földbe sűllyesztették, amely egyetlen helyiségből (10-12 m2) állt.  Az alföldi nép nélkülözi a két legfontosabb építőanyagot, a fát és a követ, s ezért a sár, a nád, a vessző az, amit építkezésre használ. A sárhoz kötőanyagként használta fel a nádat, a sást, a fűzfavesszőt, a szalmát, a pelyvát, a töreket. A házak falát földből, különböző technikával készítette. Készült nádfal, rakottfal, fecskerakásos vagy sárfal, vertfal, vályogfal, és téglafal.

A házakat náddal vagy zsuppal fedték, sőt még a gyékényt és sást is fölhasználták nemcsak a falvakban, hanem a mezővárosokban sőt a városokban is a XVIII. sz-ban. A leggyakoribb tetőfedő anyag a nád, és a zsúp volt. A tetőszerkezet változatos volt, legősibb a sátoros tető volt, a matyóknál az üstökös tető terjedt el. Itt a tető, mint egy ernyő ugrik elő a ház végénél, védve azt. A nyergestető-nek viszont már két oromfala van a két végén, ebből az egyiket díszítik. Ennek egyik válfaja a kontyos tető, ami olyan mintha a tető két sarkát ferde síkkal lemetszették volna. 

Az épületek tetőszerkezete: ágasfás szelemenes - a tetőt a szelemennel együtt beépített oszlopok tartották. A díszítés mérsékelt. Leginkább az oromfaldeszkákat díszítik - kifűrészelt dísz, illetve a tetőt tartó ún. verébdeszkák is díszesek. Díszítették a szelement (=a tető gerince) is, valamint a bejárati kapukat is. Minél nagyobb volt a kapu, annál módosabb, annál megbecsültebb volt a gazda. Az épület igazi díszét azonban az udvari homlokzat tornáca adta. A faoszlopos tornácos házak építése 1848 után lendül fel. A paprikatermő vidéken ősszel a tornác felső peremére aggatták a paprika-fűzéreket száradni.
Az alföldi magyar parasztházak legegyszerűbb formája két helyiségből állt: 

                              szoba (ház)   -       konyha.  

Később azonban 3 osztatú lett: 

                              szoba             -      konyha         -           kamra, 

vagy 

                              szoba             -       konyha        -           szoba.

A konyha elülső részét pitvarnak nevezik. A konyhában van a tűzhely és a vesszőfonású, tapasztott, a padláson áthatoló és a tető fölé nyúló kémény, amelyen a füst távozott. A füstelvezetés ezen a vidéken történt a legkorábban. A régészeti ásatások nyomán feltalált cserépkályha töredékek fejlett lakáskultúrára utalnak. A cserépkályhák helyét azonban átvette a sárból épített kemence. A szobai kemencéket a konyhából fűtötték, ezért a szoba általában füstmentes, tiszta levegőjű volt. Nem úgy a konyha, ahol a főzés szabad tűzön, a kemence szája előtti patkán történt. Az alföldi házaknak egy bejárásuk van a konyhába, s onnan nyílik a két szoba ajtaja.


A ház ablakait általában fakeretbe foglalták, de előfordult a kőkeret is. Fából vagy vasból készült táblákkal záródtak, a fatáblákat az asztalosmesterek virágokkal díszítették, a vastáblák keresztpánjának közepébe a falusi kovácsmester rózsát is kovácsolt.


Csűrt az Alföldön nem találunk, csak a hegyvidékkel érintkező síkságokon. Csűr: pajta, a csépeletlen szálas gabona elraktározására szolgáló gazdasági épület. Az alföldi lakóházak mellett közvetlen, meghosszabbításaként alacsonyabb tetővel épült az istálló, ezután építették az ennél kisebb ólat, s helyet kapott az udvaron a szekér- és a pelyvaszín, esetleg a verem.


 A szőlőtermő vidékeken a falu mellett pincesorokat építettek, melyek ma már műemléknek számítanak.

FALUFORMÁK

A magyarság egész területén általában a zárt faluforma uralkodik. Két alaptipusa van, a szabályos és szabálytalan.


Utcás v. soros falvak jellemzője, hogy a telkek sort, utcát alkotnak. A keskeny, hosszú telkek az utca két oldalán helyezkednek el, az útvonalra merőlegesek s az utca felőli végükben áállnak a lakóházak, homlokukkal kifelé néznek az utcára. Ezt a régészeti ásatások is bizonyítják. 

Szálláskertes, ill. kétbeltelkű település jellemzője, hogy a lakóházak a központban gyakran kis telken, kerítetlenül zsúfolódtak össze, magukba foglalták a templomot és a középületeket. A központból kivezető utakat nem nevezhetjük utcáknak, hanem inkább kanyargós útaknak. A lakóház területét kis töviskerítéssel választották el a szálláskertektől, amely komplex gazdasági udvar volt. Ezek a területek már nagyobb voltak, sokrétű gazdasági funkciót láttak el és kerítéssel voltak elzárva. Itt volt az istálló, a karám, a szérű, a vermek, a magtárak, az ólak, fészerek, a takarmány, a tüzelő.

HÁZBELSŐ, BÚTOR

Az alföldi bútorok formájukat és motívumaikat tekintve egységesek voltak. Az ácsolt ládákat, a szúszékeket a XIX. sz-ban kiszorították az asztalosmesterek által készített festett bútorok. Használták még, de nem itt készítették az ácsolt technikájú ládákat. Falitékák, faliszekrények, karfás, un. gondolkodó-székek kerültek ki Békéscsabáról, mely a bútorkészítés központja volt, mégpedig a szlovák bútorkészítő asztalosok központja. A szlovák asztalosok a gömöri ládakészítés technikáját hozták magukkal (ácsolt láda). A XVIII-XIX. sz-ban alakult ki a helyi bútorfestő stílus, az alapszín a középkék, zöld és barna volt, melyet stilizált virágok, fűzérek, virágtövek díszítettek sárga, fehér, kék, zöld, piros színezéssel. Élénk színek, gazdag faragás és áttőréses díszítés a jellemző az itt készült bútorokra.

Hódmezővásárhelyen jött létre az egyik legnemesebb népművészi bútorkészítő stílus. Virágkorát a XIX. sz. első felében élte. Mennyezetes ágyak, sarokpadok, menyasszonyi ládák, karosszékek, székek, asztalok készültek itt. Alapszínük a sötétkék, mely élénkpiros, sárga szegély, zöld levél díszítésű. Mélyített vésés, ill. faragás a ládákon.

Harta bútorművességére a komáromi asztalosipar hatott. Évszámos bútorokat készítettek, alapszínük a sötétkék, majd barna, később középkék, amely flóderozott (erezett). A virágcsokrok díszitik a bútorok kazettáit. Lovasábrázolással ellátott szekrények is kerültek ki Hartáról. 

FARAGÁS, BŐR- ÉS SZARUMUNKA   


Az Alföld fában szegény, ezért a pásztorok faragásaikhoz a kertek szilvafáiról törték le a felhasználandó anyagot. Mivel kevés volt a fa, ezért elterjedt a szaru, a csont cifrázása, faragása. (Pl. nem fából készítik a csiga csinálót, hanem cserépből!) Fából faragással kevés tárgy készült, ilyenek voltak a mézeskalács formák, ún. ütőfák (amiket szépen kifaragtak, minták: Kossuth, Napóleon, első vasút, balatoni gőzhajó, stb.), a temetők sírjelei, a fejfák, melyeket csónak alakúra (Szatmárcseke), ill. oszlopformájúra faragták. 

A fát nemcsak faragták, hanem különböző, csont, réz, illetve kaucsukberakással díszítették. A kivágott figurákat belesüllyesztették a fába és kis réz szeggel odaerősítették. 


Igen díszesek a csontból és szaruból készített tülkök, kürtök, stb. A szaru díszítésének a Tiszántúlon régi hagyománya van. A pásztor bicskájával karcolja a díszeket, és választóvízzel (salétromsav) színezi azokat. A legszebben díszítettek a szilajmarha szarvából készült tülkök voltak. A XVIII. sz. végiek általában karcolt díszítéssel készültek, pl. a rühzsírtartók, porszaruk. Díszítőmotívumuk: geometriai díszek, növényi indák, jelenetek, betyárok.


A honfoglaló magyarság igen magas bőrmegmunkálási technikát hozott magával az őshazából, mely a pásztorok között tovább élt. Bőrből készítették a "pásztorkészség"-et, amely állt: tűzcsiholó acélból, kovából, taplóból, késből, csontgyűrűkből (csontgyűrűk = kupáncsok).


 A pásztorok készítették a karikás ostorok szíjfonatait is és az azokat díszítő un. pillangókat (=cifrán kivágott bőrdarabok).


Lószerszámok készítői a szíjgyártó mesterek voltak, akik művészi fokot értek el. A lovak díszeit a sallangok adták, melyeknek először gyakorlati szerepük volt, a legyek ellen védték a lovat, s csak később kezdték el ezeket díszíteni. Az Alföld É-i és Ny-i részén a fonott, a Hortobágyon a vágott sallangokat használták. A lószerszám-készítés és a sallangfonás ma sem ment ki a divatból. A sallangos lószerszámokkal díszített fogataink számtalan nemzetközi díjat nyertek, de a nézőknek is esztétikai élményt jelentenek. A csikóbőrös kulacsok díszítéseit is a szíjgyártók készítették. 

FAZEKASSÁG


A nagy települések lakóinak edényeiről a fazekasok gondoskodtak, s ennek eredményeként fazekasközpontok alakultak ki. Használati - főző, sütő - edényeket ezen a vidéken nem készítettek, ezeket a gömöri-, vagy erdélyi fazekasoktól vették meg. 


Az alföldi cserépedények között is éltek a régies formák. Ilyenek voltak a páros fazekak, a kétfülű lakodalmi fazekak, a szüreti pereckulacsok. Ezek már a bronzkorban is előfordultak, régészeti ásatások is bizonyítják. A mai díszes, mázas edények eredete a XV. de inkább a XVI-XVII. sz-i reneszánsz és török kerémiák. Az oszmán-török kerámiák díszítése karcolt, illetve írókázott (mindig vonalas). Az íróka kiszorította az ecsetet.

Fazekasközpontok:

- Hódmezővásárhely a legjelentősebb és legnagyobb, virágkorában, a múlt század közepén 400 fazekas dolgozott a városban. A város három különböző pontján tömörültek a fazekasok, akik készítményeik formája és díszítése alapján voltak az ujvárosiak, a csucsiak és a tabániak. Vásárhelyen inkább tálakat és pálinkásbutellákat készítettek, a butellákra az évszámot is rávésték. A legrégibb ismert évszám 1820. Formája hasábos test, középen áttört rozettával (=rózsa). A butellákat 1830-tól a karcolás mellett az írókával és feliratok díszítették. A hasáb alakúak mellett 1860-tól a könyv alakú pálinkatartó edények is elterjedtek, melyek az imádságos könyvre hasonlítottak, melyeket írókával díszítettek. Emberalakú kerámiáik is igen szépek. Csalikorsókat is készítettek, ezek peremén szívósor van, melyeknek a fülét is és a szívókáit is díszítették. Csak olyan ember tudott az ilyen korsókból inni, aki tudta, hogy a sok közül melyik nyílást kell bedugni, illetve befogni és melyiket kell szívni. 

Az ujvárosi a legrégebbi stílus, alapszíne a sötétbarna, barnásvörös, zöld. A díszítése is ilyen színekkel és írókával történt. (Stilizált virágmotívumok.) 

A csucsiakat porcelányosoknak, vagy fehéredényeseknek hívták, mivel az alapszín fehér volt, kobaltkékkel díszítették, s piros, zöld stilizált virágmintákkal tarkítottak. 

A tabáni edények alapszíne sárga, vörösesbarna vagy fekete. A tálak széldíszei tarkák. Ezek voltak a sárgaedényesek. Irókát használtak, díszítő elemei a stilizált virág- és növénymotívumok, de a madár ábrázolása is megjelent. Nagyon szépek a kakasos tálak. Mónusék – ma is élő fazekas család! 

-   Mezőtúr igen jelentős fazekasközpont. Nagyrészt korsókat készítettek, a XIX. sz-ban országos hírű volt "turi korsó". De konyhai edények is készültek. Mezőtúron több mint 100 mester dolgozott a fénykorban. Itt nem különültek el a fazekasok, ezért az itteni stílus egységesebb mint a vásárhelyi. Irókával díszítettek, de az évszámot és a feliratot karcolták. Az edények oldalát rátétes és ujjbenyomásos mintával látták el. Az alapszín okkersárga, néha fehér. Híres fazekas dinasztiából származik Badár Balázs (századforduló). Kisérletező, kivételes tehetséggel megáldott mester.

-  Mezőcsáti fazekasok a figurális edények mesterei. Itt készítették a boroskancsókat az ún Miska-kancsókat, melyek ember alakúak, fejükön magas süveg, öltözéküket a bekeretezett gomb- és sujtássor jelzi. Testükön indás, virágos ágak és az elmaradhatatlan kígyó. Figurális pálinkásedényeket is készítettek, - ember és állatalakú butellákat. Kerámiáikat ólommázzal látták el. 

-  Tiszafüredre Mezőcsátról telepedtek le a fazekasok, ők honosították meg e mesterséget. Díszítő motívumaik igen gazdagok: az egyszerű geometrikus díszítéstől a színpompás virágmotívumig minden előfordul. A komaedény a legdíszesebb, ez 3-5 egymásba illő kétfülű csészéből áll, füleiken szíjat fűznek át és így ételhordóként is tudták vinni. A gyermekágyas asszonynak vittek benne ételt. Ha üres volt, a sublót sarkán díszelgett. 

-  Kalocsa fazekasai már 1807-be céhbe tömörültek. Mázatlan fehér, vagy vörös alapszínű vizes korsókat készítettek, egyszerű zöld és kék díszítéssel, melyet vaskos ecsettel vittek föl. A múlt század második felében zöldmázas edényeket fehér írókával vagy ecsettel díszítették. A tálakat vésett technikával is díszítették.

-  Debrecen az egyik legrégibb központ, a XVI. sz-ig vissza lehet vezetni. Az itteni termékeknek művészi rangja volt. Urasztali kancsókat, tálakat készítettek reneszánsz motívumokkal, valamint debreceni polgárokat festették rá cívis viseletben. Fekete cserép gyertyamártói is híresek, valamint cseréppipái. A cseréppipákat vörösre égették és úgy árulták, de mázas, díszes mintázatú pipákat is készítettek, melyek a világ nagy részére eljutottak.   


A XVIII. sz-ig inkább a fekete cserépedény készítése volt a jellemző, mindenhol gyártották. Mára a nádudvari és a szentesi maradt csak. Ezeknél az égetés a különlegességük, ugyanis az égetés után a kemencében még a juhtrágya füstjével is átjáratták, megfüstölték, s így letörölhetetlen szín maradt rajta. A díszítést még égetés előtt olajos kaviccsal csiszolták az edény oldalára.

VISELET

A módos paraszt-polgárok ruháinak anyaga a selyem és a brokát, de gyakran használtak aranycsipke-, vagy sujtásos díszítést. Az Alföld nagy részének viseletére a protestáns puritánság nyomta rá bélyegét. A puszták pásztorai őrizték legtovább a hagyományokat a viseletükben, úgy az anyagában, mint a szabásában, díszítésében. Viszont az Alföld peremén lévő katolikus falvak lakóinak viselete annál cifrább volt (matyók, kalocsaiak). 


 Az alföldi férfi ruházatának általános darabja a gatya és az ing, amit a parasztok is és a pásztorok is viseltek. Háziszövésű kender- vagy lenvászonból készült. 

Az inget téglalap alakú darabból szabták, gallérja nincs, nyílása T alakú. Varráskor igyekeztek minden anyagot felhasználni. Az ingek általában bő ujjúak voltak. 

A gatya szára is bő volt, bőségét a vászon szélessége és mennyisége adta. Készítettek 3, 4, 5-6 szeles gatyákat, ezek hosszúsága a térdtől a lábikráig érhetett, leghosszabb az alföldi gatya volt. A felső részén a korcba fűzött madzaggal kötötték meg a derékon. Munkanapon egyszerűbbet hordtak, amit háziszőttes kendervászonból készítettek. Az ünnepre készített gatyát sűrűn ráncolták, alját díszes azsúrozással hímezték és rojtozták. Ez majdnem bokáig ért, a hétköznapon használtak rövidebb szárúak voltak. Újabban gyári finom gyolcsból is készítették a gatyát. 

A pásztorok, juhászok egyszerűen és célszerűen öltözködtek, igazodtak a pusztai körülményekhez. Volt idő, amikor subáikat is maguk készítették, majd a szűcsmesterség fellendülése után ez a szűcsök feladata lett. Már a XVIII. sz-ban is népszerű viselet volt a suba, a ködmön és a szűr. A forma évszázadokon át megmaradt, csak a díszítés változott.

 A suba (vagy bunda) báránybőrből készült, kör alakú, pelerin szerű, földig érő ruhanemű. Bundának is nevezték. Igazi hazája az Alföld volt, itt az asszonyok is viselték. A suba viselete a paraszt gazdák körében is elterjedt, különösen télen hordták, s az egyik legszebb ruhájuk volt. Az egyszerűbbeket 5-7 bőrből, az ünneplőket 12-24 bőrből is készítették. A köznapi díszítetlen, az ünnepi gazdagon hímzett, szűcshímzéses díszítés, kezdetben selyemfonallal, később gyapjúfonallal díszítették. 

Ködmönt a fürtös racka juh, esetleg olyan kecske bőréből készült, amelyiknek a szőre hosszú, újjas kabáthoz hasonló ruhadarab. Igen tartós volt, télen, nyáron használták. Kiszáradás ellen időnként bezsírozták. A XVI-XVII. sz.-ban a parasztok népszerű ruhája. 

A szűr kettős jelentésű szó, egyrészt anyag (=szűrposztó), másrészt ebből az anyagból készült kabátféle felsőruha, mely a magyar nép egyik legkedveltebb és legősibb ruhája. Férfiak viselték, méghozzá a pusztai emberek, de ünnepi nagykabátként is használták a falusi parasztok. A szűrposztót a szűrtakácsok az un. csapók készítették racka juh gyapjújából. A díszítés a szűr elején, a galléron, és az ujján volt. A pásztorszűrök kétfélék voltak, az ún. hosszúszűr, és a rövidebb szűrdolmány vagy kankó. Hibája az volt, hogy a szél átjárta, viszont az eső lepergett róla. A pásztorok, gulyások, kondások a fenekes újjú szűrt hordták. A szűr újját bevarrták, vagy már úgy is készült, s ebben személyes holmijaikat tartották.   

A mellyedző vagy mellény, a második réteg az öltözködésben a testen viselt ing fölött, ujjatlan, téli pásztor-ruhadarab volt, birka- vagy juh bőréből készült, derékig ért. Eleinte két külön bőrből állt, bőrzsinórral összekötve.

A nadrágok többnyire posztóból készültek, a derekán szíjjal szorították meg. 


A női viselet jeles darabja az aranyhímzéssel, gyöngyökkel kivarrott, abroncs alakú fejdísz, a párta. A viselése a lány tisztességét jelentette. 

MATYÓK

 
az Alföld északi peremén három szomszédos település: Mezőkövesd, Szentistván, Tard lakói. A XVIII-XIX. sz. során kialakult néprajzi csoport. Római katolikusok, országosan közismertté vált viseletük, nemzetközi hímzéskultúrájuk a XIX. sz. második felében alakult ki. Viseletük színpompás, legelegánsabb a mezőkövesdi viselet. A matyó szó személynévi eredetű, a Mátyás név származéka. Summás (=nagybirtokokra elszegődött vándormunkás) munkával keresték kenyerüket

női viselet: ruhájukra a különleges gótikus vonal volt a jellemző. A főkötőjük csúcsban végződött, a szoknya derékban szűk volt, viszont bokánál kiszélesedett, és körben kifelé állt. A selyeming bő és rövidujjú volt, erre vették föl a pruszlikot és kötötték a kendőt. A ruha anyaga kasmír, selyem, atlasz, műselyem volt. A kötényük keskeny, hosszú, alsó részét gazdagon hímezték. Nagyon drága viselet volt. 

férfi viselet: az ing ujja bő és hosszú, gallérját, vállrészét és az elejét hímzéssel díszítették. A gatya fél lábszárig érő nagyon bő szárú, alul rojtos, melyet később fölváltott a posztónadrág. Ünnepen csizmát húztak, fejükre hosszú, köcsög formájú, nagy bokrétájú, széles szalagú un. Barczi-kalapot tettek. A gyerekek is a felnőttekhez hasonló viseletet hordtak.   
KALOCSA 

A legismertebb és talán legdíszesebb népviselet itt található. A lányok felkötött hajukat elől rózsaszín vagy világoskék, fejük tetejét egészen körbefogó szalag-csokorral díszítették. Az asszonyok fejét hímzett, fehér vászon főkötő borította, amit az egyszerű kékfestő váltott fel. 1930-tól terjedt el a piros, zöld, sárga, kék, lila színek használata. A szoknya kék, zöld színű, sűrűn rakott, alatta több alsószoknya, kötényük fehér csipkével szegélyezve. A tarka harisnyát hordtak színes papuccsal.


A Duna-Tisza közi mezővárosokban a nők elhagyták a népviseletet.

BUGACI 

viselet a pásztorok viselete. Magas, süveg formájú kalapot hordtak, bő fehér gatyájuk és ingük felett fekete lajbit viseltek ezüst gombokkal. A gulyások erre még subát is fölvettek. A szegényebb pásztorok inkább a szűrt viselték. A ködmönt is mely derékon alul érő, színes virágos hímzéssel díszített, előszeretettel viselték.

HORTOBÁGYI 

viselet jellemzője a nagy karimájú pásztorkalap, amit állandóan zsíroztak azért, hogy ne ázzon át. A bal oldalára madártollat tűztek (túzok, gém, kócsag, darutoll). 

A csikósok inge, gatyája kék színű volt, mivel ez a ló szőrétől, izzadságtól nem piszkolódott olyan könnyen. Az ünnep tiszteletére azonban fehér színű gatyát hordtak. A csizmák, amit hordtak, hegyesorrúak és magassarkúak voltak, de csizmát hordtak a gulyások is, a kondások viszont bocskort.  A hétköznapló csizmák tehén-, az ünneplők borjúbőrből készültek. A szűr, a suba, a ködmön viselete is általános volt. 

A juhászok gatyája, inge vászonból, majd gyolcsból készült - általában 2 fehér és 2 zsíros gatyája volt egy juhásznak, a zsíros azt jelentette, hogy faggyúval és hamuval átitatták, hogy az eső ne áztassa át.

A lányok fejükre gyöngyös pártát, nyakukba gránát gyöngysort tettek, az asszonyok kendőt kötöttek. Télen kisbundát hordtak, melynek bőrét barnára cserezték, fekete selyemmel varrták. Kordován csizmát viseltek ünnepre, cipőt hétköznapra. A Tiszántúlon sokszoknyás népviselet csak elvétve alakult ki. 

BODROGKÖZ

 viselete nem díszes, nem mutatós. A lányok három, majd két ágba fonták a hajukat és szalagot kötöttek bele. Az asszonyok ingválla gyolcsból készült, amelyre színes kabátkát vettek föl. 5-6 keményített alsószoknyára vették rá a kasmír- vagy selyemszoknyát, vállukra zsalikendőt kötöttek, lábukra fekete csizmát húztak, aminek a sarka sárgaréz szögekkel volt kiverve. A női ködmön gazdagon hímzett. 

A legények bő gyolcsinget és széles gatyát hordtak, derekukon gombos derékszíj volt, amiről színes rojtok, pántlikák lógtak le. A lajbi vagy mellény fekete anyagból készült széles paszománnyal és zsinórral.

FELFÖLD

(Északi magyar népcsoport)

A Felföld változatos domborzatú, hegyek, lankák, síkságok szabdalják. A Garamtól a Hernádig, a Bodrogig terjedő hegyvidéket foglalja magában, a szlovák nyelvhatárig terjed, D-en a Alföld síkjára is behatol. Az őskortól lakott terület. A honfoglaláskor Ed és Edümén „kun” vezérek szállták meg a "nagy földet a Mátra erdejében", valamint Hegyalját. (Ed és Edümen török név = a magyar megfelelője jó, jámbor, szent.) István király a későbbi időben a királyi vadászati jog érvényesítéseként kisajátította a Kárpát-medence addig birtokba vett erdőit, ám a Mátra erdőt, illetve annak egy részét az Aba nemzetség, - amely e vidéket meghódító törzs volt -, megtarthatta. A honfoglalás után nemzetségfők foglalták el földjeit, királyi birtokok, püspökségek jöttek itt létre. A Felföld népét összefoglalóan palócnak szokták nevezni. A palóc néprajzi csoport létszámára, a palócok lakta föld kiterjedésére nincsenek megbízható adatok. Abban viszont valamennyien megegyeznek, hogy a Mátraalja lakossága palóc. Az igazi palócok azonban csak a Nógrád megyei Cserhát községeiben, az Ipoly völgyében, valamint a Mátra nyugati és északi lejtőjén laknak. A palócok írásos említése a XVII. sz. óta ismert. Horváth Péter XVIII. sz-i művében írja: „A Mátra hegyei között mindmáig élnek poloutz magyarok, akiket a mi nyelvünk palócoknak nevez, de az Egertől északra fekvő tájakon is…”


A palóc ennek a vidéknek legnagyobb néprajzi egysége, melynek egyes csoportjait éppen a népviselete alapján lehet megkülönböztetni. A palóc nép eredetére vonatkozóan különféle vélemények alakultak ki. 

1. A palóc név népnév, az orosz polle szóból származtatják, ami mezőt jelent, s egyben mezőföldi lakost. 

2. Más nézet szerint viszont a palócok a kunok leszármazottai, mégpedig olyanok, akiknek elnevezése polovec. 

3. Megint más nézet szerint a kabarok (akik szintén kunok) leszármazottainak tartják, akik eredetileg kazárok voltak. Az biztos, hogy a Mátra vidékén a honfoglaláskor a kabar törzs telepedett le, amely a kazár birodalomból kiszakadt török fajú nép, s a IX. sz-ban csatlakozott a magyarsághoz. 

           A palócság nagyobb részt a magyar, kisebb részt a szláv népek kultúrájának, etnikus tulajdonságainak örököse, átmeneti csoport. Dolgos, józan gondolkodású, természetes eszű nép, becsületes, önérzetes, rátarti, szavatartó, törvénytisztelő. Észjárása furfangos, okoskodó, ebben hasonlítanak a székelyekhez. 

A Mátravidéken élő palócság viszonylag elszigetelt életet élt és elszigeteltségében őrizte tárgyi és szellemi értékeit és hagyományait. (a palóc név gúnynévként élt a köztudatban elég sokáig, erre utal ez a szólás is: Palóc, ne vakaróddz.) A palócföld a Mátra és környezete, Karancsalja, Nógrád megye. 


A barkókat a magyar néprajztudomány a palócokkal együtt, vagy azok egyik ágaként tárgyalja, nem lehet éles határral elválasztani egymástól. A borsod-gömöri Erdőhátság területén telepedtek le, Borsod, Nógrád, Gömör, és Heves megye határvidékén kb. 50 falu népe tartozik ide. A barkók nevének eredete is ismeretlen, írásos források csak a múlt század elején említik. Gúnynévként is szerepel, de inkább megkülönböztető név a gömör-borsodi, részben református kisnemesi, részben római katolikus jobbágyparaszt magyarok között. Katolikus vallásúak. A barkók lakta falvaknak a többsége irtáseredetű. Az erdőktől hódították el a földet, mely igen gyenge minőségű volt, emiatt szegénységben éltek. A szűkös termést háziipari tevékenységgel, fuvarozással, bányamunkával igyekeztek pótolni. Lakosai eljártak az Alföldre aratni, csépelni, nyomtatni, hogy a hiányzó gabonát részes munkával keressék meg. Életmódjukra az elzártság jellemző. A legrégiesebb és legegyszerűbb házépítkezést is itt találjuk. Bútoraikat a falu legügyesebb kezű embere készítette, s a festett menyasszonyi láda is ritkaság volt még a XIX. sz. közepén is, pedig akkor már nagy divat volt az ország más részein. Ruhájukat is maguk állították elő. Archaikus népi kultúrát őruzték meg.


Garam mente a palócoktól nyugatra, a Börzsöny hegységen túl található. Falvai népviseleteikről híresek.

 
Hegyköz a Zempléni hegység karéjában meghúzódó medence - Hegyalja világhírű tokaji bort termő vidék. 

Észak-Magyarországra a török pusztítás nem volt olyan hatással, mint más területre, lakossága nem fogyatkozott meg, tehát a szervezett telepítések elkerülték. A szlovákok letelepedése azonban megfigyelhető. E vidék nemzeti kultúrájának fejlődését nem akadályozta semmi. A nemesi-úri kultúra nagy hatással volt a népi kultúrára, ugyanis ezen a vidéken a kisnemesek száma jóval több, mint más vidékeken. Pl. egy-egy kastályba, kúriába hímzőiskolákat is kialakítottak, ahol a tehetséges parasztlányok elsajátíthatták az "uri-hímzést".

TELEPÜLÉSFORMÁK


A Felföld települési képe igen változatos. A középkori vonásokat megőrizte, jellemző rá az osztott település, sok a halmazfalu, ami a későbbiekben utcássá rendeződött, de előfordultak orsós települések is.

  - halmazfalu: csoportos, rendszertelen, összevissza házak jellemzik, ha vannak is utcák, azok is zegzugosak, nem rendezettek.
  - orsós falu: szalagtelkei térszerűen kiszélesednek, majd újra elkeskenyednek.

  - útmenti falu: utcás falu, a két sor szalagtelek az út mindkét oldalán helyezkedik el. A telkek útfelőli végén áll a hosszanti telekhatárra épült lakóház, melyet követ a gazdasági udvar a gazdsági épületekkel, 

  - soros falu: olyan település, amelynek egy vagy két sorban fekvő hosszú szalagtelkei nemcsak beltelkek, hanem magukba foglalják a szántókat, néha még az erdőt is. 

  - patak menti falu-nál a házak rendjét a vízmeder határozta meg. A telkek a patak egyik, vagy mind a két oldalán állhatnak.

ÉPITÉSZET

A palócokra jellemző, hogy mindig patak partra, mégpedig a patak két partjára települtek, odaépítették a házaikat. A terep és az építőanyag adta a falu sajátos arculatát. Igen változatosak a települési formák. A Cserhát, a Mátra, a Bükk falvai a házak építéséhez a fát használták. Bél Mátyás írja: "Alacsony házukat gerendákból rakják össze, befedik, s a szükséghez képest sárral vakolják. Kémény egyáltalán nincs..." Boronásfalú házak épültek, vagy zsilipeléssel rakták a falakat. A tetőszerkezet inkább szarufás és zsuppal fedett. A síkvidékek házépítése igen szegényes. A kedvelt faépítkezések a XVIII. sz-tól kezdve csökkentek, mivel az erdő rohamosan fogyott, kevés volt a fa. A parasztság erdőhasználati joga is egyre csökkent. E helyett földből, kőből és téglából épültek a házak, attól függően, mihez tudtak a legkönnyebben hozzájutni. Ahol kőbánya volt, ott a kővel nem volt gond, még a borospincéket is kőből építették. Volt, ahol szépen faragták is a követ. Pl. Solymos! 

Gazdasági épületek 

- csűr a hegyvidék településformájának és gazdálkodási rendszerének nélkülözhetetlen eleme, a szálas gabona tárolására szolgáló gazdasági épület, a szegényebbeknél két-, a gazdagabbaknál három osztatú, azaz 2 ill. 3 helyiségből állt, általában az udvar végében, a kapuval párhuzamosan, hogy a megrakott szekérrel könnyen alá tudjanak állni. Tárolóépületként funkcionált. Minden háznál megtalálható volt.

- istálló a parasztgazdaság legfontosabb gazdasági épülete. A beltelken álló istállót általában a lakóházzal egy fedél alá, egy végbe építették, mérete alkalmazkodott a házhoz. Előfordult azonban, hogy különálló épületként funkcionált. É-Magyarország egész területén a múltban a férfiak megszokott alvóhelye volt. A fal mellett volt a deszkából készült priccs, vagy a szalmafonatos dikó. 

- disznóól, vagy hidas, hidasól, sertésól önálló épület sertés tartására, gerendavázas, zsilipelt falú, félereszes tetejű faépítmény. Több rekeszre tagolt, külön ajtókkal. A sertésól padlástere a szárnyasok helye. 

- baromfiól, ezeket újabban külön építették.

- füstölő, speciális rendeltetésű építmény.

A XVIII. sz. előtti időszakban az Észak-Magyarországi építkezéseknél igen jelentős volt a fa és a vessző, ezért leginkább borona és zsilipelt falú házak épültek. A jól megépített faházak 300-400 évet is megérhettek, igen tartósak voltak. A kő, a legtartósabb, legerősebb építőanyag, viszonylag későn, a XVIII. sz. végén terjedt csak el. É-Magyarországon a föld felszíne alá rejtett, természetes kőbe vájt "kőházak" is találhatók, ezek az un. barlanglakások. (löszbe, homokkőbe, vulkáni tufába vágták pl. Felsőtárkány). A faépítkezés háttérbe szorulásával föld, és elsősorban vályogfalazatú házak épültek. 

CSALÁDSZERVEZET

A palóc falvakban élő családszervezetre a hadas család = volt a jellemző. A letelepedés hadak szerint történt. Egy-egy had, amíg a terjeszkedés akadályokba nem ütközött, egy helyre települt. A család és az utódok szaporodásával a családszervezet generációi a portán újabb házakat, épületeket, lakóegységeket emeltek. A had aktív érdekcsoport volt, elsősorban gazdasági érdek fűzte őket össze. Néha 20-25-en is éltek egy házban. A legidősebb férfi (gazda) irányítása alatt dolgoztak a férfiak. Egy-egy had tagjainak a száma változó volt. Minden tagnak megvolt a feladata, s a jövedelem közös volt. Ha már túl sokan voltak, kiváltak a családi közösségből, elköltöztek, vagy ha volt még hely a telken, akkor ott építkeztek.

HÁZBELSŐ, BÚTOR

A palócoknál maradt meg legtovább az archaikus - régies - forma. Az ősi palócház egyetlen helyiségből állott, itt tüzeltek, és ez egyben konyha is volt és szoba is. A házban belülfűtős kemence volt, előtte kisebb padka, mely a nyílt helyen való főzéshez, sütéshez készült. A szabad tűzhely és a kéménynélküli füstelvezetés volt a jellemző, ami örökös tűzveszélyt is jelentett. A házhoz csatlakozott a tűzhely nélküli hidegpitvar, majd a kamra. a helyiségek egy vonalban épültek. A ház alaprajzi elrendezése:

                                  Ház           -    pitvar + konyha            -   kamra,      

                                                ház         -         pitvar -konyha. 

Pitvar: a lakóház előtere, belépő helye, konyhája vagy a konyha bejárati ajtaja felőli része. Nevezik pitar-nak is. Az egykorú tüzelőberendezések szükségessé tették a pitvarok kialakítását az egyes helyiségek között. A konyha udvari ajtaján kívül a szobába és a kamrába is innen nyílik az ajtó. Az udvari ajtó fölött  gyakran szellőzőnyílást is kialakítottak, hogy a füst arra tudjon távozni. A pitvar a lakóház, a parasztház előcsarnoka.

Kamra: a lakóházban lévő tároló helyiség. A gabonaneműeken és élelmiszereken kívül a háztartás és a gazdaság viteléhez szükséges anyagok, felszerelések tárolására használták, de kezdetben emberi tartózkodásra is alkalmas volt. A lakóhelyiséggel egy alaprajzi egységbe épített hátsó helyiség, melyet neveztek hideg kamrának, lakókamrának, terhes kamrának, búzás kamrának, stb. Berendezése ágyak, ládák, lócák. Itt háltak az asszonyok, lányok, kisebb gyerekek. 

Ház: lakásra, emberi tartózkodásra emelt állandó jellegű épület, illetve a lakóépület lakószobája, melyet neveztek kis-, nagy-, első-, hátulsó háznak. A gazdasszony, a gazda a "házban", a férfiak az istállóban, a csűrben aludtak. A ház közepén állt a ház középoszlopa, mely a nagyméretű lakószobában a nagy fesztávolságú mestergerenda alátámasztására szolgáló fából készült oszlop vagy pillér. A palóc népi műveltség egyik jellemzője. Az oszlop maga ismeretes az egész országban, de csak itt nevezik "boldoganyának", "boldogasszony fájának", bálványnak. Máshol ágas, vagy csak oszlop a neve. Támasztja a mestergerendát, erősíti a födémet, mivel a padláson tárolták a gabonát, takarmányt, különféle eszközöket, sőt még fogasként is használatos volt. Mindig a tűzhely, a kemence szomszédságába helyezték el. A házon kicsi nyílás, ablak volt, amit üveg helyett hártyával, vagy pergamennel borítottak, esetleg eltolható fatáblával zártak. Sötét! 

A felföldi házak tetőformája a kontytető, és a nyeregtető, melyek füstlukasak voltak

A PALÓC HÁZ BERENDEZÉSE

Virágos ágy, láda, egyszínűre mázolt rácsos padok, székek, a falakon tányérok. Az ágy végeit, a székek háttámláját, a padokat áttört faragással díszítették A bútorokat általában maga faragta a gazda tölgy-, vagy bükkfából, nagy asztalt és köré padokat, ami általában karólábakra helyezett deszka volt. A palóc ház méreteivel és beosztásával 25-30 tagú nagycsaládhoz alkalmazkodott, ugyanis a palócság nagycsaládi keretek között élt, nem volt ritka a 3-4 nemzedék egy fedél alatt. Az asszonyok és a kisebb gyerekek a hálókamrában laktak, itt volt az asszonyok ládája is, amelyben a ruhaneműiket, értékeiket tartották. Kezdetben itt is az ácsolt ládákat használták ruhaneműik tárolására, csak a XIX. sz. második felében terjedtek el a tulipános ládák, amiket már asztalos mester készített.


Az ácsolt ládákat a szuszékokat mátrai és bükki falvak ügyeskezű emberei készítették, más bútordarabot ezek nem tudtak csinálni. A ládákat fűrésszel és bárddal faragták. Illeszették a lapokat, és geometrikus díszekkel díszítették, vésték. A színük általában natúr, de a kék-piros festéket is használták a minták hangsúlyozására.


A XIX. sz. utolsó éveiben a miskolci bútorkészítő asztalosok puhafából, festett bútorokat kezdtek árulni, amelyek elterjedtek. Az alapszín a vörös, fekete márványozású, melyre tarka virágmotívumokat festettek. Ezt a stílust alkalmazták Egerben, Gyöngyösön, Pásztón és Mezőkövesden is. Ezek a bútorok a tiszta szoba berendezései voltak.   

A lakóház egyetlen tüzelőberendezése a kemence volt, melyet a házban helyeztek el. A helyiség 1/6-át foglalta el. Kezdetben számos helyen a kemencéknek nem volt kéménye, a füst szabadon ömlött szét a helyiségben. Később tölcsérszerű kürtőt készítettek, melyet vesszőből fontak, kívül-belül agyaggal tapasztottak, ez a padlástérbe vezette a füstöt. A kemence és a szája előtt volt a tűzpad, ezen főzték az ételt. 

FARAGÁS


Technikája és stílusa tájanként változik. A dunántúli faragásnál a spanyolozás a jellemző, a felvidélki pásztorfaragásokra az áttört és domborműves díszítésmód, valamint az ólomöntés. A domború faragás viszonylag korán, a XIX. sz. közepétől terjedt el. Ezzel díszítették a csanakokat (ivóedényeket). Ez a pásztor elmaradhatatlan kisérője, mindig magánál hordta, az oldaltarisznyáján szíjon függött. Igen változatos alakúak voltak, a kanálformától a hengeres bögrealakig minden előfordult. Díszítő elem: a természet ábrázolása, az ember természeti környezetben, állatok, növények között. A fülmegoldások számtalan variációit figyelhetjük meg. 

A palóc faragók meseterei az ólomöntésnek és a rézberakásoknak. Az ólomöntéses módszernél a fába összefüggő csatornákat véstek, ebbe öntötték a forró ólmot, ami végigfutott a csatornákon, így hálós felület alakult ki. Kihülés után szépen lecsiszolták. Ezek a minták általában geometrikusak, de ritkán egy-egy stilizált virág, esetleg ember vagy állatábrázolás is megfigyelhető. A karikás ostorok nyelét, a pásztorbotokat is ólomöntéssel díszítették, a balta nyelét pedig rézszalaggal. 

FAZEKASSÁG

A felföldi fazekasság stílusában más mint az alföldi és a dunántúli . Fazekasközpontok:


Gömöri -30 község fazekasait fogta össze. Tűzálló - sütő, főző - edényeivel lett ismert. Nem díszítették, a régebbi formákat alkalmazták, szűk nyakú, erős öblű, keskeny talpú edényeket készítettek, melyek kívül mindig mázatlanok voltak, belül viszont sárga, barna mázzal bevontak. A díszítés mértéktartó, a perem alatt körbefutó csíkok, plasztikus ujjbenyomás dísz. Földfestékkel és ecsettel festettek egyenes és hullámos vonalakat.


Bélapátfalván, Hollóházán, Telkibányán a XIX. sz. elején kőedénygyárak alakultak. Ezek a falusi lakosság igényeit igyekeztek kielégíteni. A tányérokon, tálakon, kulacsokon gazdag virágdíszítés - rózscsokor, mezei virágcsokor, búzakalász, de megtalálható a házi áldás és a miatyánk is. Az alakos ábrázolást is használták - Kossuth, Ferenc József. 


Sárospataki cserépedény a legrégibb, a török fazekasság és a habán ipar hatására alakult ki. Fejlett ízlés figyelhető meg. Készítettek az úri közönség számára is, de külön készítettek a köznép számára is. Később ez a kettő keveredett.


Gyöngyösön, Pásztón készült edények jellemzője a fehér alapon kék díszítés. Alapszín a csontfehér, melyet kobaltkék, kevés törtpiros és zöld virágozás tarkít. Ecsetet használtak a festéshez. Szerény kis virágfűzérek, csokrok, apró madarak jelennek meg készítményeiken. 

VISELET


Legnagyobb néprajzi egysége ennek a területnek a palócság. Még a közelmúltban is foglalkoztak a kender feldolgozásával, ugyanis ruháik nagy részét háziszövésű vászonból készítették. Népviselete igen díszes.
Női viselet:

- A palóc asszonyok főkötői nagyon szépek. A kendőt elhagyták, ezért a pruszlik nyaka magasan záródik és gazdagon díszített. Legjellemzőbb a lábszárközépig, de sokszor bokáig érő, brokát, bársony varrt, szegett nehéz ünneplő vagy kékfestőből szabott hétköznapi szoknya, ami elé kötényt kötöttek.  A palóc női viselet felső része bő, rövid ujjú ráncolt ingből, erre vett pruszlikból és vállkendőből áll. 5-14 sűrűn ráncolt szoknyát hordtak, legfölülre került a bő kötény. A nyakukba 8-10 sor gyöngyöt (kalárist) tettek, a lábukra kemény szárú csizmát húztak. A lányok a hajukba színes szalagot fontak. Az asszonyok főkötői és a fejkendőiknek kötésmódja igen változatos, az egész országban itt a legváltozatosabb, arany-, ezüst csipkéből, selyemszalagból készített fodorból, művirágból és gyöngyből. A főkötőről lelógó szalag - pántlika - hossza, színe az asszony korát is jelezte. 

Férfi viselet:

- A férfiak ruhája posztó, hordták a subát, a szűrt és a ködmönt. A csizma ünnepi viseletnek számított.


Kazáron, Vizsláson a lányok 6-8 keményített szoknyát vettek föl, a legfelső szoknya anyaga boltból vásárolt, rendszerint selyem, vagy kasmír. Néha a szoknyát összevarrták a pruszlikkal. A kötényt házivászonból készítették, tarka hímzéssel. Ünnepen két inget hordtak, az egyik keményített volt, erre vették föl a tüllből, vagy batisztból készült másik inget, ami fölé keresztbe kötötték a vállkendőt. Télen derékig érő, selyemmel gazdagon hímzett ködmönt hordtak. A férfi felsőruha kordbársonyból készült fehér gombokkal.


Karancsság viselete átmenet a népviseletből a polgári viseletbe. Ruhájuk hosszabb és kevésbé széles, a kötény anyaga megegyezik a ruha anyagával. A főkötőjük fehér hímzéssel készül, művirágokkal és fehér derékig lógó szalagokkal. Színes vállkendőt is viselnek. A férfiak ruhája fekete posztó keményszárú csizmával, a nadrág elé hímzett kötényt kötöttek, és fejükre bokrétás kalapot tettek.


A bujáki viselet a legpompásabb. A lányok hajukat egy ágba fonták, végébe szalagot kötöttek. Az asszonyok főkötőjének tetejére arany-ezüst szálakból, gyöngyökből csokrot tettek. A lányok, asszonyok sok, keményített szoknyát hordtak, s a legfelső szoknya volt a legrövidebb. A bujáki népviselet jellemzője a rövid szoknya. A szoknyák alját pirossal szegélyezték, így a szoknyák piros, felfelé keskenyedő ívet alkottak. A felső testükre fehér ingvállat, réklit húztak, amely sonkaujjú volt, rajta színes hímzéssel. Erre vették fel a tarka pruszlikot. A nyakukba 18-20 sor gyöngyöt is tekertek. A pruszlikra vállkendőt vettek, melynek fodrai felálltak. Nyáron félcipőt hordtak, télen csizmát, és fehér harisnyát.      


Galgamente - A lányok 3 ágba fonták a hajukat szalaggal. A turai asszonyok főkötője a fölé kötött kendőt oldalra kitartja, melyre még aranycsipkével díszített, fátylat is borítottak. Az ingujj szélén és a vállkendőn aprólékos virágú hímzés volt. Az 5-6 alsószoknyára került a sötét karton, vagy fekete szegélyű piros, apró ráncokba szedett szoknya, amire kötötték a kékfestő kötényt, a vállukra pedig színes vállkendő került. Nyáron cipőt hordtak, télen csizmát. A férfiviselet olyan volt, mint a vasutas egyenruha, sötétkék posztó piros parolival, pantallós nadrággal.


SZŐTTES, HIMZÉS


A palócok díszítőművészetére elsősorban a szövés-fonás volt a jellemző. Szövéseik díszítése egyszerű, tömött, leginkább a mértanias forma a jellemző. A mintás szövés a század elején hanyatlásnak indult - Háziipari Szövetkezetek: Heves, Szécsény -, de újraéledt, használati tárgyak, függönyök, abroszok, törölközők. Rongyszőnyegek szövése - Bodony !


A palócok legrégibb hímzéssel készült ruhadarabja a ködmön, a fehér juhbőrt piros bőrrátéttel díszítették. A vászonneműekre került hímzések általában fehér színűek. A XIX. sz. végétől piros-kék keresztöltéses minták kezdtek elterjedni. A két világháború között a vászonkötényeket a fekete klott kötények váltották föl, melyeket tarka selyemfonallal hímeztek. Hímezték a lepedővégeket, az ágytakarókat, szálhúzással, áttört, un. kalodás technikával, fehér színnel.
  ERDÉLYI CSOPORTOK

Erdély nagy kiterjedésű földrajzi-történeti táj a Kárpát-medence délkeleti részén, a mai Romániában. 106-271 között Dacia néven római provincia. A népvándorlás idején különféle népek szállásterülete volt. A honfoglaló magyarok, amikor a X. században az Alföldről kiindulva megszállták ezt a területet, kevés bolgárszláv lakosságot találtak itt. Az Erdély szó erdő előtti, erdőn túli területet jelent. Már a XII. sz-tól így nevezik ezt a területet, mivel az Alföldtől hatalmas erdők választották el. A magyarság a XIII. sz-ra fokozatosan benépesítette. A XII-XIII. sz-tól a magyar királyok szászokat is telepítenek a ritkán lakott területekre, s a románság is ebben az időben jelenik meg, főleg a magasabb hegyekben. Erdélyben a magyarság a románokkal és németekkel (szászok) vegyesen él. A XIII-XIV. sz-ban kialakultak a nemesi vármegyék, s ezután kialakult Erdély rendi szerkezete, mely a magyar vármegyékből és a székely és szász székek szövetségéből állt. A középkori Magyarország három részre szakadása után önálló fejedelemségként létezett 1848-ig. A nyugati részt ebben az időben Partiumnak (Magyarországi Részeknek) hívták, mely az erdélyi fejedelem fennhatósága alá tartozott ugyan, de nem volt Erdély része. Erről a területről származó magyar népcsoportok jellegüket tekintve az Alföldhöz tartoznak, de nem találhatók a mai Magyarország területén. Erdélyi csoportok:


- Érmellék - a Bihari síkság része, sík-, alföldi jellegű terület, de ami megkülönbözteti, az a szőlőművelés, ez a táj töténeti borvidék. A XVI. sz-tól van román lakossága. 

- Szilágyság - dombvidék Erdély és az Alföld határán. Itt már keverednek az alföldi és erdélyi vonások. Néhány magyar falu tartozik össze, több magyar falut pedig szigetként vesz körbe a románság. A hagyományok ezen a vidéken falunként változnak, mások. 

- Fekete-Körös völgye - Belényestől nyugatra 13 falu tartozik ide, részben magyar nyelvsziget, elzárt, műveltségükre Kalotaszeg és Erdély belső része hatott, viseletükre azonban az Alföld volt hatással. Faluikat a folyó közelében építették föl. Lakói régen az Alföldre jártak át csapatostul aratni, mivel itt előbb érett a gabona. Régen az erdei állattartás volt a foglalkozásuk. Archaikus népi kultúrát és nyelvjárást őrizték meg.

- Kalotaszeg - Kolozsvártól nyugatra a Bihari-havasokig húzódó rész a Kalota, Sebes-Körös, Nádas patak mente. Az itteni falvak három csoportban helyezkednek el: 

                 -  felszegiek, a Körös és a Kalota mentén, ők a legjellegzetesebb kalotaszegiek, 

                 -  alszegiek a Szilágyság felé eső Almás-patak völgyében élnek, 

                 -  Nádas menti falvak pedig a Nádas patak Kolozsvár felé eső völgyében. 

Kalotaszeg 35-40, egészében, vagy részben magyarlakta református faluból áll, központja Bánffyhunyad. Erről a részről is sokan jártak át az Alföldre aratni. Rétek, legelők találhatók itt, melyek az állattartásnak kedveztek. A háziiparuk is igen fejlett volt, különösen a kender feldolgozása. A kalotaszegi népviselet igen gazdag. Hímzése az un. írásos hímzés messze földön ismert. Indás mintáját vászonra írják, rajzolják elő, innen az elnevezés. A fafaragásuk is igen gazdag, legjellemzőbbek a kapuk, a guzsalynyelek, a jármok, és a temetői fejfák. 

- Mezőség - Erdély középső részén található, enyhén dombos vidék. Magyar lakossága a XVI-XVII. sz-i háborúkban nagyon sokat szenvedett és nagyon megritkult. Elszórva sok helyen magyar nyelvszigeteket találunk: Pl. a Borsa völgye néhány magyar faluja, Szék, mely jelentős sóbányái révén már a 13-18. század között kiváltságos mezőváros, Kolozsmonostor, stb.

- Torockóiak - az egykori Torda megyében élnek, ez a rész a középkortól kezdve a vasbányászat és a vasfeldolgozás központja. Különlegesen gazdag és színes a viselete, hímzése és a bútorfestészete.
           - Székelyek -Erdély legnagyobb magyar etnikai csoportja. Nagyobb részük a Keleti-Kárpátokban él, a Keleti-Kárpátok és a Görgényi havasok által közrefogott felső medencében. Központja: Gyergyószentmiklós. Nevük, eredetük vitatott, máig nincs pontos válasz. Több népvándorláskori nép - hunok, avarok, besenyők, uzok - leszármazottainak tartották, de ez nem bizonyított. Valószínű, hogy a székelyek a kora Árpád-kori Magyarország határőrzésére toborzott katonák voltak. A XI-XII. sz-ban Magyarország nyugati határszélről mint határőrök vándoroltak erre a vidékre, hogy megvédjék a keleti határokat a kun és besenyő támadásoktól. Katonai szervezet, mely hatással volt a székelység életkörülményeire. Vagyon szerin különböztethetjük meg őket:

primorok a legelőkelőbbek voltak, őket követték a 

lófők (equites, akik saját lovukon és felszerelésükkel szálltak harcba),majd a gyalogszékelyek (pixidarii) következtek, akiknek a nevük is mutatja, gyalog vonultak a táborba, vagy a harcba. 

A vagyoni különbségek dacára itt nem alakultak ki nagybirtokok, vagy csak alig. A székelységen belül az egykori katonai közigazgatás nem vármegyéket, hanem un. székeket hozott létre. Központjuk a korabeli források szerint Udvahelyszék. Az itt lakók zöme református és unitárius vallású. Csíkszék teljes egészében katolikus, Háromszék - Kézdi-, Orbai-, Sepsi, - vegyes, református és katolikus. A székeken belül kisebb etnikai csoportok, néprajzi tájak is kialakultak. Sokáig megőrizték szabadságukat és katonai kiváltságukat. A székelyek népi műveltsége minden tekintetben azonos a magyarok más etnikai csoportjaival. Számos hagyományt megőriztek, és a földrajzi környezet ugyanolyan hatással volt kultúrájukra, mint más etnikai csoportokra. Életmódjukra az erdő, a havasi pásztorkodás és a földművelés jellemző. A havasi állattartásban régen a ló és a szarvasmarha tartása játszotta a fő szerepet, ma azonban juhokat tartanak.  Igen fejlett az erdei gyűjtögetés, a fa megmunkálása, a kézimunka - szőttesek, varrottasok - készítése. Elterjedt a kaláka, a kölcsönös segítés. Viseletük székenként változik. Szellemi kultúrájuk igen gazdag, népballadáik híresek, népdalaik, népmeséik, népzenéjük, táncuk a multat idézik. 


- A bukovinai székelyek a székelyeknek azon csoportja, akik történelmük során többször is kénytelenek voltak új hazát keresni, menekülni a Kárpátokon kívülre. 1764-ben a Habsburg császári katonaság által rendezett szörnyű vérengzés után (Mária Terézia parancsára császári határőrséget szerveztek a határ menti székely vidékeke, s a rendelkezés ellen összegyűlt tiltakozókat Mádéfalván egy téli hajnalon a katonaság megtámadta és több százat meggyilkolt közülük) sok ezer székely menekült és telepedett le Bukovinába (ahol megalapították Józseffalvát, Andrásfalvát, Hadikfalvát, Istensegíts és Fogadjisten falvakat) - nagyon nehéz körülmények között éltek. Földet nem kaptak, ezért a megélhetési gondok elől 1880-tól több csoportjuk több csoportban telepedett le Magyarországon a Bácskában, később Tolna - és Baranya megyében

          - Csángók - a székelyektől különvált népcsoportok összefoglaló neve. A Kárpátokon túli, Moldvában élő magyarokat nevezik így, akik Észak-Erdélyből vándoroltak ide, vagyis elcsángáltak, csángóvá lettek. Műveltségükben és nyelvükben megőrizték a középkori magyar elemeket, de a román hatás is érződik. Találunk még Brassó mellett a Barcaságban is csángókat, ezek a hétfalusi csángók, akik talán még a Székelyföld kialakulása előtt elszakadtak társaiktól. A Gyimesi szorosban élnek a gyimesi csángók, ők a XVI-XVII. századba kerültek ide.  

ÉPITKEZÉS, FALU, HÁZAK

Az építkezés igen változatos, a román, a szász hatás, valamint a földrajzi környezet alakította. A falvak települése sokféle, az utcás, a szalagtelkes, a halmazfalun kívül a nemzetségi település is megtalálható. Ennek lényege az, hogy a családok növekedésével a közös területen újabb épületet emeltek, melyeket elkerítettek ugyan, de a kijárat azonos volt. 


Az építkezés fő eleme a fa, legfőképp a fenyőgerenda. A faépítkezések legmonumentálisabb emlékei a haranglábak és a templomtornyok.  A legszebbek Erdélyben maradtak fenn, Kalotaszegen. Kőépítkezésekkel is találkozunk, a téglaépítkezés pedig szász hatásra terjedt el. Sárból inkább a mezőgazdasági falvakban építkeztek.

A középkorban az ország nagy részében a telkeket kerítéssel vették körül, melyek különböző anyagúak és formájúak voltak. Sokban függtek a természeti adottságoktól, szokásoktól. Fa, sövény, napraforgó-, kukoricaszár, nád, majd deszka, léc, vaskerítések is előfordultak. Székelyföldön oszlopokat ástak a földbe, melyeket 3 egymással párhuzamos léccel kötöttek össze. Fából készültek a nagy- és a kiskapuk, valamint az utcaajtók is. Leveleskapu a szekerek, az

utcaajtó az emberek számára, a 

födeleskapu pedig a kettőt egyesíti magában. 

A kalotaszegi kapuk a legszebbek. Székelyföldön kötött vagy galambbugos kapukat készítettek. Ezeknél a gyalogosok és a szekér részére külön-külön bejáratot alakítottak ki, egy kicsit és egy nagyot, de mind a két kapu egy keretben kapott helyet. Régen csak faragták ezeket, de a XVIII. sz-tól már festették is. Az utcaajtóknak erősen kiugró csepegője (eresze) védelmet nyújt az eső és a nap ellen. Gyakran padot is raknak az utcaajtó mellé, sok esetben a vele közös födél alá. A padot rejtő fülkét  paderesznek nevezik.

A házak véggel, ablakkal az utcára néznek, előttük a ház szélességével megegyező, általában 2-3 méter széles kiskert, melybe virágokat ültetnek. A lakóház mögött van a kamra, istálló, csűr, mely általában elzárja az udvart a kerttől. A székely ház legjellemzőbb eleme a három oldalról beépített eresz, mely belépő a házba. Különbség, hogy nincs konyha, vagyis a lakó és a főzőtér nem különült el egymástól. A házon belül legnagyobb szerepe a tűzhelynek van. A családi élet központja (háztűznézni, családi tűzhelyet alapítani). Kezdettől fogva a magyar ház tüzelőberendezései két részre oszlottak: 

nyitott és zárt tűzhely. A nyílt tűzhelyek a helyiség melegítésére, főzésre, sütésre, de világításra is szolgáltak.  A nyílt tűz fölött a gerendáról lelógó láncon bogrács függött, ebben főztek. A nyílt tűz füstje az ajtón keresztül távozott. Ezen sütni is lehetett, de kellett hozzá a tűzikutya. 
A kandalló a nyílt tűzhelyek jellegzetes formája volt. Itt a tűz a földdel egyszinten, vagy alacsony padkán égett. Fölötte tapasztott vesszőfonadékkal, vagy csempével kirakott füstfogó továbbította a kürtő segítségével a füstöt a padlásra, vagy a pitvarba. A kandallók legváltozatosabb példányai Székelyföldön találhatók, itt anyagukra és készítésmódjukra utalva cserepesnek hívják. A cserepesnek már nemcsak 15-20 cm magasságú padkát raknak, hanem egyik oldalát fallal zárják el, míg az ellentétes oldalát gazdagon faragott lábbal támasztják alá. Ez már átmenet a zárt tüzelésü kemencék felé. A csempével beborított füstfogó pedig tartja a meleget. A Székelyföldön a kemencét a házon kívülre, az udvar, vagy a kert egyik zugába építették, amit gyakran több család is használhatott. A jobb módúak külön sütőházat építettek, amit kora tavasztól késő őszig használtak. 

Az udvaron kapott helyet a szín, ahol a szekereket tartották, a szerszámokat, néha a gabonát is. A csűr a szálas gabona tárolására, majd a takarmány raktározására épült, amelynek egyik oldala istállóként szolgált. 

A tetőszerkezet szarufás, erre zsindelyt, zsupfedelet, de nagyobb méretű falapot az un. dránicát is tettek. A cseréppel fedett tető csak újabban alakult ki.


A ház nyáron csak átmeneti pihenőhely volt, mert a munka nagyrésze a határban, valamint az udvaron, és a kertben folyt. Télen viszont a munka beköltözött a házba, a tűzhely közelébe. A mindennapi munka kora hajnalban kezdődött el, először az otthoni teendőket látták el (jószág etetése, itatása), majd kimetek a határba, és délután szintén az otthoni munka (jószág) következett. Az asszonyok dolga volt a tavaszi - húsvét előtti - nagytakarítás, meszelés, tapasztás.

NÉPVISELET


Az ősi hatások itt maradtak meg a legjobban és legtovább, az elzártság ugyanis a legjobb konzerváló. A nyugati hatások későn, vagy egyáltalán el sem jutottak ide. A román és a szász hatás viszont jól kimutatható. 

- A Fekete-körös völgyi népviselet a Tiszántúli hatásokat mutatja. 

- Az asszonyok két alapvető darabja az ing és a pendely vászonból készült. Az ing rövid ujjú, végére 2-3 fodrot varrtak. A pendely nagyon bő és a korc alatti részét tenyérnyi széles ráncokba szedték. Elől hasítékot hagytak, és vászonmadzaggal kötötték meg. A lányok fehér csipkével díszített kötényt, az asszonyok fekete, gazdagon ráncolt kötőt kötöttek maguk elé. Szoknyát csak a múlt század végétől hordanak, a lányok szoknyájának színe a piros volt, a menyecskéké a kék, az öregasszonyoké pedig a fekete, s ezekhez hasonló színű ujjast, vagy pruszlikot vettek fel. A pruszlikot zsinórral és virágos hímzéssel díszítették. A lányok piros csizmát viseltek, bocskort csak munkához.

- A férfiak inge rövid derekú, a nyakukba a fiatalok fehér csokros, az öregek fekete csokros nyakkendőt kötöttek. A felső ruhák közül az ujjatlan, prémes, hímzett juhbőr mellény - (kuzsók) a legelterjedtebb, ezt munkában is viselték. Hordták még a subát, a gubát, a cifraszűrt. Jellegzetes kabátjuk a daróc - amit gyapjúszőttesből varrtak, színes posztócsíkokkal díszítettek. Az öregek fekete színűt, a fiatalok pirosat viseltek. Munkába bocskort, télen gyapjúkapcával, ünnepre csizmát húztak.



- Kolozsvár népviselete nem nagyon tért el az erdélyi városok öltözetétől. A női öltözet hamar polgáriasodott. Az aránylag rövid szoknya alá már a múlt században is több alsószoknyát hordtak. A felső szoknya anyaga nyáron a karton volt, télen a nehezebb anyag. A lányok vállukra fehér un. hárászkendőt terítettek. 

A férfiak ráncos bő gatyába és gallér nélküli bő lobogós ujjú ingben jártak. A nadrág régi viselet, a hétköznapi szürke, az ünnepi kék posztó, ellenzővel és zsinórozással. Lajbit is fölvettek ünnepre, ez is kék színű, rézpitykékkel díszítve. A nős férfiak fehér szűrt viseltek hegyes, felálló orrú fekete puhaszárú csizmával. 



- Kalotaszeg népviselete a legszebb. A lányok régen középen elválasztották, - később hátrafésülték - és egy, ritka esetben két ágba (tyikába) fonták a hajukat, végébe pedig - hétköznap keskeny, ünnepnap széles - szalagot kötöttek, olyan hosszút, ami egészen a szoknya aljáig leért. Fejükre gyöngyös párta került külön pártapántlikával. Az asszonyok kerek kontyot hordtak a fejükön, amire kendőt kötöttek, s ezt hétköznap a tarkón, ünnepnap az áll alatt kötötték meg. A női ingek többfélék voltak, kézelőjük és vállfőjük keresztszemes hímzéssel gazdagon kivarrott. A vászonból vagy gyolcsból készült pendelyt a szoknyához hasonlóan ráncolták, és többet is fölvettek ünnepnap. Erre került a kalotaszegiek jellegzetes szoknyája a muszuly (bagazia). Ennek anyaga fekete szatén vagy klott, gazdagon ráncolva. Egyik sarkát korcába feltűzték, hogy a fehér pendely kilátszódjon. A muszuly tulajdonképpen bő, ráncos hátsó kötény, ezért a nyílás elé kötényt kötnek Télen bőrből készült ciffra mellrevalót hordtak. A lányok piros csizmájának szárát újabban selyemmel kivarrt tulipánok díszítik. Ezt követi a fekete csizma és a cipő. 

A férfiak hajviselete az I. vh-ig hosszú volt. Fejükre ovális tetejű kalapot, illetve fekete sapkát tettek.  Nyáron férfiak, nők szalmakalapot viseltek. A kalap mellé gyöngyös bokrétát tűztek. A bő ujjú inget a század elején a szűk ujjú - katonás ing - váltotta fel. Ehhez ritkán kötöttek nyakravalót. A posztóból készült nadrág (harisnya) általános téli viselet. A rátétes szűr az Alföldről terjedt át a múlt század közepén, előtte színes csíkokkal, sallangokkal díszített fehér, vagy barna darócot viseltek. Munkához bocskort, a csizma ünnepi viselet volt. 



- Torockó viseletéhez az alapanyag gyári készítmény volt. Ez a XVII-XVIII. sz-i nemesi-polgári viselet paraszti változata.  A fehér női ingeken gazdag darázsolásos dísz, az ingvállakon, kézelőkön hímzés, az alsóneműkön csipkeszegély. A felsőruhák -mellrevaló, palást, mente - gazdagon díszítettek. Piros, kék színt használták előszeretettel. A férfi öltözet a székelyekéhez hasonlít: ujjas bunda, lábra feszülő nadrág, fekete posztómellény, és a condra.  Condra: gyapjúposztóból készült kabát, szürke, barna, fehér, de lehet fekete színű is. Csokrokkal, sallangokkal díszítették.



- A székely népviseletek sokban eltérnek egymástól. Közös bennük, hogy az alapanyagot maguk állítják elő. A lányok kétágú haját 3-4 sodrásból fonják, az asszonyok a kontyra fodros főkötőt, illetve kendőt kötöttek. Ingük vászonból szabott, fodros gallérú, rövid kézelőjű, a pendely és alsószoknya viselése általános. Nyáron az ingre bársonyból szűk mellényt vettek, melyet gyöngyözéssel és zsinórozással díszítettek. Szoknyájuk szőttesből készült (fekete, vörös, kék, barna), melyet a gyapotszoknya - rokolya - váltott föl. Elé mindig más színű kötény került.  Télen bundamellényt, háziszőttesből szabott szokmányt (= vastag, posztóból készült zsinórdíszes kabát, felső ruha) vagy kurtit (barna, szürke) vettek föl. Puha szárú csizmát, később cipőt hordtak.  Itt alsó ruhaneművé vált a vászonból szabott gatya. Legjellemzőbb a fehér gyapjúból szőtt ellenzős, végig szűk posztónadrág (harisnya), a rajta lévő zsinórozás a társadalmi rangot jelenti. Nyáron az ingen ujjatlan zsinóros mellényt hordtak. Télen barna színű szőttes kabátot (zeke, szokmány, cedele, bámbán), vagy bőrbundát vettek föl. 


- Csángók - a lányok hajukat 20-30 cm átmérőjű hasított vesszőkarikára csavarták, az asszonyok kontyba, s erre főkötőt vagy kendőt tettek. Nyakukba többsoros gyöngyöt. Ingük ujja gazdagon díszített. A lepelszoknyát hosszú ingükre öltik. Kötényt ehhez nem kötnek. 

BÚTOR
A legrégibb festettbútort készítő központ a vargyasi volt. Gazdag, reneszánsz stílusra emlékeztet, a bútorokra piros-kék-sárga korsós csokrokat festettek, de gyakori a koszorú, a fűzér és a madárábrázolás. Központi helyre került a készítés évszáma is. Még ma is készítenek ládákat, más bútorokat. 

SZÖVÉS, HIMZÉS

Az erdélyi magyaroknál napjainkban is szőnek. A kender és len mellett a gyapjút is előszeretettel használják.  A kászoni székelyek tiszta kenderből, gyapotból, vagy a kettő keverékéből készítenek olyan vásznat, amibe tányéros, csillagos, rózsás, virágos, madaras, kakastaréjos, stb mintát raknak. Eleinte pirossal díszítettek, később kezdték használni a kéket. A színeket csak a XX.sz-ban kezdték el keverni. Az alkalmi darabokat különösen díszesre szőtték - vőfélykendő, keresztelő kendő, cifra párnahaj, lakodalmi abrosz, stb.


A székely- vagy festékes szőnyeg láncfonala a kender, az anyaga viszont házilag festett gyapjú. A kelet-európai szőnyegekhez hasonlít. A XVII-XVIII. sz-ban egész Erdélyben elterjedt. Kevés színnel dolgoztak, geometrikus ábrákat használtak, melyek tartózkodóan szerények voltak. Kászonban még ma is szövik ezeket a szőnyegeket. Eredetileg az ágy leterítésére szolgált, egészen a láb aljáig leért, újabban azonban már az asztalra is terítik, vagy a falra rakják.

       A kalotaszegi írásos a legismertebb. A vászonra előre lúdtollal vagy orsóvéggel tejbe kevert ólommal írták, vagy rajzolták rá minden beosztás nélkül a mintát úgy, hogy az az egész területet kitöltse. Lepedőket, párnahajakat, terítőket, törölközőket díszítették így. A láncvarrás, zsinóröltés mellett már a lapos öltéseket is használták. Leggyakoribb a piros szín, de előfordult a fekete, sötétkék, de csak is egymagában. Nem keverték a színeket. A geometrikus minták mellett reneszánszra emlékeztető virágkompozíciók is megjelentek. A szabadrajzúak mellett megtalálhatók a szálánvarrottak, mely egyben az öltés technikáját is jelentik.

FAZEKASSÁG

A kézműves szakmák közül egyik legjelentősebb a fazekasság. A korondi fazekasok elődei olyan szabad székelyek voltak, akik elvesztették a földjeiket, de sem a jobbágysorsot, sem a kivándorlást nem választották, inkább a kézművesek lettek. 


- Korond a legismertebb és legnagyobb fazekasfalu. Itt minden fajta edényt készítettek. 1893 előttre a mázatlan edények a jellemzőek, melyek különböző nagyságú főzőfazekak, korsók több méretben, de tálakat, tányérokat, szűrőedényeket is készítettek. Ebben az időben a "sárga agyagot" használták, azt ismerték. Legjellemzőbb 1893 után a díszes bokály, tányér, kályhacsempe. A fazekastermékek Erdély egész területére eljutottak. Növényi és állati motívumok, madár, szarvas a leggyakoribb. 


- Kézdivásárhely - fontos központ. A bokályok, tányérok alapszíne sárgásfehér, erre festik a zöld, barna geometrikus, ill. növényi díszeket. 

  ANYAGI KULTÚRA


A magyar nép anyagi kultúrájának egésze összefügg a társadalmi, szociális műveltséggel, ami végső soron meghatározza a szellemi kultúráját. Ahhoz, hogy az anyagi és szellemi kultúrát megismerjük, megértsük, szükség van a társadalmi, szociális műveltség alapismereteire. 


A magyar települések egy része már a korai magyar középkorban kialakult. Minden zárt, önálló települést, falut vagy várost határ vett körül. A török uralom után teljesen új telepítésű falvak alakultak, s ezzel együtt a határok is változtak, s az új határok csak nehezen, lassan szilárdultak meg. A határok kialakítását a helyi földesúr, vagy a megye által vezetett bizottság állapította meg. Pl. Az érintkező pontokon, ahol három határ érintkezett egymással, ott kisebb dombot emeltek, tetejére pedig követ tettek. Ezt sokszor írásban is rögzítették, de emlékezetesebb volt az, ha a jelenlevő fiatal legények közül egy párat megvesszőztek. Ezzel azt érték el, hogy ezek öreg korukban is emlékeztek a verésre és a határ pontos helyére. A határok az évek során lassan művelt területekké váltak. Az ősgyepeket feltörték, a lápokat lecsapolták, az erdőket kiirtották, a kiszáradt területeket feltörték. 


A településeket, falvakat legtöbb esetben sövényből készített kerítés, illetve árok övezett, amit éjszakára kapuval zártak. Az utca végén lehetett csak kijárni a településről. Ennek gyakorlati oka az volt, hogy a jószág ne tudjon a határba kiszabadulni és a vetésekbe kárt tenni. 

A nyersanyag megszerzése a növény- és állatvilágból


A javak gyüjtögetése, a vadászat és a halászat az emberi társadalom kezdetétől ismert. Az élelmiszertermelés hatására a zsákmányolás veszített jelentőségéből, de minden társadalomban voltak olyan csoportok, amelyek rendszeresen, mondhatni hivatásszerűen dézsmálták a természetet. Őseink legfőképpen a természeti katasztrófák után fanyalodtak rá mindazokra a táplálékokra, melyeket környezetükben készen találtak.

A parasztgazdaságok hosszú időn keresztül önellátásra kényszerültek. Az élelmezéshez, a ruházkodáshoz, az építkezéshez a nyersanyagot maguknak kellett előállítani. A maguk készítette tárgyak többségének előállítói a nők voltak. Az ő feladatuk volt többek között a megtermelt kender feldolgozása, a vászon megszövése, s abból a lakástextíliák, viseleti darabok megvarrása, díszítése. Sok esetben alig termeltek többet, mint amit fel tudtak használni. Nem volt tartalékuk, ami részben azért volt így, mert ha többet termeltek volna, akkor a szolgáltatások is növekedtek volna. Igy tehát nem volt érdekük a többlettermelés. A feudalizmus gátlólag hatott a termelés növekedésére. Ennek ellenére megindult a specializálódás a településeken belül, illetve tájanként. Volt olyan hely, ahol szakemberek űztek bizonyos iparágakat, mint pl. a kovácsok, a kerékgyártók, a bodnárok, stb. A bőr feldolgozása, a gyapjú megmunkálása is kisipari feladattá vált. A falusi iparosok eleinte nem különültek el élesen a parasztságtól, maguk is földet műveltek, s csak a földmunkák szünetelése idején végezték az ipari tevékenységet.


A szakosodás a természeti adottságok függvénye volt. A fában bővelkedő vidékek lakói bútorkészítésben, faragásban, szekerek készítésében jeleskedtek, a hegyekből a meszet, faszenet szállították az alföldi tájakra, amit átcseréltek bőrre, gabonára, stb. Kialakult tehát az árucsere. A nyersanyag sokoldalú megszerzését nagyban befolyásolta a település formája, a természeti adottságok, a gazdasági, társadalmi körülmények. 

GYÜJTÖGETÉS

A gyüjtögetés jelentős helyet foglalt el az emberek életében. Az ember elvette a természettől azt, amit mindennapi életének megkönnyítése végett fel tudott használni, viszont nem gondoskodott annak újratermesztéséről, védelméről. A gyüjtögetésre jellemző, hogy viszonylag nagy területen lehetett csak végezni. A lakosság számának növekedésével, a vidék kultúrtájjá történő átalakításával a gyüjtögetés népszerűsége csökkent, de ma sem szűnt meg teljes egészében, egyes vidékeken ma is kimutatható. A vadon termő növény milyensége is függ a talajtól, az éghajlattól. Más a gyüjtögetés a mocsarak világában, más az alföldi pusztán és megint más a hegyvidékek erdeiben.

I. Mocsaras terület 

a folyók állandó kiöntése miatt még a múlt században is sok volt Magyarországon. Ezekről a helyekről sokféle eledelhez, nyersanyaghoz juthattak az ott élő emberek: 

- A sulyom tüskés termésű vízinövény, csendesebb állóvizekben található. Gyüjtése a következőképpen történik: 2-3 m hosszú bot végére bunda-, vagy guba darabot szegeztek, s ezzel fölkavarták a vizet, miközben a sulyom tüskéi beleakadtak az anyagba. Fakéssel kaparták le a növényt a ruhadarabról. Volt olyan hely, ahol annyi sulyom termett, hogy gereblyével is ki tudták húzni a vízből. A tüskés termés íze a gesztenyére hasonlít, nyersen, főzve, sütve ették, tésztába is gyúrták, de kenyeret is készítettek belőle. 

- A harmatkása a mákszemnél alig nagyobb, sárga vagy barnássárga, fénylő magvú vízinövény. A századforduló táján még gyűjtötték. Kora hajnalban szedték, vízben gázolva, vagy csónakról, a növény bugája alá szitát, vagy rostát tartottak és abba rázták bele a magot. Ezt megszárították, majd két tenyér között dörzsölve, vagy lábbal tiporva, esetleg homokkal keverve, mozsárban verve hántották meg a polyvától. Szaporátlan! A köleskásához hasonló ételt főztek belőle. A szilaj pásztorok kedvenc eledele volt. Tojással keverve lepényt is sütöttek belőle. Régen gyógyszerként is használták, gombócnak főzve daganatokra rakták. 

-  A bengyele a gyékény lisztes gyökértörzse, gumója, ezt gyüjtötték az alföldi csíkászok, pákászok, és nyersen, vagy tűzben megsütve vagy főzve fogyasztották. Száraz, ínséges időben pogácsát, lepénykenyeret is készítettek belőle. 

-   A nád a mocsaras vidék legnagyobb kincse. Télen aratták kézi, hosszúnyelű sarlóval, az un. tolóval, amely vaskos pengéből áll, ennek mindkét végére hosszú rúdat tesznek, s ezt maguk előtt toltva vágják le a nádat, amit azután kévékbe kötnek, kúpokba raknak. Házfedésre, kerítésre, jószágnak szélvédőként, bölcső alá, de még a sírba is fölhasználták, ezért is mondták, hogy a nád az embert a bölcsőtől a sírig elkiséri. 

-  A gyékényt is gyűjtötték, megszárították, s megfelelő előkészítés után kosarakat, szatyrokat, méhkasokat, stb. készítettek belőle. 

Az alföldi mocsaras vidék gyűjtögetője volt a pákász, aki egész életét a nádasban töltötte, valamelyik kiemelkedő kis sziget kunyhójában. Családja nem volt, a faluba csak cserélni járt. Cserélt, amit a nádas adott - vadat, halat, tollat – élelemért, - liszt, cukor, stb. Halászott, madarászott, gyűjtögetett sulymot, harmatkását, madártojást. A mocsarak lecsapolásával a pákászok eltűntek.


A gyógynövények gyüjtése is igen népszerű volt, és még ma is az. Régen fűben, fában találtak orvosságot. Legelterjedtebb a székfű = kamilla szedése, amit a népi gyógyászat sokféleképpen fölhasznál. A hársfa virágát is gyüjtötték, amiből gyógyteát készítettek. Gyűjtötték a csipkebogyót, teának, lekvárnak. 

II. A hegyvidék, az erdő 

a gyűjtögetés igazi hazája. Régen a fakitermelés is úgy történt, hogy csak vágták a fát, de pótlásáról nem gondoskodtak. Egy részüket a helyszínen feldarabolták, és úgy szállították haza. De készítettek belőle szenet, hamuzsírt, kocsikenőcsöt is.  

-       Rőzse gyüjtése, fűtésre.
-   Gombákban az erdei vidék nagyon gazdag. Vannak olyan területek, ahol 30-40 féle ehető gomba is található. Ezért gombázó családok alakultak ki, akik tavasztól őszig gyűjtötték a gombát, saját részre élelemnek, illetve keresetkiegészítésként. A falu módosabb családainak adták el, vagy a piacokon árulták, illetve árulják ma is. 

-   Vadgyümölcsök gyűjtése is igen népszerű volt: málna, szeder, csipkebogyó, szamóca, vadalma, vadkörte. 

-     Makk gyűjtése is igen népszerű volt. 

A háború okozta pusztítások után nagy volt a szegénység, ekkor érte el tetőfokát a gyűjtögetés. Manapság is előfordul, s egyre gyakoribb elsősorban a gomba gyüjtése, de mást is előszeretettel gyüjtenek.

MÉHÉSZET 

A magyarság legősibb foglalkozása, amit bizonyítanak a finnugor eredetű méhészettel kapcsolatos szavaink is, mint pl. a méh, a méz, az odú, az ereszt. A XI. sz-i forrásokból tudunk olyan családokról, akik uruknak mézzel szolgáltak, mézet szolgáltattak be, de a fennmaradt kőbe vájt méhkaptárok is ezt bizonyítják. A méhészet legkezdetlegesebb formája a gyűjtögetés. A méhész kiment az erdő szélére, és szaruból, vagy fából készült edénybe a virágokon legelésző méheket összefogdosta, majd egyenként kiengedte őket, figyelve, hogy merre repülnek, és követte őket. Igy eljutott addig a fáig, ahol a méhek tanyáztak. Ekkor füsttel lefojtotta az egész családot és a mézet kiszedte. Később már nem ölték meg a méheket, csak elkábították, s úgy vették el a mézet, vigyázva, hogy a méheknek is hagyjanak. 


A méheseket nyugodt, csendes helyre építették, kertek elkerített részébe, vagy erdőbe. A méheskerteket kerítés vette körül, s a méhlakásokat a köpűket vagy a kasokat vagy közvetlenül a földre, vagy alacsonyabb lábakra állították. A köpűket eleinte fatörzsből vájással vagy égetéssel készítették, melyek belül üregesek voltak. A kasokat a fában szegény vidéken gyékényből vagy szalmából fonták. A méz nagy szerepet játszott nemcsak a paraszti konyhában, hanem az úri étkezésben is. A mézeskalácsok alapanyaga is a méz volt, de készítettek belőle sört is, de viaszt is gyertyának. 

VADÁSZAT 


Az ember legősibb élelemszerző tevékenysége, a zsákmányoló gazdálkodás része.A vadász legfőbb segítőtársa a szerencse. A vadászat az idők folyamán kiegészítő élelemszerzéssé vált. Kimondottan férfifoglalkozás volt, viszont az asszonyok feladata közé tartozott a vad bőrének lenyúzása, valamint a hús megfőzése. Őseink az új hazában is vadásztak, nemcsak a délorosz síkságon. A honfoglalás idején a szabad vadászat volt a jellemző, azonban ez egyre jobban háttérbe szorult. 1504-ben Ulászló törvénybe iktatta, hogy vadászni csak nemesember vadászhat. Ettől kezdve a jobbágyot és a polgárt büntették, ha vadászaton kapták. A vadászat ősi szenvedélye, és néha az ínség is rákényszerítette a parasztságot a tiltott vadászatra. Elővette a régi, titokban űzhető módszereket, melyeket finomított, új módszerekkel kibővített. Ezek voltak a hurkok = tőrök, csapdák.

Vadászati módok:

      - verem - nagyobb állatok fogására.
      - hajtás - lóhátról űzték, ostorral, melynek végébe drótot fontak, pl. a farkast ezzel verték, illetve ezzel fojtották meg, de az Alföldön a túzok vadászata is így történt!

      - botok - hajítófák - melyekkel a nyulat ütötték le, vagy a víz szélén nehezen felrepülő vadkacsát. 

      - parittya - madarak, ill. kisebb vad elejtésére. Kő vagy sárgolyót a parittyából fejeük fölött megpörgetve repítették ki a kiszemelt vadra.

      - hurkok - anyaga lószőr, zsineg, drót, ezeket a vad útjába helyezték el. Használtak lépő- és rántó hurkot.

      - háló - régen nagyvad vadászatára is használták, később inkább csak madarászáshoz

      - lépezés - énekes madarak fogásához lépvesszők.

      - csapdák - lehetnek íjas- és zúzócsapdák

HALÁSZAT

A vizek élelmiszertartalékai szinte kimeríthetetlenek. Az őskori ember halászatához csontból, agancsból faragott szigonyokat, kőből pattintott nyílhegyeket használt, majd későbbi korban különböző méretű húzó- és dobóhálókat, horgokat, rekesztőberendezéseket. A magyarság az őshazában vizek között élt, mely meghatározó volt az életére. A halászat az egyik legfontosabb, és egyik legősibb foglalkozásnak számított. Bizonyítják ezt finnugor szavaink is: hal, meny, keszeg, háló, horog, hajó. Ez a foglalatosság az új hazában is megmaradt, mivel az itt talált folyók, tavak, patakok kedveztek e foglalkozásnak. A XI-XIII. sz-i oklevelek is ezt bizonyítják, ugyanis a halászoknak a fogott hal kétharmadát be kellett szolgáltatniok uraiknak. Voltak olyan falvak, amelyeknek lakói a halászatból éltek. A halászat mint kiegészítő élelemszerzés is nagy szerepet játszott a magyarság életében. A víz mellett lakó parasztember is halászott.


A halfogás legegyszerűbb módja puszta kézzel való fogás. Ehhez viszont nagyon kellett ismerni a hal szokását, felépítését. Pl. sebes hegyi patakokban a víz folyásával szembe kell állni, s mikor megpillantják a halat, el kell kapni, lehetőleg a kopoltyújánál és kidobni a partra. Pisztráng fogása hegyi patakban kézzel ! Állóvízben viszont lemerültek a víz alá és nyitott szemmel, lassú mozgással kellett közeledni a halhoz, s ha már kellő távolságra voltak, a hátát végigsimítva, a kopoltyújánál kellett elkapni, a másik kézzel pedig segíteni.

Halászszerszámok:
     - szigony a legrégibb és legelterjedtebb, melynek egy- és többágú változata is ismert. Ágának hegye visszatörik, így a hal testéből nem szakad ki. A szigonyos halász a vízben áll, vagy a parton vár, esetleg a csónak orrában lesi a felbukkanó halat. A legnagyobb eredményt ívás közben érték el, de ez nagy pusztítást végzett a halállományban. Éjszaka fáklya fényénél is eredményesen alkalmazták ezt a halászati módot. Ma törvény tiltja ezt a fajta halászatot, de azért elvétve gyakorolják.

      - rövid nyelű vágóhorog - görbe - segítségével a nagyobb és erősebb halakat emelik a csónakba.

      - tapogató az egyedül dolgozó halász eszköze, melyet a mocsarakban, folyók szélén, sekély vizekben használnak. A legrégibb formáit vesszőből fonták, újabban azonban hálóból készítik, hosszú nyelet is szerelnek rá, mert így messzebbre lehet vele kinyúlni. Néha feneketlen vesszőkosarat, vagy levágott végű méhkast is alkalmaztak. Ennél a fogásmódnál nagy szerepe van a véletlennek, ugyanis ötletszerűen ide-oda rakosgatják a tapogatót, s ha halat vélnek benne, kézzel belenyúlva emelik ki azt. 

      - rekesztő halászat a hal iránytartó tulajdonságára épít. A hal általában egyenesen úszik, és csak akkor változtat irányt, ha valamilyen akadályba ütközik. Orrával végigtapogatja az akadályt és átjárót keres rajta. Ezt a tulajdonságot használja ki a halász. A hal útjába állítja a vejszét (= halfogó rekesz nádból), ami kb. fél méterrel a víz színe fölé emelkedik. A vejsze szárnya a halat a kacskaringós kürtő felé tereli és ha már benne van a hal, onnan nem tud kijönni. Ebből merettyű segítségével emelik ki. A varsa vesszőből font halfogó, a nyílása kicsi ugyan, de ebbe még be tud menni a hal, de kijönni már nem tud.

      - emelő halászat - a hal a vízbe eresztett háló fölé úszik, s amikor menekülni akar, oldalra úszik, és így beleakad a hálóba. A merítőhálót csak a kishalászok használják. Két abroncsot keresztbe kötnek, végükre egy négyszögletes háló csücskét erősítik és a partról vetik be.

      - vetőhalászat az egyedül halászók módszere. Szerszáma a pöndör- vagy rokolyaháló, ami kör alakú, a szélén elhelyezett ólomsúlyokkal. Ez azért kell, mert így a háló gyorsabban merül mint a hal. A halászok tisztában vannak azzal, hogy függőleges irányba nem tud menekülni a hal, mindig oldal felé igyekszik, ezt használják ki. 

     - horoggal való halászatnál több szerszámot kapcsolnak össze egyetlen ínra. Az ín minden méteréről egy-egy horog lóg a vízbe. 

     - kerítőhalászat legkisebb példánya a kétközháló, mely kb. 6-8 m hosszú, 1,5 m széles. Két ember dolgozott vele, a háló végére botot erősítettek. Ennél nagyobb az öregháló, vagy nagyháló, az előbbi megnagyobbított mása. 

A halászok télen sem pihentek. A vékonyabb jeget szigonnyal átütötték, és baltával vagy bunkóval vágták fejbe a halat. A jég alatt az öreghálót is használták. A halász jégpatkót kötött a csizmájára, hogy biztonságosan tudjon mozogni, nagy léket vágott a jégen, amin berakták a hálót, majd nagy körben kisebb lékeket is vágtak, amelyen keresztül egy bot segítségével a kihúzó lékig húzták a húzókötelet. Jó eredményeket értek el. A hálót kenderfonalból régi formájú hálókötőtűk segítségével vagy a halász, vagy a felesége kötötte. Négyszögletű szemekből áll, nagysága változó. 


A megfogott halat el kellett tartani, erre a célra szolgált a csónak alakú, oldalán lyukas, felül jól zárható bárka. Régen ezt nádból, vagy vesszőből készítették. 


A halász a vízen különböző formájú csónakokkal (hajó) közlekedett. A legrégebbieket egy fából készítették, belsejüket kivésték, parázzsal kiégették. Később a biztonságosabb, deszkából összerótt ladikokat használták. A tutajt pedig nádkévékből tákolták össze. 

FÖLDMŰVELÉS
Az élelem megszerzésénél a legfontosabb tevékenység a földművelés. Az ember nem függ már annyira a természettől és kisebb területen is több ember tud megélni. A magyarságot nomád állattenyésztő népként tartották. Az újabb kutatások azonban azt mutatják, hogy a honfoglalás előtt, a bolgár-törökökkel való érintkezés idején már rendelkeztek földművelési ismeretekkel. Bizonyíték erre az eke, sarló, tarló, búza, árpa, szérű szavaink. 


Parlagolás a földhasználat legkorábbi formája. A már kimerült föld művelése helyett új területet törnek föl. Ezt csak nagy területen lehetett csinálni. Az Alföldön a kimerült szántót - 8-10 évre - legelőnek hagyták meg, amit a jószág közben megtrágyázott, ezt a fű belepte, és egy idő után a talaj visszanyerte termőképességét.


Az ugar szláv eredetű szó, a parlag ellentéte. Az ugart a jószág egy éven át legeli, trágyázza.


Két- vagy háromnyomásos rendszer: a határt 2 vagy 3 részre osztják, egy éven át a felét, vagy a harmadát pihentetik. Voltak örökszántók, melyeket szünet nélkül műveltek.  Az irtásokat sem pihentették, minden évben vetették. 

Művelési módok:

  a) hegy- és dombvidéki 

        sarlóval arattak, a learatott gabonát kévébe kötötték, keresztekbe rakták, cséppel    

        kiverték, ezt az utóbbi munkát a csűrben végezték. A sarlóval való aratás többnyire   

        asszonyi munka volt. A kévéket viszont a férfiak kötötték be, s az ő feladatuk volt     

        azok csomóba rakása is. A sarlóval való aratás a XIX. sz. végétől háttérbe szorult. 

  b) alföldi 

        a munka nagy részét a szabadban végezték, itt a gabonát kaszával vágták, gereblyével   

        gyüjtötték, szérűkre vontatták, lovakkal nyomtatták, vermekben tárolták. A fű levágá-     

        sának a munkaeszköze is. A kasza 70-110 cm hosszú, kissé görbülő acéllemez, mely-    

        nek a nyele  a vele dolgozó magasságának megfelelően 170-200 cm között lehet. A ka-  

        sza nyelén a hegyvidéken egy, a síkságon két fogó van. 

A XIX. századtól a  hegy- és dombvidéki, valamint az alföldi művelési módok között a különbségek kezdtek eltűnni, s általában a kasza használata terjedt el aratásnál, sarlót már csak fűvágásra használtak.
Talajművelő kézi eszközök:   

- vaspapucsos faásó,

- kapák - különböző alakúak

- ekék (bolgár-török eredetű szó)

ÁLLATTARTÁS


Az állatvilágból származó nyersanyagot részben élelmezésre, részben ruházkodásra használták. Megszerzésének módja kezdetben hasonlít a gyüjtögetésre, az ember csak elveszi amit atermészet ad, de nem gondoskodik az állatról. Később azonban tenyészti, óvja, eteti az állatot, és a legjobb egyedeket tudatosan választja ki tenyésztésre. A méhészetnél, vadászatnál, halászatnál mindkét eset előfordul, míg az állattartással kapcsolatban csak az utóbbiról beszélhetünk.

TÁPLÁLKOZÁS

Eddig megismerkedhettünk a különböző növényi és állati nyersanyagok megszerzésével, termelésével, előkészítésével, melyek nagy részét maguk a termelők a helyszínen használták fel. Viszont némely területen, már a XVI-XVII. sz-ban is (a szőlő - bor), de leginkább a XIX. sz-ban különféle speciális termékekben (paprika, dohány, gyümölcs) és a gabonaneműekben megindult a piacra termelés. 

A KONYHA FELSZERELÉSE

Nagyon sokáig a lakóház egyetlen tüzelőberendezése a kemence volt, melyet a házban helyeztek el. A nagyméretű, lapos kemence a helyiség egyhatodát foglalta el. E!einte nem volt kéménye, a füstg szabadon ömlött szét a helyiségben, s az ajtón vagy az ablakon távozott a szabadba. Később aztán a kemence szája fölé vesszőből font, tölcsérszerű, kívül-belül agyaggal tapasztott kürtőt építettek, amely a füstöt a padlásra vezette. Később azonban a kemence szája a pitvarba került, s ez a ház füsttelenítését eredményezte. A lapos kemence mellett megjelent a búbos kemence.  A XIX. sz-ban megjelent a zárt tűzhely (sparhelt, takaréktűzhely, falmasina). A kemence és a szája előtt volt a tűzipad, ez az asszonyok munkaterülete volt, itt főztek, a kemencében pedig sütöttek.  

A lakóház egyetlen fűtött helyisége a ház volt.

Az edények - anyaga általában cserép volt. A tejesedények (köcsög) díszítése egyszerű, a szegényebb házaknál 4-5, a módosabb helyeken akár 20 is található volt. A főzésre használt edények különböző nagyságúak, eredeti színükben meghagyták, - vörös, szürkefekete, fehér. A legnagyobbak kb. 25-30 literesek, ezekben lakodalmakkor levest, töltöttkáposztát főztek, vagy szabad tűzön, vagy kemencében. A cserépserpenyő nagyméretű lábas, vagy lábatlan hosszúkás tál. 

A rostély: lábakon álló négyszögletes vasrács. Öntöttvasból készült fazekakat és lábasokat is használtak. A bogrács vagy üst a legelterjedtebb vasedény. 

A víz tartására szolgáló edények: a veder, eleinte fából, a XIX. sz. második felétől bádogból, és a  korsó, ez általában mázatlan vörös, fekete, nyáron hűvösen tartotta a vizet. 

TÁPLÁLKOZÁSI SZOKÁSOK

A paraszti táplálkozásban nagy különbség mutatkozott meg. A szegényebbek között a növényi eredetű ételek domináltak, míg a gazdagabb parasztoknál a zsíros húsételek. Az ételek milyenségét a vallási előírások is befolyásolták. 


A lé (leves) a rokon népeknél a hallevest jelentette, míg nálunk a híg ételre mondták. A leves a magyar parasztság legfontosabb tápláléka volt: 

     - húsleves (csiga, laska, rombusz, eperlevél, kiskocka, csík)

     - savanyúleves: cibere (kiszi), - a korpát meleg vízzel leöntötték, s amikor erjedni   

        kezdett leszűrték, tejjel, tojással behabarták. Böjti étel.

     - hűvelyesek: bab, borsó, lencse - habarták, füstölt hússal főzték. 

     - tésztás levesek: lebbencs, tarhonya - pásztorok, mezei munkások fogyasztják.

Kásák, pépek:

     - köles - sós vízben főzték, ha a víz lefőtt kiborították, zsírral, tejjel fogyasztották

- puliszka (erdélyi) - a forró vízbe beleteszik a finomra darált kukoricalisztet, ami   

  egybeáll és így fő meg, majd kiborítják, fölszeletelik és tejjel fogyasztják. 

- húsos kásák -köles-, vagy hajdina kását húslében főzik sóval, borssal, paprikával. Ha a levét elfőtte, akkor teszik bele a húsdarabokat, a tetejére pedig hagymás zsírt öntenek. 

     - ludaskása  

Lepényfélék: lisztből, só és víz hozzáadásával gyúrták, majd kisebb formára szaggatva sütütték. Tésztájukat nem kelesztették.

     - puha lepénykenyér - búza-, rozs-, árpa-, hajdinakása-, kukoricalisztből, de burgonyából. Izesitik sóval, borssal, paprikával. Ritkán mákkal. A legrégibb sütési forma, amikor áttüzesedett kőre terítették, de parázsban, hamuban is sütötték. 

     - kemény lepénykenyér kizárólag búzalisztből. 

    - kukoricamálé: a tepsi fenekét kizsírozták és ebbe beleöntötték a vízzel összekevert és egy darabig állni hagyott kukoricalisztet, majd a tetejére zsírt csorgattak. 

   - görhe - (tiszántúli), zsírt vagy olajat gyúrtak a tésztájába, kis cukorral és tejjel is ízesíthették, kenyér helyett fogyasztották.

Kenyér és kalács legfontosabb alapanyaga a búza, a rozs, de árpából is készül. 

     - ablakos, kulacsos kalácsok

     - kuglóf

     - kürtőskalács

     - lángos

     - csöröge

Főtt tészták  

     - galuska

     - gombóc

     - derelye 
A NAPTÁRI ÉV SZOKÁSAI

A legkülönbözőbb gazdasági és műveltségi fokon élő emberi közösségek sajátja, hogy az év bizonyos időszakaiban periodikusan visszatérő ünnepeket ülnek. Az ünnep különleges időszak, ekkor a közösség a megszokottól, a hétköznapoktól eltérő módon viselkedik, hagyományosan megszabott előírásokat és tilalmakat tart be. (Pl.munkatilalom, meghatározott ételek tilalma, viselet!) 

Az ünnepeket négy csoportba osztjuk:

         - naptári ünnepek (karácsony, húsvét, pünkösd, jeles napok)

         - a gazdasági élet ünnepei (aratás, szüret, fonó, kukoricafosztó)

         - az emberi élet ünnepei (keresztelő, legényavatás, lakodalom, búcsú)

         - emlékünnepek 

A szokás: közösségi érvényességgel rendelkező, szabályozott viselkedésmód, időben ismétlődő és meghatározott cselekvés. Visszatérő, ismétlődő, már kipróbált és megszokott cselekvésminták összessége, mely állandóságot és biztonságot jelent egy közösség minden tagjának. Egy működő szokásrendszer, mely mindig összetartja a csoport tagjait. A szokások szorosan összekapcsolódnak az ünnepekkel is.

Népszokás: minden olyan szokás, amely szabályozza a parasztság életét, illetve az ünnepekhez kapcsolódik. Tulajdonképpen a kultúra hagyományozódásának spontán formája, melyben a nép ünnepe és hétköznapja lejátszódik. Sűrűn behálózzák a modern ember életvilágát is. Szociális és kulturális jelenség.


1. A falusi közösségek ünnepi szokásai olyan értékek, melyeket kötelességünk szakszerűen dokumentálni, megőrizni, nemzeti kultúránkba beépíteni és a következő nemzedéknek továbbadni. Múzeumok !


2.  A szokás lehet archaikus, sok esetben meghaladott, elmaradott, paraszti életforma.


A gyüjtögető, zsákmányoló életmódot élő népnél nem a "naptári" mozzanat az elsődleges, hanem a gyüjthető, létfontosságú táplálék létének biológiai mozzanatai, melyek szintén az időjárással, az évszakok változásával állnak kapcsolatban. A földművelés és állattenyésztés ismeretével és intenzitásával párhuzamosan nő az időszaki ünnepek jelentősége, melyek kapcsolatosak a mezőgazdasági munka egyes fázisaival. Az ünnepeket és a hozzákapcsolódó szokásokat a naptár, illetve a természet, az időjárás, a gazdasági élet változása és periodikusan visszatérő fázisai határozzák meg. Évszázadok, sőt évezredek óta az egyházaknak és az államoknak igen fontos szerepük volt a szokások kialakulásában, de a régi formák is meghatározóak voltak.


Amikor a magyarság a Kárpát-medencébe érkezett, a földművelést már ismerő, de főfoglalkozását tekintve lótenyésztést űző nép vallása a "samanizmus" volt.  A sámánizmus lélekhit. Vannak természetfeletti lények, akik a közönséges halandókat már a születésük előtt arra választják ki, hogy emberfeletti képességű személyekké legyenek. (Pl. több ujjal, foggal születnek, stb.) A kereszténység felvételétől kezdve azonban a sámánizmus egyre jobban veszít jelentőségéből. Megkezdődik az egyházi ünnepek meghonosodása. A középkorban tehát a naptári ünnepekhez, jeles napokhoz fűződő szokások vallásos háttérbe ágyazva jelentek meg. 

Források, melyek bizonyítják a szokások, ünnepek létét:

XV. század közepéig - személy-, és helynevek, ünnepek nevei (pl. vízbehányó hétfő), egyházi szertartáskönyvek, zsinati rendelkezések utalnak a különféle szokásokra, ünnepekre. Ebben az időben honosodtak meg nálunk is a középeurópai szokások. Ekkor már ismerik és gyakorolják a szentiváni tűzgyujtást, a pünkösdi királyválasztást, ünneplik a farsangot. Vannak olyan szokások, amelyeket kimondottan az egyház honosított meg. 


XVI-XVII.sz. szokásairól, ünnepeiről a királyi udvari ünnepek leírásai, számadáskönyvek, vándorkomédiások közvetítése tájékoztat. Nálunk is megjelennek az itáliai maszkok. A magyar nyelvű irodalom felvirágzása, a könyvnyomtatás terjedése szintén forrás. 


XVIII. sz. 80-as, 90-es évéig Bél Mátyás, Bod Péter leírásai adnak tájékoztatást.


A kereszténység felvétele előtti idők ünneplési módjára csak következtethetünk. A győzelmi ünnepek középpontjában a közös lakoma, az áldomás állt, amihez járult még az állatáldozat - pl. a fehér ló feláldozása. Az emberi élet nagy ünnepeit, a születést és lakodalmat a lakomán kívül versenyjátékokkal is ünnepelték. (Hősi énekek)  

A naptári év szokásai 

Általában a téli, a tavaszi és a nyári napforduló köré csoportosulnak. A bizonyos napokhoz kötődő szokások, hiedelmek számos ősi elemet tartalmaznak. Pl. a víznek tisztító, gyógyító, termékenységvarázsló erőt tulajdonítanak, a tűznek tisztító, gonoszűző szerepe van, a gyertya az örök életet és Jézust jelképezi, stb. E szokások száma és változata tájanként, néprajzi csoportonként rendkívül nagy, ezért csak a legszebb, legáltalánosabb formáival ismerkedünk meg.

Mindenszentek és Halottak napja: (november 1-2) előtte 1-2 héttel rendbehozzák a sírokat, majd november 1-én délután 3 óra körül kezdik el égetni a gyertyákat a rokonok, közeli ismerősök, jó barátok sírjain. 

Márton napja: (november 11.) – időjárással kapcsolatos hiedelem – a Márton napi ködből hosszú télre következtetnek, hosszú, hideg tél lesz, ha a ludat megtartja a jég. A Márton napra levágott liba mellcsontjából is jósoltak, ha könnyen törik, enyhe, rövid tél lesz, ha nehezen, hosszú és hideg.

Erzsébet napján: (november 19.) ha esik a hó, akkor Erzsébet rázza a dunyháját, s enyhe lesz a tél. A jó idő viszont hosszú telet jelent. 

            Katalin: (nov.25.) ha kopog, karácsony locsog, s ha Katalin locsog, karácsony kopog, tartja a közmondás. 

TÉLI  ÜNNEPKÖR 

magába foglalja a vallásos eredetű ünnepeket, mint pl. a karácsonyt, az aprószentek napját, a vízkeresztet. 
András napján: (november 30.) hajtják be a pásztorok az állatokat. 

„Szent György napkor, kihajtáskor, a bolond is lehet pásztor, 

Szent Andráskor, számadáskor az a pásztor, aki számol”. 

Az András napján született borjúból jó tehén lesz; amilyen az András, olyan a február. 

A karácsonyi ünnepkör advent első napjával veszi kezdetét, és vízkeresztig tart. Első napja az András-naphoz legközelebbi vasárnap. 

Ádvent a karácsonyi előkészület, az Úr érkezésének várása, a karácsonyvárás négyhetes időszaka. Ettől kezdve tilos volt a zenés szórakozás, és a viseletben is a sötét szín dominált. 


Borbála napján (dec. 4.) nem szabad fonni, nem szabad varrni, mert ha fonnak vagy varrnak, akkor bevarrják a tyúkok fenekét, és azok nem tojnak. Tilos ruhadarabot kint hagyni az udvaron, tilos ajándékozni és kölcsönözni. A búzát ezen a napon kezdték el csíráztatni, a ebből a következő év termésére jósoltak. A lányos házaknál ezen a napon gyümölcságat tettek a vízbe, s ha ez karácsonyra kihajt, férjhez megy a lány. 


Miklós-nap: (dec. 6.) Szent Miklós püspök emléknapja. Miklós a kisázsiai Myronban működött, a keleti egyház népszerű szentje, ám XI. századtól Európában, a nyugati egyházban is elterjedt csodatevő híre, kultusza. Elszegényedett nemesember a lányait erkölcstelen cselekedetre akarta rávenni, hogy pénzhez jussanak, ám Miklós éjnek éjszakáján a házhoz ment, s a nyitott ablakon keresztül kendőbe kötött aranyat dobott a szobába, s így megmentette a lányokat. A halászok, a révészek patrónusa, a vízenjárók, vízimolnárok, vízi utak védőszentje, a polgári élet, a polgárvárosok védője. A Miklós napi ajándékozás új keletű szokás, osztrák kapcsolatokra utal (ablakba, cipőbe tett ajándék). Mikulásjárás szokása: Miklós püspök kíséretével (ördög=krampusz) betér olyan házba, ahol gyerekek vannak. Vizsgáztatja, imádkoztatja, jutalmazza (puttonyból) őket vagy virgáccsal fenyíti a kíséretében lévő krampusszal.

Luca-nap (dec. 13.) a Gergely-féle naptárreform előtt az év legrövidebb napja volt, a téli napforduló kezdete. A parasztok innen számították a nappalok hosszabbodását. Legtöbb szokás, néphagyomány, hiedelem ehhez a naphoz fűződik. Szent Luca vagy Lucia ókeresztény szűz volt, vértanú, s a kettősség jellemző rá, egyrészt Luca mint szent, a szembetegségek gyógyítója és a boszorkányos Luca, a szemmel verés nagy mestere. Változatos tilalmak jellemezték ezt a napot, 

-  dologtiltó, 

-  rontáselhárító, 

-  időjárásjósló, 

-  termékenységvarázsló nap volt, valamint a következő év gazdagság, szerencse biztosításának a napja is.

Az asszonyoknak nem volt szabad dolgozni, a férfiak pedig ekkor kezdtek hozzá a Luca-szék készítéséhez. Minden darabját más-más - 13 féle – fából készítették, de készülhetett egy fajtából is, viszont akkor arra 13-at kellett koppintani. Luca napjától karácsony böjtjéig készült, szent estére kellett elkészülni. Ezt a széket azért készítették, hogy meglássák, ki a faluban a boszorkány. Az éjféli misén aki erre a székre ráállt, az meglátta a boszorkányt. 

Szerelmi jósló nap is volt, lucacédulákat készítettek a lányok, 13 cédulára férfinevek írtak, Luca nap és karácsony között naponta egyet a tűzbe dobtak. Amilyen név a legutolsó cédulán maradt, olyan nevű férje lesz a lánynak. 

Időjósló nap, hagymakalendáriumot készítenek, az egész éves időjárást jósolják meg vele. 12 hagymalevélbe sót tesznek, s amelyik átnedvesedik, az a hónap lesz csapadékos. A Luca napi eső jó nyarat jelent.

Munkatiltó nap, ezen a napon is tilos fonni, varrni, mert különben bevarrták volna a tyúkok fenekét. Fejtő, bontó munkát azonban szabad végezni, általában tollat fosztottak ezen a napon, vagy mostak, hogy ezzel is kimossák a tyúkok fenekét. A gazdasszonynak napközben ülni, vagy feküdni kellett azért, hogy a tyúkjai jó ülősek legyenek. A sok tojás biztosítása érdekében kukoricát pattogtattak a tyúkoknak, hogy „úgy pattogjon belőlük a tojás, mint ahogyan a kukorica pattog”. Luca napján a leghosszabb az éjszaka, ilyenkor legnagyobb a boszorkányok hatalma.  


A betlehemezés a legismertebb karácsonyi szokás. Dramatikus játék, melyet 16-18 éves fiúk, legények adtak elő, kivétel a matyóknál, ahol lányok is jártak betlehemezni. A betlehemezéshez advent elején elkezdtek készülni, s már jóval karácsony előtt elkezdték járni a falvakat.

           Étkezési szokások karácsonykor - mákos guba, csík, aszalt szilva, alma, dió, fokhagyma, bableves, hal, méz, kalács, stb. Az egészséges dió jó egészséget, a rossz viszont betegséget, sőt halált jósolt. A karácsonyi morzsát nagy becsben tartották, mágikus, gyógyító erőt tulajdonítottak neki. Palóc falvakban zacskóba téve az istállóba kötötték föl rontás ellen. 


Regölés régi magyar szokás, Szent István napján, vagyis karácsony másnapján kerül rá sor. A termékenység-, a bőség- és párokat összevarázsló köszöntő szokás. A gyerekek, fiatal legények állatbőrbe öltözve járták a falut, láncos botjukat rázva, köcsögdudával nagy zajt csapva. Házról-házra jártak, s kérdezték: 




"Mondjuk-e, vagy nyomjuk."

 Ha azt mondták, hogy mondják, akkor belekezdtek a versbe:




Az új esztendőben




Adjon az Isten ennek a gazdának




Egy hold földön száz mérő búzát!...




...Adjon az Isten ennek az asszonynak




Egy tyúk alatt száz csirkefiat!...

A legényeket és lányokat ilyenkor regölték egybe. Az állatbőrbe öltözött alakok pedig a gyerekeket, lányokat ijesztgették. Végül a regösök az énekükért jutalmat kértek. 


Az aprószentek napján - dec. 28. - a gyerekeket megvesszőzték, annak emlékére, hogy Heródes a kisdedeket megölette.


Január 1. a polgári év kezdőnapja, de nem volt ez mindig így. Magyarországon a XVI. sz-ig karácsonykor kezdődött az új esztendő. A pogány Rómában az évkezdetet Janus tiszteletére kicsapongással, jókívánságokkal, és egymás megajándékozásával ünnepelték. Julius Caesar féle naptárreformmal került az új év kezdete január 1-re, de általánossá csak a Gergely-féle naptárreform (1582) óta vált.


Újévi szokások: Újévkor az első nap szerencséjével az egész esztendő sikerét igyekeztek biztosítani. Az első látogatónak férfit vártak, mert szerintük az hozta a szerencsét. Amit ezen a napon tesznek, cselekednek, az hatással lesz az egész esztendőre. Ezen a napon semmit sem szabad kiadni a házból. Nem volt szabad főzni, mosni, varrni, állatot befogni. Január első napja alkalmas a férjjóslásra is. Van olyan hely, ahol a lányok fejük alá tükröt tettek azért, hogy megálmodják a jövendőbelijüket. Szokás volt reggel a kútnál mosdani, hogy egész évben frissek legyenek. 
Táplálkozási szokások új év napján: a baromfihús evése tilos, mivel a baromfi elkaparja a szerencsét, viszont disznóhúst enni kell, mert a disznó előtúrja a szerencsét. A lencse, rizs, köles evése pénzbőséget jelent. Rétest is sütöttek azért, hogy nyújtsák a gazdagságot. Az Ipoly mentén a mák evését tiltották, hogy ne legyen sok bolha a háznál.

Földműveléssel kapcsolatos jósló-varázsló szokások - Még e század első felében is a pásztorok, cselédek, gyerekek újév reggelén a tehetősebb gazdáknál verssel, dallal kívántak az elkövetkező évre boldogságot. Magokat (árpa, búza, kukorica, stb.) szórtak szét és jókivánságokat mondtak: 

              "Adjon Isten bort, bő búzát, barackot, 

               hosszú farkú malacot, sok kolbászt, pálinkát." 

Bort, pálinkát, kalácsot, esetleg pénzt kaptak a köszöntésért. Ezen a napon a gyümölcsfákat megrázták, hogy bőven teremjenek. A gyerekek, legények kolompokkal, csengőkkel, vasakkal jártak házról-házra nagy zajt csapva, hogy a jószágról elűzzék a rosszat.

Az időjárásra is jósoltak: ha szép napos az idő, jó esztendő lesz. Ha csillagos az ég, rövid lesz a tél. 


Vízkereszt vagy háromkirályok napja: a szokások általában vallásos tartalmúak. A karácsonyi ünnepkör vízkereszttel zárul és kezdetét veszi a farsang. E napon bontják le a karácsonyfát, szentelik a vizet, aminek mágikus erőt, gyógyító, gonoszűző, rontást megelőző tulajdonságot tulajdonítanak. A házszentelés a XIX. sz. előtt liturgikus szokás volt,  a pap megáldotta a házat és a bennük lakókat.  Az ajtóra felírták a házszámot és a G+M+B betűket (Gáspár-Menyhért-Boldizsár). Adományokat gyüjtése, Háromkirályjárás - a betlehemi csillagot követő - dramatikus játék.

Növénytermesztés, állattartás szokásai - vetéskor megszentelték a magot, elléskor a borjút, csikót, stb. 


Gyertyaszentelő - febr. 2. A rómaiak a hajdani tavaszkezdő ünnepen gyertyás-fáklyás felvonulást rendeztek. A kereszténység átvette az ősi tűzkultuszra utaló szokásokat, a szentelt gyertyának varázserőt tulajdonítanak, egyben időjárás és termésjósló nap, medve !


Balázsolás - (február 3.) Szent Balázs, a gyerekek védőszentje megvédi őket a betegségtől, ezenkívül ezen a napon házról házra vonulva toborozták a diákokat az iskolába. 


Dorottya - farsangi mulatság kedvelt napja, időjóslás: Ha Dorottya szorítja, Julianna tágítja - a fagyot.

FARSANG 

vízkereszttel kezdődik és hamvazószerdáig tart. Rövidebb-hosszabb ideig tartó időszak. Az evés, ivás, lakodalmak, disznótorok ideje. A hamvazószerda előtti vasárnaptól kedd estig = farsangfarkáig (húshagyókeddig) van a legtöbb népszokás. Bajor-osztrák jövevényszóból származik, ami böjt előtti napokat jelöl. A tavaszvárás ősi örömünnepe. A magyar farsangi szokások a középkorban honosodtak meg. A királyi udvarban az itáliai hatás – karnevál -, a polgárság és a falusi lakosság körében a német hatás érvényesül. A telet, a hideget, a sötétséget legyőző tavasz egyik örömünnepe. Nyugatról került a magyarsághoz. Az egyház üldözte. Álarcos, jelmezes alakoskodás. 

A tuskóhúzás = vénlánycsúfolás a farsang végére esik, a legények csúfolódása azokkal a lányokkal szemben, akik nem mentek férjhez - (Dunántúl, Kelet-Magyarország, Erdély) a legények egy tuskót nagy zajjal végighúztak az utcán és azoknak a lányoknak az ajtajára kötötték, vagy kapujához támasztották, akik nem mentek férjhez. A farsangi szokásokban a gonoszűzés és a termésvarázslás is előfordul. Jellegzetes étel a fánk, mágikus erőt tulajdonítottak neki, a vihar ne vigye el a háztetőt. A sok étel fogyasztásától a következő évben bőség lesz. 

Parádon ma is - a legények maskarába öltözve vonulnak végig a falun - jegyespár, vőfély, kéményseprő, drótostót, köszörűs, borbély, muzsikus banda  - mindenkit megborotválnak, pénzt kérnek érte, amit az esti bál szervezésére fordítanak. 

Január a Boldogasszony hava, február télutó vagy böjtelő hava, március a tavaszelő vagy böjtmás hava, április Szent György hava, május pünkösd hava, június Szent Iván hava.
TAVASZI NÉPSZOKÁSOK

A tavaszi szokásokat két nagyobb ciklusra szokták osztani: a nagyheti ünnepkör, illetve a májusi-pünkösdi ünnepkör.

Gergely-járás (Gergely napja március 12.) a diákok, iskolások ünnepe. A középkorban a diákok az iskola számára gyüjtöttek. A medikánsok még néhány évtizeddel ezelőtt is nagy ünnepekkor járták a falvakat és gyüjtöttek a református iskolák számára. Népi megfigyelésen alapszik, ha Gergely megrázza a szakállát, havazni fog. 


Kiszehajtásra a tavasz kezdetén, virágvasárnap kerül sor. A kisze böjti eledelt is jelent: savanyú gyümölcs-, vagy korpaleves, amit már a böjti időszakban megúntak. Egy szalmabábot menyecske ruhába öltöztetnek (ezt nevezik kiszebábúnak), ezt énekelve a legközelebbi vízig viszik és bedobják, így temetik a telet, de van olyan hely, ahol elégetik.

HÚSVÉT 

a kereszténység legjelentősebb ünnepe, Krisztus feltámadásának ünnepe, melyet a nagyböjt előz meg, ez a húsvéti előkészület ideje, mely 40 napig tart, hamvazószerdától húsvétvasárnapig. A húsvétot hét héttel előzi meg farsang vasárnapja, s a húsvét után 50 nappal pedig pünkösd vasárnapja követi. A húsvét ünnepe atavaszi napéjegyenlőség (márc.21.) után következő holdtölte utáni vasárnapra esik márc. 22. és ápr. 25-e között. A 8. századtól vált általánossá. Kezdetben 4 napig tartott. A X. sz. óta az ételszentelés a húsvéti szertartásokhoz tartozik. A szentelt sonka csontját kiakasztották a gyümölcsfákra, hogy sok gyümölcs teremjen. A kalács morzsáját a tyúkoknak adták, hogy sokat tojjanak. 

Húsvét hétfőn a locsolás elmaradhatatlan. Ezt a napot vízbevető, vízbehányó hétfőnek is nevezték. A vízzel való öntözés a termékenységvarázsláshoz kapcsolódik. A locsolásért piros, vagy hímes tojást adtak, ami szintén a termékenység legáltalánosabb jelképe. Még fehérvasárnapon (húsvétot követő vasárnap) is van jelentősége, ugyanis ekkor küldenek komatálat a keresztszülők a keresztgyerekeknek, vagy a kisebb lányok azoknak, akiket barátnővé akarnak fogadni. Gyöngyösön és környékén a lányok a kedvesüktől, a legények a lányoktól kapták a komatálat. 

Sárkányölő Szent György napjától (április 24.) számítja a néphagyomány az igazi tavasz kezdetét. Az állatokat ezen a napon hajtják ki először. A pásztorok, béresek szegődtetésének ideje is erre a napra esik. Számos szokás, hiedelem fűződik hozzá. Ezt a napot rontásra, varázslásra alkalmas időpontnak tartották. Harmatot szedtek a tejhaszon érdekében. A boszorkányok rontása ellen zöld ágakkal, füstöléssel, fokhagymával védekeztek. Általában ilyenkor vetették a kukoricát, babot, uborkát. A szent György nap előtti mennydörgés bő termést jelez.

Május elseje a tavasz teljes győzelmének örömünnepe. Májusfaállítás szerelmi ajándék, - a legények az erdőről magas, leveles, ágas fát hoztak, és annak a lánynak az ablaka alá állították, akinek udvaroltak.

NYÁRI NÉPSZOKÁSOK


Pünkösddel kezdődnek. Pünkösd mozgó ünnep, a húsvétot követő ötvenedik napra esik. Az egyház születésnapja is, a Szentlélek eljövetelének napja. Búcsújárónapokat is tartottak ezen a napon, pl. ma is híres a csíksomlyói búcsú. Pünkösdi királyt és -királynőt választanak. Kakaslövés - kakasvacsora. 


Margit napja (jún.10.) A retek, a káposzta-, a lenvetés ideje. Ezen a napon nem szabad kinyitni az ablakot, mert akkor sok légy lesz abban az évben. 


Szentiváni tűzgyujtás a legjelentősebb szokás. A nyári napforduló ünnepe. Az ekkor gyujtott tűz megvéd a köd, a jégeső és a dögvész ellen, elősegíti a jó termést. Június 24-én jár a nap a legmagasabban (ekkor legrövidebb az éjszaka és leghosszabb a nappal). Leglényegesebb mozzanata a tűzgyujtás, és a tűz ugrás. Egészség és szerelemvarázsló  célja van, megtisztulás, s akinek jól sikerül az ugrás, az a jövő farsangon férjhez megy. Ha a legénynek nem tetszett az a lány, akivel kiénekelték, szétrúgta a tüzet. 

ŐSZI NÉPSZOKÁSOK

Az ősz szokásai között inkább a gazdasági vonatkozásúak dominálnak. A gazdasági ünnepekhez kötődő szokások a földművelés és az állattartás sikerét segítették elő mágikus úton. Általában a kezdéshez és a végzéshez kapcsolódnak e szokások. Különösen nagy szerepe volt annak a hitnek, hogy a "hasonló hasonlót hoz létre" - pl. több jeles ünnepen piros almát tettek a mosdóvízbe, hogy olyan egészségesek és pirosak legyenek mint az alma. (A XVIII. sz-tól már olvasnak, olvasmánya a parasztságnak a kalendárium.)

 
Vetéskor az elkövetkezendő termést a legkülönbözőbb eljárásokkal igyekeztek befolyásolni. Tavasszal az először a földekre kimenő szekeret vízzel lelocsolták, hogy bő termést biztosítsanak. Az első borozdába tojást szántottak. Másként étkeztek, néhány ételtől tartózkodni kellett. A vető ember mielőtt munkához látott levette a kalapját és rövid imában kérte Isten áldását. 


A jószág tavaszi kihajtásakor is több szokás, és hiedelem volt.

Pásztornóta:



"Gyüjtik a csordákat,..              Láncot a küszöbre,...            Nőjön fű előttük,...

Hajtsák a marhákat,..               Hogy térjen meg őszre..        Dög ne járjon köztik!

Tinó-binó jószágocskák...        Az utolsó borjúfarok!           Hízzanak meg mind egy lábig

Rínak az utcába.
             S a farkasok és tolvajok        Hadd igérjenek sok százig

                                               Ne férjenek hozzá!               Értik a vásárba!


aratás hónapja (július). A kenyérgabona betakarításának sikerét számos hiedelemmel és szokással igyekeztek biztosítani. A munkát fohászkodással, imádsággal, kalapemeléssel kezdték. Az eszközöket pappal szenteltették meg. 

A legtöbb hagyomány az aratás végéhez kapcsolódik. A gabonát egy kis részen talpon hagyták, hogy a következő esztendőben jó legyen a termés. (De a madaraknak és a szegényeknek is hagyták.) Az utolsó kévéből készítik az aratókoszorút. Ezt általában a földesúrnak készítették, de az utolsó kalászokból egy kis csomót mindenki hazavihetett azért, hogy azt az őszi vetőmag közé keverje. Az aratókoszorúk formája és nagysága különböző volt. Ezek átadása ünnepélyes keretek között történt. Az átadás után vacsora, ivás, tánc következett. Az aratókoszorút a mestergerendára akasztották és vetéskor a kimorzsolt szemeket a vetőmag közé keverték. 


Szüret - lehet kölcsönös segítséggel végzett társasmunka, bérmunka, és robotmunka. A szüret időpontja valamilyen jeles naphoz kötődött (szept. 29-től okt. 28-ig.)

A szüreti szokások a szőlőszedés utolsó napjához, a végzéshez kapcsolódtak. Szüreti koszorú készítettek, ezzel köszöntötték az uraságot, a legjobb szedőket megajándékozták, táncos mulatságot rendeztek. Szüreti bállal végződött a felvonulás. 


Kukoricafosztó - őszi társasmunka. A betakarítás után a kukoricacsöveket a házaknál rokonok, ismerősök, szomszédok segítségével fosztották meg levelétől. Ezt a műveletet nevezték tengerihántónak, máléfejtőnek, vagy bontónak. Munka közben nótáztak, tréfálkodtak, ittak, üszkös kukoricával bekenték a lányokat, udvaroltak. 


Disznótor - disznóölő Szent András napjától a hideg idő beálltával kezdődtek a disznóölések, illetve a disznótorok, amik egészen farsang végéig tartottak. Jeles alkalom volt az adománygyüjtésre, köszöntésre.  Kántálók járták a disznótoros házakat. 


Fonó  - a női társasmunka legfontosabbja volt. Az őszi betakarítástól a farsang végéig tartott. Katalinig énekeltek, táncoltak is a fonókban, adventtől karácsonyig csendesebb időszak következett, farsang idején érte el csúcspontját. A fonóba járás kötelező volt, az elmaradókat kikolompolták, taligán húzták el. 

Foglalkozásokhoz kötődő szokások:


Vince napon a bortermelők a termés mennyiségére következtetnek. 

Ha megcsordul Vince, tele lesz a pince, tartja a közmondás és a néphit. Amilyen hosszú jégcsapok lógnak az ereszen, olyan hosszúak lesznek a kukoricacsövek. 

            Gyertya-szentelő Boldogasszony napján ha kisüt a nap, hosszú lesz a tél. A medve, ha meglátja az árnyékát, visszamegy a barlangjába és tovább tart a tél.


Üszögös Szent Péter (febr.22.) napját szerencsétlennek tartják, ilyenkor semmilyen munkához nem fognak, tyúkot nem ültetnek, nem szántanak, nem vetnek, mert a néphit azt tartja, hogy üszkös lesz a gabona. Amilyen idő van ezen a napon, olyan lesz József-napkor is.

         Mátyás napon ha áll a jég, bőséges halászat lesz. Jégtörő Mátyás: "Ha nem talál csinál." Nagy hideg szokott lenni ezen a napon, s a hideg idő jó termést, a szeles idő sok tojás jelent. 


Szent György napja ősi tavaszkezdő ünnep. Az igazi tavasz kezdetét a néphagyomány ettől a naptól számítja. Ekkor hajtják ki a nyájakat, amihez számos hiedelem és szokás fűződik. Gonoszelhárító, termékenységvarázsló célzattal a marhákat láncon, fejszén, ekevason, tojáson, a gazdasszony kötényén, stb. hajtották át. Nagy jelentőséget tulajdonítottak annak a vesszőnek, amellyel az állatokat először hajtották ki. Ezen a napon volt a cselédvásár, a pásztorok, béresek szegődtetésének ideje. Harmatot kellett szedni a mezőn a tejhaszon érdekében: hajnalban vászonabrosszal, vagy köténnyel szedték és a tejesfazékba csavarták ki, hogy sok vajuk legyen. Ha Szent György napja előtt megszólalnak a békák, korán lesz tavasz és nyár.   


Márk napja a csordások napja, rétest sütöttek azok, akiknek az állataira vigyáztak. Ekkor van a búzaszentelés. 

Időponthoz nem kötött szokások

Tavaszi határjárás, amikor a hó elolvadt, de még a tavaszi munkák nem kezdődtek el, a község vezetői és a földbirtokosok képviselői kimentek a határba, hogy a határok helyét pontos megállapítsák. A vetések mágikus védelme, a források megtisztítása volt a legfőbb célja. 


Áldomás - nagyobb munkák, vásárlások, jelentősebb eladások befejező aktusa. Étellel, itallal való megvendégelés


A házépítéshez is számos szokás kapcsolódik. A fal felhúzásakor bokrétát tűztek ki. Építőáldozatok !
SZÜLETÉS, HÁZASSÁG, HALÁL, A  HOZZÁKAPCSOLÓDÓ 

SZOKÁSOKKAL, HAGYOMÁNYOKKAL 

A szokások keletkeznek, fejlődnek és elhalnak, vagy megváltozott formában élnek tovább. A parasztság műveltségét nagyban színesítették a foglalkozási rétegek, a mezővárosok kisiparosai szokásaikban, hagyományaikban is elütöttek a földművelő parasztságtól, ezek viszont a pásztoroktól, halászoktól, summásoktól. 

A nyelv, a zene, a tánc a kifejezési eszközön túl szorosan kapcsolódik a magyar nép etnikai jellegzetességeihez. Évszázadok régiségeit őrizte meg, majd új elemekkel ötvözte, bővítette.
Születés, keresztelő


Az emberi szokások, hagyományok már a születés pillanatát átszövik, de léteznek már a születés előtt is. A gyermek születése ősidők óta az emberi élet egyik legmeghatározóbb eseménye. A fiatalasszony különböző jelekből tudta meg, hogy áldott állapotban van. A leendő anya az első gyermekkel való áldott állapotát először az édesanyjával osztotta meg, mert tőle kapott magyarázatot a szokatlan jelenségekre. A terhes asszonyra számos tiltó és a környezetére vonatkozó kötelezően betartandó cselekvés hárult. Az anyának tilos volt hazudni, mert a gyereke is hazudóssá vált, nem volt szabad gyümölcsöt befőzni, mert a gyerek szőrössé vált, óvták, hogy meg ne csodáljon nyomorék, vagy torz embert, nehogy ilyen legyen a születendő gyerek, vagy meg ne dobják valamivel, mert a tárgy nyoma is meglátszik a születendő gyermeken. A terhes asszonyt, amikor elkezdett vastagodni, különös figyelemmel vették körül. Munkavégzés közben többször megpihentették, étkezésnél dupla adagot kapott, ha megkívánt valamit, teljesítették. 

Meg kell említeni a házasságon kívül teherbe esett lányokat, a leányanyákat, akiket megesettnek neveztek. Ezeknek a lányoknak a hajukat kontyba kellett kötni, amikor férjhez mentek fátylat nem viselhettek és lakodalmat sem tarthattak. Ha a fiú nem vette el a felcsinált jányt, a megszületett gyermeket zabigyereknek nevezték, s az anyja nevét viselte.

A gyerek nemére külső jelekből próbáltak következtetni. Lányt jósoltak, ha a terhes anyának tarka az arca, kerek a hasa, nem kívánja a savanyúságot, vagy ha alul és jobb oldalon mozdult meg. Fiút, ha hegyes a hasa, és nagyon kívánja a savanyúságot. Azt tartották, hogy a fiúgyermek később születik meg, mint a lány.

Az anya időben felkészült gyermeke fogadására, hónapokkal a szülés előtt elkezdte gyűjteni a kelengyét, legtöbbször maga készítette, varrta. 

(Kelengye: térdig érő, hosszú ujjú, hátul megkötős kisingek, 2 kisdunna, 1 dunnakötő, 6 db flanel, 16 db vékony pelenka, 1 db köldökkötő.)

A feljegyzésekből, visszaemlékezésekből tudjuk, hogy a múlt század elején az asszonyok egy része állva szült. Volt aki az ajtófélfához dűlve, vagy a mestergerendáról lelógó kötélbe kapaszkodva. De utalnak források a guggoló, vagy széken történő szülésre is. A XIX. sz. második felétől azonban az ágy kiszorította ezeket a formákat. A szülésnél eleinte idős, tapasztalt öregasszony segédkezett, de az utóbbi két évszázadban többnyire bábaasszony vezette le a szüléseket, s neki segitettek a rokon asszonyok. Szüléskor ajtót, ablakot becsuktak, gyertyát gyujtottak, szenteltvizet hintettek szét. A XIX. sz. végétől fekvő helyzetben történt a bába felügyelete mellett. Szülés után varázslást hajtottak végre, valamilyen szerszámot érintettek az újszülött kezéhez, hogy később azt a mesterséget válassza. Az újszülöttet eső- vagy patakvízben fürösztötték meg, hogy a bőre simává, puhává váljon. A fejformát fektetéssel igyekeztek alakítani. A született gyermeket Boldogasszony ajándékának tartották, ezért nevezték a gyermekágyat Boldogasszony ágyának. Az anya 2 hetet töltött az ágyban, általában a keresztelőig. Az ágyat sátorlepedővel takarták el az ártó szemek elől. Sarkaiba fokhagymát kötöttek rontás ellen, az ágyba kenyérhéjat, tömjént, vagy gyertyadarabot tettek, szenteltvízzel meghintették. Az édesanyát is féltették a boszorkányos mesterkedésektől, a "nyomás"-tól.  A bába is eddig a két hétig járt a házhoz, feladata volt a gyermek körüli gondok, teendők feloldása, az esetleges betegségek orvoslása, s a hétköznapi teendők ellátása. Ezért természetesen fizetséget kapott.

Az apa szerepe annyi volt szülés idején, hogy elment a bábaasszonyért, és türelemmel várt, míg ki nem szóltak, hogy "széna" (fiú), vagy "szalma" (leány). Nem lehetett jelen a szülésnél, csak ha már világra jött a gyermek és fiú volt, akkor adták az apa kezébe. Ilyenkor a lovasgazdák az istállóba vitték az újszülöttet, ráültették a ló hátára, hogy derék, lószerető ember váljék belőle.


A név kiválasztását is szokások szabályozták. A nevet az anya, ritkábban az apa, vagy a keresztszülők választották. A keresztelőig az újszülött neve "kis haszontalan", "kis pogány" volt. Az első szülött fiúgyermek általában az apa, a lány gyermek az anya nevét kapta, majd sorban a nagyszülők, nagybátyák, nagynénik nevét. Matyóföldön a Mátyás király iránti tisztelet olyan nagy volt, hogy előszeretettel adták a Mátyás nevet a fiú gyerekeknek. Protestáns vidéken pedig biblikus neveket adtak előszeretettel. Régen a csecsemőt születése után pár nappal már megkeresztelték, mivel ebben az időben igen nagy volt a gyermekhalandóság. 


A keresztelőnél a keresztszülők - komák - kötelessége volt a papot fizetni. A keresztanya vitte a "korozsmá"-t (keresztelői ruha és 2-3 m vászon). A vízzel való érintésnek tisztító, gonoszűző, termékenységvarázsló hatást tulajdonítottak. Amikor a megkeresztelt babával hazaértek, a következőt mondták: 

               "Pogánykát vittem, báránykát hoztam apja-anyja örömire, Isten dicsőségire." 

Ezután következett a Poszrik (keresztelői vigasság) evés, ivás (csigaleves, töltött káposzta, rántott hús, béles, bor, régen tejbekása). A gyerekágyas anyának szokás volt a komatál-küldözgetés, a komasszonynak az anyáról való gondoskodása.


Ha beteg volt a baba könyökét ellentétes irányban összeértették a térdével. Ebből rándulásra, ficamra lehetett következtetni. Ha lázas volt a gyermek, "húgyos kecelébe" csavarták, majd száraz törülközőbe, és jól betakarták, hogy kiizzadjon. Csodákat meséltek róla. Ha beteg volt a gyerek, fürdővízért napfelkeltekor mentek a patakra, visszakézből merítették a vizet, és akkor kezdték el a fürösztést, amikor hajnalban, délben vagy este a harang szólt. A vízbe fűzfagallyat, cikória-kórót, rozmaring, vagy borostyán levelet is tettek.

Házasság 


Az ember életének fontos, többnyire legjelentősebb eseménye a házasságkötés, a lakodalom. Igen ünnepélyes esemény. Itt nem egyetlen szokásról van szó, cselekmények sorát figyelhetjük meg. Számos elem folyamatosan követi egymást, a középpontban a társadalmi eseményt szentesítő vallási szertartás áll. A lakodalom átmeneti ritus az ifjúkorból a felnőttkorba. Formáját tekintve valósággal színjátékszerű szokás. 

A lakodalom magyar elnevezései 

              - menyegző a XVI. sz-tól ismerjük, az uráli korból ismert meny szóból származik 

              - házasság a XV. sz-tól ismert, a ház-hoz köti a fogalmat

              - lakodalom  a XVI. sz elejétől, a lakik igéből származik, mely régen  mindenféle      

                lakomát jelentett


A magyar nyelvterületeken a házasságok döntö többsége endogám. 

Endogámia = társadalmi szokás, a párválasztás egy körülhatárolt csoporton belül történik.       

            Egyes falvakban nagyon vigyáztak arra, hogy a falubeli lányok (elsősorban a jómódúak) ne kerüljenek el falujukból, oda menjenek férjhez. A falubeli legények a felbukkanó idegenből jött fiatal férfiakat tettlegességgel is igyekeztek távoltartani a falutól, illetve a kiszemelt lánytól, vagy az alvégi fiúk csak az alvégből választottak menyasszonyt. stb.


A leendő házaspár kiválasztásában főként a vagyonosoknál a szülők döntöttek. A szerelem másodlagos szempont volt a vagyoni helyzet és a választott család jó hírneve mellett. Házasodási szokáshoz tartozott, ha a legény meglátogatott egy lányos házat, s tetszett a lány, akkor ott „felejtette” a szűrét a tornácon. Ha a lánynak is tetszett a legény, akkor bevitte a szűrt a házba, ha nem tetszett, kiakasztotta a kapura. „Kitették a szűrit!” 

A lakodalom ideje általában őszre, vagy tavaszra esik. Ennek gazdasági okai vannak, megtörtént a termés betakarítása, befejeződött a szüret, a cselédek, summások bérének a kiadása megtörtént, volt már pénz, lehetett tartani esküvőt. Az uradalmi cselédek körében mindig októberben volt a házasságkötés, mert ekkor kapták meg a negyedéves járandóságot.   

Ha megtörtént a lánykérés, rövidesen sor került a kézfogóra (eljegyzésre) is. A XI. sz. közepén a magyarokról azt írták, hogy a lányokat prémért, jószágért vásárolják meg. Innen eredhet az eladó lány elnevezés. Sokszor már a kézfogó vagy kendőlakás ideje meghatározta az esküvő napját. A kislagzit = kendőváltást a menyasszony névnapján tartották, a következő farsangon pedig a valódi, nagylakodalmat. Régebben a lakodalomban főleg bort ittak, ezért megvárták a szüretet, az új bort. 


Az esküvő napjának kijelölése külső tényezőktől is függött. Volt olyan hely, ahol a parasztok hétfőn, vagy szerdán, az uradalmi cselédek vasárnap lakodalmaztak. (Az uraság ugyanis csak azon a napon engedélyezte a lagzit). Századunkban, és korábban is viszont az egyház nézte rossz szemmel a vasárnapi lakodalmat. A XVII. sz után a vasárnapi esküvőket egyházi nyomásra a felvidéki városokban hétfőre tették át.  Vidékünkön is hétfőn, szerdán és nagyon ritkán vasárnap tartottak lakodalmat. A szombati nap később vált általánossá. Pl. a reformátusok szerdán, a katolikusok hétfőn esküdtek. A lakodalom előtti három vasárnap kihirdették a jegyeseket a templomban. A lakodalom előtt egy héttel a vőfélyek kezdték hívogatni a vandégeket. 



Dicsértessék Jézus! Jó reggelt kívánva



Néhány percnyi időt egy szent célra szánva



Jöttünk ezen házba mint vendéghívói



.....XY.................. felkért szószólói.



Hogy e tisztes háznak kedves családfejét



Vele együtt az ő szeretett jó nejét



És egész családját hívjuk menyegzőre



A menyegző napját jelentjük előre.



A szent eskü napja .......... leszen



Melyen több tisztes ház tagja is részt veszen



Szerencséltessék hát az örömszülőket



Becses ottlétükkel megtisztelvén őket.



A szent eskü után lakodalom lészen



Táncra is a lábak legyenek hát készen.



Étel és bor közötti ősi szokásképpen



Szép zeneszó mellett vigadozni szépen.



Ez alkalommal most először és másodszor kíván



Szívünk s egész háznak áldást, békét kíván!

Lakodalmi előkészületek:

- Csigacsinálás – egy héttel a lakodalom előtt kezdődött. Az ismerősök, rokonok, barátok összegyűltek egy háznál és elkészítették a csigát.

- Hívogatás – a vőfély feladata a vendégek hívása, a lakodalom előtt egy héttel, szombat vagy vasárnap. Verses forma:



„Ez érdemes házba bátorsággal léptem,



Mivel vőlegényünk követője lettem.



Viselem magamat alázatossággal,



A rám bízott dolgot végzem bátorsággal.



Általam, tiszteli e ház gazdáját és becses családját,



XY vőlegényünk és ZZ menyasszonyunk.



Szombaton egy kis vacsorára, egy pár pohár borra,



Szívesen elvárjuk.”


A lakodalom két fő helyszíne a vőlegény és a menyasszony szüleinek a háza. A lagzi általában a vőlegényes házban zajlott. A menyasszonyos ház a lakodalomban másodrendű szerepet töltött be, (lyánsirató, kiadó, kislagzi), 1960 előtt itt nem volt zene, csak kétszer, vagy háromszor terítettek. 

A lakodalom legfontosabb személyisége a násznagy.  A menyasszonynak (kiadó) és a vőlegénynek (kikérő) is van násznagya. Ez lehet a keresztapa, de más is. A lány kikérésekor, kiadásakor, étkezésekkor játszanak fő szerepet. 

A lakodalom a legnagyobb színjáték, mely a templomba vonulástól kezdve a menyasszony holmijának kocsira rakásán át a lakodalmas mulatságig, a menyasszony-táncig, a menyecskekontyolásig valóságos kompozíció. E színjáték rendezője, konferálója az első vőfély, aki megnevetteti és megríkatja hallgatóságát. Énekel, versel, tréfálkozik, rögtönöz. Kiváló tulajdonságokkal kell rendelkeznie. Ismernie és tudnia kell a lakodalom egész menetét, a verseket, a megfelelő strófákat, nótákat. Az első vőfély vezeti a lakodalmas menetet. Ilyen ember csak néhány akad a faluban, s ezeket hívják állandóan.  Kisvőfélyek mindkét lakodalmas háznál többen vannak, ők végzik a meghívásokat és az ételek felszolgálását. A szakácsasszony irányítja a sütést, főzést a háziak segítségével. 

A lakodalom népköltészete igen gazdag. Vőfélyversek, melyek kézírásos, de kinyomtatott formában is terjedtek. A figyelemfelhívásra a versek előtt néhány botkoppantás szolgált, melyre a cigány tust húzott. Lakodalmi énekek a magyar népdal szinte minden rétegét képviselik. A lakodalom szertartáésaihoz kapcsolódnak. 

Az esküvő lebonyolítása: a násznagy a jegyespár és egy idősebb nőrokon kiséretében elmegy a paphoz feliratkozni. Ezután három vasárnap kihirdetik a jegyeseket. Az utolsó kihirdetés után kerül sor a lakodalomra. A lakodalmas háznál egy-két nappal előbb elkezdődik az ételek készítése. Ekkor csinálják a csigatésztát (van olyan hely ahol már hetekkel előtte megcsinálják), a töltött káposztát, kopasztják a tyúkokat, sütik a süteményeket.

A vendégek meghívását a kisvőfélyek végzik. A rokonság mellett a szomszédok, helyi vezetők is a meghívottak között voltak. A meghívottak az esküvőt megelőző napon elvitték az ajándékokat (használati eszközök, élelmek). 

A lakodalom előtti nap délutánján szekéren vitték a menyasszony ládáját, bútordarabját, ágyneműjét, ruhaneműjét a vőlegény házához, ahol majd laknak. Nagy kerülőt tettek a kocsival, hogy az egész falu láthassa a stafirungot.

Az esküvő reggelén a két násznép a menyasszonyos, illetve a vőlegényes háznál gyülekezett. A vőlegény felvette a jegyinget, majd a vőfély elbúcsúztatta legénypajtásaitól:


„Tisztelt vendégsereg!


Az Isten segedelmével a mai szent napját elértük,


Midőn a jegyesek házasságának


Tiszteletére egybe gyűltünk.


Először is kérjük az örömszülőket,


Hogy az élet útjára eresszék el őket.


Vőlegény uruknak keressük meg párját,


Az ő drága kincsét, kedves menyasszonyát.


Szerezzünk ma neki kedvet, boldogságot,


Hozzunk e hajlékba egy szép gyöngyvirágot.


De először is az Isten hajlékába visszük,


Hol szent áldás után, boldogok lesznek; Hisszük,


Most pedig jöjjenek utánam mindnyájan.”

s elindultak - gyalog, vagy szekéren - a menyasszonyos házhoz. Ide azonban csak nehezen tudtak bejutni, mert eltorlaszolták a kaput. A menyasszonyt nyoszolyólányok öltöztetik, fésülik. A kikérő násznagy sürgeti a menyasszonyt, mer először egy öreg púpos asszonyt mutatnak neki, majd egy lányruhába öltözött fiút, vagy egy nyoszolyólányt, s amikor egyiket sem fogadják el, megmutatják az igazi menyasszonyt. Elkezdődik a búcsúztatás első személyben a menyasszony helyett:



„Tisztelt vendégsereg!



Most egy kis csendet kérek,



Egy pár szót indítok, aztán véget érek.



Menyasszonyunk arra kért fel engem,



Búcsúzóul helyette e pár szavakat ejtsem.



Mert ő nem tud szólni a sírástól,



Midőn el akar válni a szülői háztól.



Búcsúzik menyasszonyunk kedves szüleitől,



Híven szeretett kedves testvéreitől.



Elsőben is édesapám elbúcsúzom tőled,



De zokogó szememből kitörlöm a könnyet.



Szépen megköszönöm apai voltodat,



Hogy felneveltél, mint kedves lányodat.



Megosztottál vélem sok rendbeli jókat,



Az Isten fizesse vissza mindazokat.



Kedves jó anyám tőled is búcsúzom,



Búcsúzó beszédem zokogva indítom…

A búcsúztató után megalakul a menet. A vőlegény násznépe halad elől, ezt követi a menyasszonyé, s nótázva elindulnak. A bámészkodókat borral, kakaóval, kaláccsal kínálják. A templomban az egyházi szertartás után a két násznép szétválik és visszamegy a vendéglátójához. Ma együtt mennek a vőlegényes házhoz, elkísérik a menyasszonyt, ahol süteménnyel, borral kínálják őket, majd visszamennek a menyasszony vendégei a menyasszonyos házhoz. 

A vacsora ülésrendje helyenként megszabott, de tájanként változó. Az ifjú pár ül a főhelyen vele a szülők és a násznagyok, az egyik oldalon a menyasszony rokonsága, a másik oldalon a vőlegény rokonai. Ételek felszolgálása rigmusok, versek kiséretében. Sülteknél:

„Pecsenyét is hoztam, mégpedig két félét,

Behoztam a kakast és melléje jércét.

Hogy, hogy jutottam hozzá, szépen elmesélem,

Hallgassanak meg hát figyelemmel, kérem.

Szaladgált a kakas, a jérce nyomába,

Én meg fogtam magam, futottam utána.

Megcsíptem őket hamar szerencsésen,

Leöltem és megforráztam szépen.

Lábukat szépecskén össze is kötöttem,

Őket tepsibe belecsömöszöltem.

Szép piros barnára sült ottan a bőrük,

Lett királynak való pecsenye belőlük. 

Nyúljanak utána, ízes a falatja,

Tessék násznagyuram, bátran kóstolgassa.

Hohó, nem tudom tyúk volt-e vagy kappan,

De ettől násznagyuram foga koppan.

Tessék násznagyuram, fogyasszák friss jó egészséggel!”

A bor kínálásakor:


„Szív vidámításra Isten a bort adta,


Mint a Zsoltárban Szent Dávid mondotta.


Azért gazdámnak hordaját kifúrtam,


Tele kancsó borát ide be is hoztam.


Nosza jó uraim a borból igyanak,


A lakodalomban vígan mulassanak.


Uraim a kancsót adják csak szaporán,


Hozok én bort, hisz nincs lakat a kamrán.”

Maskarások is megjelennek, s étellel, itallal kínálják öket.


- Fektetés: a táncok után a vőfély az új asszonyt ismét elbúcsúztatja családjától, lánypajtásaitól, kivezeti a házból. A nyoszolyóasszonyok a fiatal férjjel együtt a padlásra, vagy a kamrába vezetik, ahol megvetették már a nászágyat. A fiatalasszony leveszi a koszorúját, amit a vőfély a botjára tűz és bevisz a táncolók közé. 

            - Felkontyolás: éjfélkor jött el az ideje, a lányból asszony lett, ezt jelképezi. A felkontyolást a hálóhelyen végzik a férj, illetve asszonyok, lányok jelenlétében. A menyasszony haját kibontják, kiszedik belőle a szalagot, a pántlikát, s kontyba rakják. A kontyolás közben a menyasszony állandóan sír, mert az illem így kivánja. Ezután újra átadják a vőfélynek, aki bevezeti a násznép közé, és bemutatja az új asszony:

 

„Jó reggelt kívánok!



Hogy mostan itt állunk, új hír van közöttünk,



Ki mostan támadott,



Leányok serege eggyel megapadott,



Asszonyok serege eggyel szaporodott.



Jól gondoljátok tehát magok elméjökbe,



Ki áll itten ebbe a fékötőbe;



Még az este láttuk hajadon lány fővel,



Most pedig konttyal, fékötővel.



Szerelmet kívánok egymáshoz tinektek,



Kit összeköttetnek kinyitott szívetek,



Sok édes gyümölcse ez a házasságnak,



Nem ér fel ez a kincs a világgal.



Mivel két szívet egymáshoz tettetek,



Sok számos éveket örömmel töltsetek….”  S kézről kézre járt a menyasszony.


- Menyasszony-, vagy menyecsketánc: a lakodalom záróeleme. Tányért, szakajtót tart a násznagy, s elkiáltja magát: Adjanak a bőcsőmadzagra!, vagy a bedobott pénz értékét kikiáltotta, hogy tulajdonképpen miért is táncol a menyasszony. 

Néhány vidéken hajnalban tűzugrás is volt, ez volt az un. menyasszony porkolás.

- Nászút: gyakorlott szokás volt, ám régen nem vezetett messzire, csak a ház padlására. Ez a népi hagyomány szokásjogi törvényen alapszik – ez az elhálás. Ennek hiányában a házasság vagyonjogi kihatásai semmisek voltak.


„Abba az üdőbe a vőlegény, vagyis az „új ember” a padra vitte az újasszonyt nászútra. Ha az új ember halogatta az utat, a feleség csak sugdosta a filibe „még jány vagyok”. Erre oszt az újembernek bolha ment az ingibe, nagy lendülettel megindult a tornácba levő lábtón, elől ment a menyasszony, utána a vőlegény. Ahogy felírtek a lábtót is felhúzta maga után. Mikor oszt víge lett a nászútnak, az újember leengedte a lábtót, úgy jött a menyassony sietve, még két fogot is lípett egyszerre. Ahogy leírt, hangoskodott, kiabálta: Süssenek, főzzenek, tálaljanak, asszony vagyok!”

A HALÁL KÖRÜLI SZOKÁSOK ÉS HIEDELMEK

A   T E M E T É S


A halál és a temetés szokás- és hiedelemvilága a legrégibb, a legarchaikusabb. A szokások az idők folyamán nem változtak, mert féltek a halott visszatérő szellemétől. Finnugor eredetű szavaink: hal, halál, sír, temet, temető, ótörök szavaink: a koporsó, a tor.

Régi temetkezési szokásokat a régészeti ásatásokból ismerjük. Az előkelő harcos mellé a lova fejét és a négy lábát is betették, a nyergét, kengyelét és kantárját is zablástul, az íjat a hozzátartozó nyilakkal. A kard a hatalmat jelentette, éppúgy, mint a tarsolylemez. Az asszonyok sírjába nagyon ritkán került csak lókoponya. 

K-Ny-i irányban ásták ki a sírt, s a halottat arccal a felkelő nap irányába fektették a sírba. A kereszténység felvételével a sírok mellékletei eltűntek, megcsappantak. A régi hagyományoknak csak a töredéke maradt fenn. 


Az emberek különböző jelekből következtettek a halál közeledtére. Azt tartották, hogy a halált bizonyos események előre jelzik. A néphit szerint a kutya megérzi a halál közelségét, ha szokatlanul vonít, s közben lyukat kapar maga elé, akkor a környezetében valaki biztos meghal. Ha a kuvik, a halálmadár megszólal a ház körül, ha a falon elreped a tükör, ha kép, vagy tükör leesik a falról, az óra minden ok nélkül eláll. Ilyen előjel még, ha a tyúk, vagy kiscsirke kukorékol, ha valaki után kinyílik az ajtó, stb. 

A nagy beteghez papot hívtak, aki föladta az utolsó kenetet. A haldoklót sosem hagyták magára, próbálták megkönnyíteni az utolsó utat. Azt tartották, ha a haldokló szomorú arccal halt meg, akkor a következő halott a családban idős lesz, ha mosolyogva, akkor fiatal. Ilyenkor az ablakot kinyitották, hogy az eltávozó lélek könnyen megtalálja az utat, de a szekrények ajtajait becsukták, nehogy elbújjon a lélek. 

A harangszó, a csendítés vagy lélekharang hírül adja, hogy haláleset történt. Ha háromszor szakították meg a csendítést, akkor férfi halt meg, ha kétszer, akkor nő, de mindig nagyharanggal adták a hírt.

Ravatalt régen otthon a szoba közepén állították fel (két-három deszka szőttesekkel leterítve). A halott állát felkötötték, szemét lefogták, pénzt, vagy cserépdarabot tettek rá. Az órát megállították, a tükröket letakarták, a tüzet kioltották. A halottat megmosdatták, a vizet olyan helyre öntötték ki, ahol nem jártak, a szappant eldobták. A férfihalottat megborotválták, ecettel bekenték az arcát, hogy ne változzon, piros legyen. A legjobb ünneplő ruhájába öltöztették, de lábbelit nem adtak rá. Néhol a halott hasára sarlót tettek puffadás ellen, (ez a honfoglalási sírokban is megtalálható volt.) Ekkor már bezárták az ablakot. 

- Siratás, virrasztás, imádkozás. "Jajszóval" sirattak az asszonyok. Ez visszaemlékezés az együtt töltött időkre és búcsúzkodás. A siratás általában két napon keresztül történt, hozzátartozók és hivatásos siratók vettek részt benne. A felravatalozás után a halott körül foglaltak helyet, s egy hivatásos siratóasszony elkezdte a búcsúzkodást.


Szép ez a vetett ágy, jó ezen pihenni.


Aki ezt vetette, nehíz annak nízni.


Mert, hól van ilyen eset, ami itt most esett?

Az halál postája ablakunkra szállott.


Aszt se kérte tőllünk: Adjátok í vagy se?


Csak erőszakosan elragadta tőllünk.


Halál, halál, halál! De kegyetlen valál.


Mikor elindultál, másra nem találtál.


Ilyen sok árvát anya nélkül hattál.

- A koporsó színe mindig összhangban állt az elhúnyt életkorával. Az idős embernek fekete, a középkorúnak barna, fiatalnak fehér színű dukált. De az 1700-1800-as években színes-virágos koporsókat is készítettek. Bizonyos tárgyak is bekerültek - pipa, bot, ostor, tű, cérna, olvasó, imakönyv. Szemfedelet borítottak a halottra, majd leszegezték a koporsót. A házból rendszerint lábbal vitték ki, úgy, hogy a halott lába előre nézzen azért, hogy a lelke ne tudjon visszatérni. A küszöböt háromszor megkoppantották, ezt is azért, hogy a halott vissza ne találjon. Az udvaron a "Szent Mihály lovára" tették, a lábához állítottak a kis asztalt a pap és a kántor, a gyertyák és az imakönyv számára.

- Temetői menet - a koporsót a rokonok, barátok az alátett rúdon gyalog vitték. Élen a pap, kántor halad. A koporsó után a rokonság, stb.


- A sírt a temetés napján, vagy az azt megelőző napon ásták ki 2-2,5 m mélyre, K-Ny-i rányt tartva. Két oldalába ún. padmalyt vájtak. A szertartás, búcsúztatás után kötélen leeresztik a sírba a koporsót, ledeszkázzák, göröngyöt dobnak rá.

- Halotti tor- a résztvevők vendégül látása. 

A gyász színe régen a fehér volt, illetve a világos. A fekete gyász nyugatról terjedet a felsőbb osztályok közvetítésével.  
NÉPMŰVÉSZET
Népművészet:

            - valamennyi népművészeti ág - a nép költészete, zenéje, tánca,

            - a tárgyak művészi megformálása, a nép képzőművészeti tevékenysége, a népi 

              díszítőművészet

A nép gazdag képzelete sok-sok század óta szebbnél szebb alkotásokat hozott létre, amelyek megszépítették nehéz életét. Mindennapi használati tárgyait is megszépítette, ötletesen és finoman megformált edényeket készített, díszesen kifaragta és kifestette, csodálatos színekkel hímezte ki ünnepi viseletét. A tárgyaknál a hasznosság és a szépség ötvöződött.  

Népi díszítőművészet: 

            - a parasztság tárgyformáló, tárgyat díszítő művészi alkotótevékenysége


Elsősorban azok a tárgyak tartoznak a népművészet körébe, amelyeken az esztétikai funkció fontossága megnőtt a célszerű használhatóság ellenében. Nem rekeszthetjük ki a mindennap használt egyszerű eszközöket sem, mivel ezek megformálásánál is érvényesülnek az esztétikai normák. A népművészet a népi iparművészettel van rokonságban. Mindkettő tárgyformáló művészet, a mindennapi élet használati tárgyait hivatott művészi formában megjeleníteni. A népművészeti tárgyaknak megvan a maguk rendeltetése, de van egy csoport, amely abban különbözik a többitől, hogy az év nagy részében használaton kívül van, s csak dísztárgyként szerepel. (P. tisztaszoba berendezése, ünnepi viseletek)


A néprajztudomány az utolsó 2-3 évszázad falusi tárgyai alapján alkot fogalmat a népművészetről. Ebben az időszakban a tárgyak megformálásában, díszítésében a kor városi-úri divatjától határozottan különböző, különbözni akaró törekvéseket találunk.
Hagyomány: 

a népművészet alakításának egyik legfontosabb szabályozója. A nép, illetve egy közösség egész életrendjére kiterjedő és általa önként elfogadott normák összessége, mely generációról generációra öröklődik. A közösségi élet sok területe megkívánja, hogy szabályozzák, s így az ismétlődő gyakorlat révén bizonyos dolgok íratlan törvénnyé, normává válnak. Az ilyen íratlan törvények alkotják a hagyományt, mely egy szűkebb közösségre érvényes, és a közösségben élők egész életének szabályozója. Hagyománnyá az válhat, amit a közösség magáévá fogad. Egy-egy falu vagy vidék népművészetét állandóan érik kívülről jövő hatások, melyek változást idéznek elő. A hagyomány szabályozó ereje térben és időben is különböző. Pl. nagyobb városok vonzásának kitett falvakban a városi élethez való igazodás sok változás előidézője volt. (Pl. vasúthálózat lehetővé tette, hogy az elzártabb vidékek is megismerkedtek a városi kultúrával.)


A népművészet folytonosan változik és egy-egy szakaszán belül fejlődik. Az ősi elemek évszázadokon át megőrződtek, többnyire jelképpé leegyszerűsödve, s ezekre rakódtak koronként újabb és újabb, a történeti stílusok olyan elemei, melyeket a közösségek elfogadtak és beolvasztottak saját maguk által kialakított paraszt-stílusukba.  

A népművészet tárgyait több nagy csoportba oszthatjuk, melyek közül a legjelentősebbek a lakáskultúra és az öltözködési kultúra tárgyai. Amilyen változatos a népművészeti tárgyak funkciója, olyan sokfajta anyagot használtak fel elkészítésükhöz. Kezdetben a szükséges nyersanyagokat maguk állították elő, vagy csere útján szerezték be. A díszítésnél is sokféle eljárást alkalmaztak, az ősi, kezdetleges díszítőmódoktól a későbbi korok technikájáig.


A legelterjedtebb népművészeti munka a szövés volt. Fonni, szőni minden falu asszonya, lánya tudott, hozzátartozott az életükhöz. A szövés mintái azonban nem papíron születtek, hanem a szövőszéken. Ősidőktől fogva nemek szerint különült el a munka. Voltak jellegzetesen férfi, és női foglalkozások. A múltban e kettő szigorúan elhatárolódott. A falusi kisiparosok kizárólag férfiak voltak. 

A népművészeti tárgyak mindenekelőtt használati tárgyak, gyakorlati feladatuk van, kialakításuknál ez az elsődleges szempont. A díszítmény általában igazodik a szerkezethez. 

FARAGÁS


A fa- és csontfaragás a magyar népművészet egyik legszebb, legváltozatosabb ága. A fennmaradt legrégibb tárgyak kora nemigen haladja meg a kétszáz esztendőt, de kétségtelen, hogy a nép sok-sok százada faragja a mindennapi élet használati tárgyait, melyeket szebbnél szebb díszítményekkel szépít. 


Amikor a magyar népi faragóművészetről beszélünk, ez alatt a pásztorművészetet értjük. Nehéz élete volt a pásztorembernek, de függetlenebb volt, mint az urasági cseléd, a falusi szegényparaszt. Az állatok mellett jutott ideje a természet megfigyelésére, s ha volt tehetsége, s megvolt az alapanyag - fa, szaru -, akkor munkához látott, s gyönyörű darabok kerültek ki a kezei közül. Ismernie kellett az anyag tulajdonságát, ezért a különböző tárgyak faragásához különböző faanyagot használt. A legfőbb szerszáma egy jó éles és hegyes bicska volt. De használt borotvát, fűrészt, fúrót, vésőt, s egyéb más szerszámot is.


A fúró-faragó, barkácsoló parasztok mellett számos háziipari és kisipari ág dolgozott fával - pl. favilla-, zsindely-, szökrönykészítő háziiparosok, asztalosok, ácsok, bognárok, kerékgyártók, csutorások, stb. Persze ezek közül egyik sem jellegzetesen faragótevékenység. De pl. a mézeskalácsos az ütőfákat, a kékfestő a nyomóducokat maga faragta. A díszes fatárgyakat két nagyobb csoportba oszthatjuk:


         - női munka eszközei - fonás-szövés szerszámai, ill. a konyha eszközei


         - férfi munka eszközei - gazdasági szerszámok


A legdíszesebb parasztfaragások a női munka szerszámai, mivel zömmel szerelmi ajándékként készültek. A legtöbb művészi faragás a fonó életéhez kapcsolódik - díszes guzsaly, rokkapálca. A vászonnemű tisztántartásának szerszámai: a mosósulyok vagy sulykoló, a mángorló lapicka. A mángorlókon találjuk a legkorábbi - már a XVIII. sz-ból való - évszámokat. Díszítésük középkori mértanias motívum. A díszítéseket ebben az időben ékrovással és véséssel készítették. A karcolás és a domború faragás ekkor még hiányzik. Parasztfaragó stílus csak  Kalotaszegen alakult ki.  

Faragási technikák:


- karcolás - a díszítmény finom bekarcolása a tárgy felületébe, melyet bedörzsölnek kalapzsírral, korommal, vagy más festőanyaggal, s utána lesimítják 


- domború faragás - mélyen a fa felülete alá hatol késével a faragó, s a felesleges részeket eltávolítja, a díszítmény plasztikussá válik 


- spanyolozás - 1-2 mm mélyen kivésik a színezendő minták helyét és ezeket a mélyedéseket spanyolviasszal töltik meg 


- berakás - ólommal, rézzel, cinnel, kaucsukkal - hasonló módon történik. 

Díszítmények: 

       egyszerű geometrikus díszek, virág- és növényornamentika, állat- és emberfigurák, jelenetek a pásztoréletből, betyárvilágból. A stilizálástól az aprólékos naturalista ábrázolásig. 


A parasztfaragásból a XIX. sz. folyamán élesen elválasztható pásztorművészet alakult ki.  Leggazdagabb és legváltozatosabb a Dunántúlon volt, itt a faragás minden technikája megtalálható a tárgyakon, sőt még egyedülálló technikát is alkalmaztak - ez az un. spanyolozás. Az alföldi pásztorok bőrmunkáikkal tűntek ki, sajátos művészetet teremtve, a felvidékiek pedig a domború faragásokkal jártak az élen. Az erdélyi magyarság őrizte meg legtovább a középkorias-mértanias díszítőeljárást.


A pásztorművészet tárgyai szorosan összefüggnek a pásztorok hivatásával, az őrzéssel, a tereléssel - bot, karikásostor, juhászkampó, balta. De idetartoznak a használati tárgyaik is, a kürt, a rühzsírtartó, a paprika-, és sótartók, a dohány- és gyufatartók, borotvatokok, tükrösök, ivócsanakok, ivótülkök, kásakavarók, pipák, pipaszárak, furulyák, dudafejek, stb. A pásztorművészet alapanyaga elsősorban a fa, de minden faraghatót felhasználtak. A legkorábbi évszámos pásztorfaragások a Dunántúlról maradtak fenn, ezek a múlt század negyvenes éveiben spanyolozott technikával készített növényi és figurális ábrázolású tükrösök. A XIX. sz-tól Erdély kivételével pásztorfaragásainkon a virágos-figurális ornamenseket alkalmaztak.            

Dunántúl

A legkorábbi darabok spanyolozási tecnikával készültek - vörös és fekete színnel. A XIX. sz-ban a középpontban az emberábrázolás és a virágdíszítmény áll. A pásztor, a juh és a kutyája, illetve a betyár a szeretőjével, vagy a pandúrral. A század közepétől a spanyolozást felváltja a karcolozás. A karcolással való díszítés fán, szarun, kabakon egyaránt megtalálható. Ezzel a technikával a motívumkincs erősen bővül. A dunántúli pásztorművészek tudatosan törekedtek a természethű ábrázolásra. A karcolt díszítés gyakran párosult a domború faragással. A karcolás kései utolsó nagy alakja Kapoli Antal volt. 

Alföld


Nem olyan változatosak az alföldi pásztorfaragások, mint a dunántúliak. Nem vált olyan nagymértékben szokássá a tárgyak cifra díszítése. A fa, szaru, csont, szőr megmunkálása mellett a bőr kikészítése és feldolgozása is a pásztor tudománya közé tartozott. A bőrmunkában azt a szintet képviselték, mint a spanyolozásban és a karcolásban a dunántúliak. A fából faragás sem vált általánossá, inkább a szarut faragták - sótartó, kürt, ivótülök, stb. Elterjedt volt a berakás, sárgaréz és vörösréz lapocskákból, csontból és celluloidból változatos motívumokat vágtak ki.

Felvidék

A domború faragás és az ólomöntés a legjellemzőbb. A múlt század derekán jelenik meg és ettől kezdve válik uralkodóvá. Ivócsanakok, fa ivóedények formája igen változatos, a hosszúkás kanálformától a hengeres bögréig számos darabot faragtak. Természetábrázolás a központi téma, az ember, az állat, a növényvilág. Az ember- és állatábrázolás nagyobb szerepet csak a múlt század második felében kapott, ettől az időtől kezdve a csanakok füleinek díszítése került előtérbe. A rézzel való berakás is elterjedt, ami párosult a domború faragással.  A faragott bútorokat a palóc pásztorok hozták létre - főként a nógrádiak - a múlt század 80-as éveiben. Önálló stílussá a betétként elhelyezett faragások teszik, a figurális-növényi áttört faragásban magas színvonalat értek el. Itt igen kedvelték az ostornyelek, balták, botok fémmel való berakását, kiverését, illetve ólommal való kiöntését. 

Erdély


Erdélyben annak ellenére, hogy itt is virágzott a juhászat, a pásztorok faragtak is, de sohasem alakult ki olyan művészet, mely a helyi parasztfaragásoktól valamiben is eltért volna. Napjainkig megőrizték a középkorias-mértanias díszítést. 

A civilizált ember két legfontosabb szükséglete a hajlék és a ruha.

Ha ma valaki a magyar falvakon végiutazik, és keresi a népi építőművészetet, alig talál valamit, ezért hajlamos kétségbe vonni, hogy azok tényleg léteztek. Pedig a 20-30-as években ezek a falvak teljesen más képet mutattak. A települések mindegyike szerves része volt a tájnak, s a közösség egy része sem merte megbontani a harmóniát. Ebben az időben ritka volt az egységet bontó építmény. Az építőanyagot általában meghatározta a táj, vagyis a környezet. 

Települési formák  


- kertes: sík vidéken, az Alföldön a lakótelkek és a gazdasági udvarok csoportja térben különült el egymástól. A lakóházak kis telkeken álltak a város vagy a falu közepén, kerítetlenek voltak, s mellettük csak a tyúkól vagy a sertésól volt. A kert, istállókert nevű gazdasági telephely az épületekkel a lakótelep mellett helyezkedett el. 


- soros: dombos, hegyes, völgyes vidéken, Dunántúlon, Felvidéken, Erdélyben alakult ki. Egy vagy két sorban fekvő hosszú szalagtelkei nemcsupán beltelkek, hanem, magukba foglalják a szántókat, sőt néha még az erdőt, és a legelőt is. A szántóföld a beltelek folytatásaként hosszú, keskeny csíkban terül el. 


- szeres: erdős vidékek irtványföldjein, az ország legnyugatibb és legkeletibb részein jöttek létre. Egymástól elhatárolódó, dombhátakra, vagy domboldalakra települt kis házcsoportok ezek. Egy-egy település általában 5-10 szerből, azaz házcsoportból áll. A házcsoportok közelében feküdtek a belterjesen művelt földek.   

Az első kettőt zárt faluformának is nevezik, ezeknél a központban mindig a templom áll. 


A parasztházak legtöbb esetben a közösségi munka, a kaláka eredményeként épültek, betartva a szigorú hagyományokat. A házak fala döngölt föld és sár, vetett vályogtégla, fonott és tapasztott nád, vessző (= patics), a fából való borona és zsilipelés, a favázas, a kő vagy a tégla, attól függően, hogy mit nyujtott a környezet. A tetőszéket mindenütt fából ácsolták, úgy, hogy a ház keskeny oldalán földbe vert ágasfákra a ház egész hosszában végigfutó szelement fektettek és erre támaszkodtak párosával a szelemen felett találkozó szarufák. A párhuzamosan futó lécezésre erősítették a fedőanyagot - szalmát, zsúpot, nádat, zsindelyt, cserepet. Általában a ház rövid, kétablakos homlokzatával az utca felé nézett, előtte virágos kertecskével. A hosszabb homlokzat az udvar felé fordul. 

Tetőformák:

- kontyos vagy sátoros: négy síkja van, ez a legrégibb tipus. Az alapforma az egyenlőszárú háromszög, de lehet tompa- és hegyesszőgű, tájanként változó. Ezt váltotta fel a csonkakontyos tető, melyre jellemző a merev, egy síkban hátradűlő háromszög feloldása. A háromszögletű tetősík alsó vagy felső része nem fut élbe a hosszanti tetősíkokkal. Vagy alul, vagy felül nincs érintkezés a két felület között. Fedőanyaga a zsúp, a nád, a zsindely. A palócföldi kontyos tetőnek indul, de nyergestetőként zárul.


- üstökös ház oromfalán a csúcsról ragfákkal tartott kisebb-nagyobb üstök, félsátor alakú tető nyúlik le, hogy a homlokzatot az esőtől, hótól megvédje. Fedőanyaga a zsúp, vagy a nád.


- nyerges tetőnek csak két oldala van, nyeregszerűen fekszik a falakra. Gazdaságos, egyszerű szerekesztésű, fedőanyagként minden alkalmas. Az utca felé eső tető alatti rész egységes homlokfalat alkot.

Oromdíszek számos változata ismert, a szalmából kötöttek, a fából, deszkából fűrészeltek, a faragottak, a vasból kovácsoltak. 

Gádor: a föld felszínére épített házaknál fordult elő, ez tulajdonképpen előtér, zárt falazattal, vagy oszlopos megoldással. Önálló, a ház tetőzetére merőleges, de alacsonyabb tetőzete van.

Eresz, ereszalja: kiugró tetőrész, mely a csapadék ellen védte a falat, az ajtót, az ablakokat. 

A tornác egyik fő ékessége parasztházainknak. Kezdetben a tornácok oszlopai fából készültek, közepüket és felső részüket meg is faragták. Felül erősítő kötésekkel rögzítették a hosszanti koszorúgerendához. Színesre is festették (Alföld, Nagykunság). Legáltalánosabb megoldás, amikor a tornác a ház hosszanti homlokzatán fut végig. A kőoszlopos, íves tornácokat már az úri építkezésekből vették át. (Hasábosak, hengeresek lehetnek). 

Kerítések: Kezdetben a telkek nem voltak körülkerítve, kerítése, kapuja csak a településnek volt. A XIV. sz-tól kezdték a telkeket körülkeríteni, földből, vályogból, kőből, nádból, élő, vagy fonott sövényből, ágból, tövisből, kóróból, karóból, boronából, palánkból, deszkából, lécből. Az utcára néző kerítéseket szebbre, színesebbre készítették, itt csak a szépen fonott sövénykerítés, a deszka- és kőkerítés kapott helyet. A többi fajtát oldalra és hátra rakták. Díszítést csak a deszkakerítésre, a palánk felső végére tettek. Sövény- és deszkakerítés a szalma, zsúp, nád és zsindelyfedésű házakhoz került, míg kőkerítése a kőházaknak volt. A palánkkerítések általában olyan magasak voltak, hogy ne lehessen belátni az udvarra. Az első valóságos kerítés a fonott sövény volt, ugyanebből készült a kapu is. Voltak vidékek, ahol a kapukra nagy gondot fordítottak, kiskaput, nagykaput díszítéssel tették ünnepélyesebbé.  A székelykapuk a legfejlettebbek, legdíszesebbek, legszebbek. 
Gazdasági épületek 


- istállók, ólak - állattartásra szolgálnak


- pajták, csűrök, górék, odorok - gabona, takarmány őrzésére


- színek, fészerek - gazdasági munkaeszközök, kocsik, szekerek megóvására


- pincék, présházak - bortermő vidékek építményei
NÉPVISELETEK

A magyar népviselet legrégibb korszakáról nem sokat tudunk. Az ismert néhány finnugor, ugor eredetű szavunk az öv, szíj, szalag, nem sokat árul el. Bolgár-török eredetű szavaink a saru, csat, ködmön, köpönyeg, szirony, bársony, gyöngy, gyűrű.

A honfoglaló magyarok népviseletéről a régészeti leletek és a későbbi ábrázolások adtak felvilágosítást. Pl. a nők hasonlóan a férfiakhoz, nadrágot hordtak. Erre onnan következtetnek, hogy olyan nyereggel voltak felnyergelve a lovak, amit csak nadrágban lehetett megülni, és ebben az időben a nők is lovagoltak. Az ing magas nyakú, egyenes szabású volt, erre vették föl a hosszúujjú köpenyt, melyet övvel fogtak össze.


A népviseleteket rendkívül sok tényező változtatja, alakítja. A meghatározó erő a hagyomány és a közösségi ízlés.  A XVIII. sz-ban a magyar parasztság viselete a legfontosabb ruhadarabokban még alig mutatott komoly eltéréseket, ezek az eltérések, csak földrajzi távolságokban juthattak érvényre. A viselet a magyar paraszti társadalomban sokféle állapot, helyzet kifejezője volt. Meghatározója volt az életkornak, a családi állapotnak, jelezte, hogy a nő leány, menyasszony, menyecske, vagy gyerekes asszony, jelezte az öregedés szakaszait a gyászt, az özvegységet is. A női viselet érzékenyebb mutatója - kor, mód, rang, stb.- volt a falu társadalmának, mint a férfiviselet, de a férfi viselet is megkülönböztette, hogy legény, vőlegény, vagy házas az illető, de egyúttal jelezte a rangot is, a gazdasági helyzetet is, a módot is, sőt a falun belüli foglalkozási különbséget is. A mindennapi élethez is erősen igazodott. Volt ünneplő és hétköznapi ruha, voltak évszakoknak megfelelőek, sőt voltak olyanok is, amelyek mutatták, hogy viselője munkába megy, esetleg közelbe, vagy távolra készül.  


A nőknél a viselet szempontjából az első fontos állomás az iskola befejezése. Ettől kezdve kerülnek a lányok eladó sorba, ekkor teszik fejükre a pártát, nyakukba a családi ékszert. A legszebb darabokat ezek a lányok, vagy a menyasszonyok hordták, a legszínesebb viseletben, vagy tiszta fehérben ők jártak. Az első gyermek után a viseletben fokozatosan sötétedtek a színek - a kék, zöld, barna, vörös sötét árnyalatai jelentek meg. Az öregkort a fekete, ill. a sötétkék szín jelezte. Kivétel a Dunántúl déli és nyugati vidéke, ahol az öregasszonyok fehérben jártak és a gyász színe is a fehér volt. A felsőruháknál a szín nem változott, fiatal koruktól idős korukig is viselték ezeket a darabokat.


A fiú legénnyé akkor vált, amikor komolyabb mezőgazdasági munkában részt tudott venni. Ettől kezdve járt számára a hagyomány szerint a díszesebb viselet, a hímzett ing és a kötény, a pitykés mellény, a csizma a hozzávaló nadrággal, a kalap a bokrétával. Mindez azonban a házas férfinak is kijárt, kivéve a bokrétát, amit az első gyerek után le kellett venni. Itt is kivétel a téli ruha, a cifraszűr, a suba, a ködmön. 


A hagyomány tehát nagy szerepet játszott a népviseletek alakulásában, s a különböző korúak viseletét is ez határozta meg. A fejdísz,  a párta a lányságot jelentette, a férjesasszony viszont már főkötőt, fejkendőt viselt. A jegykendők, pántlikák a vőlegénységet jelentették.  De az ünnepnapok, jeles napok viseletét is meghatározta a hagyomány.


A társadalmi rétegződés is kifejeződött a viseletben. A gazdagabbak a drágább anyagokat, több selymet, hímzést, nagyobb és több pitykét használtak. A szoknyák száma is meghatározó volt, minél több szoknyát viselt egy asszony, annál gazdagabb volt. A férfiaknál a szűr és a suba hímzése is erre utalt. Lényeges eltérés a gazdálkodó parasztok, a falusi iparosok és a pásztorrend öltözködése között volt. Az elsők mindig az érvényben lévő divatot követték, az iparosok polgárias, a pásztorok régies népviseletben jártak.


Az esküvőre a menyasszony és a vőlegény egyaránt "nagy ünneplőbe" öltözött. Eleinte a menyasszonyi ruha színe nem a fehér volt. Az ünnepélyesség színe a fekete volt, így feketében esküdött a menyasszony, ami majd fokozatosan fehérre változott.

Női viseletek:

A viseletekben vannak olyan darabok, melyek azonosak, vagy hasonlók. Női viseletek közül az inget mindenhol viselték. Ez lehetett derékig érő, vagy annál hosszabb, és térdig érő, vagy annál hosszabb. Szabásuk szerint pedig mellévarrott ujjú, (az ujj a nyaktól indul és mindig bő), valamint bevarrott ujjú, (az ujj a vállból indul, lehet szűk és bő). Az inget a pendely nevű szoknyaféle fogta le, ami elé a kötényt kötötték. Ez az asszonyok otthoni viselete volt. A pendelyre - ami nem számított szoknyának - került a gyolcs alsószoknya, s legfölülre a különböző anyagú sima vagy ráncos szoknya, aminek a hossza, bősége sokféle, a kötény alatt összevarrott és nyitott is lehetett. A kötény formái változatosak, vannak egészen keskenyek és vannak olyanok, amelyek majdnem körülérik a szoknyát. Anyaguk és díszítésük elhelyezése is sokféle, otthoni és ünnepi használatra. Pruszlik - mellény országosan elterjedt ruhadarab. Kézbe való kendő az utcára menő lányok, asszonyok elmaradhatatlan kiegészítője, gyolcsból készült, kis hímzéssel, de mindig monogrammal ellátva. 

Női felsőruhák: a hárászkendőtől a kisbundáig igen változatos, gazdagon díszített 

Lábbeli - otthon mezítláb, vagy papucs, ünnepen csizma. A cipő csak a múlt század végétől.

Férfi viselet 

Lényegesen kevesebb ruhaféleségből áll, s nem is olyan díszes. Az ing és a gatya alsóruha és ruha is volt, otthon, utcán, munkában egyaránt viselték. A Székelyföld kivételével mindenütt viselték. Az ing lehetett hosszú (csípőn alul) és rövid (derékig érő). Szabásformája kétféle volt: a nyakkivágás T alakú és gallértalan, és a rávarrott és visszahajtott keskeny gallérú. Bő ujjúak, a galléros vállban ráncolt, így az ujjak tölcsér alakúak, lobogósak. Anyaguk vászon és gyolcs, de az ünneplőt készítették selyemből, vagy damasztból. Elejük tűzéssel, színes gombokkal díszítettek. Színük általában fehér, de az alföldi pásztorok kék színűt hordtak. 
A gatya is fehér, ritkán kék színű. Szabása szögletes, bősége változó, a keskenyebb vászonból készült, gyolcsból viszont a szoknyaszerűen ráncolt, ami "hétszélgatya" néven ismert. Alját rojtozták, hímezték. 
Pruszlikot a férfiak is hordtak. Díszítésük pityke, díszgomb, tűzés, zsinórozás, hímzés. Anyaguk bőr, posztó, bársony, selyem, brokát. 
A kötény már nem volt általános, de pl. a Palócföldön viselték.

Lábbeli - otthon mezítláb, vagy papucs, ünnepre csizma.

Fejfedő: nyáron különböző karimás kalap, vagy aligkarimás kalpag , télen süveg, kucsma.

Felsőruha: szűr, posztókabátok, menték, ködmönök, subák, gubák.

Alföldön igazi népviselet a matyóknál, valamint Kalocsán és környékén alakult ki. 


Matyó viselet a mezőkövesdi. A szentistváni csak halvány mása a kövesdinek, a tardi pedig a palócokéhoz hasonlít. Ez a viselet egyéni formaalakításával emelkedik ki a többi közül. Egyéni a férfiviselete is a végtelenül gazdagon hímzett ruhadarabjaival.Az országban nem volt ehhez hasonló.  


Kalocsai viselet az un. "új népviselet". A századfordulóig egyszerű, az egész Alföldre jellemző kékfestő anyagú ruhákban jártak. Az első hímzések az igek ujjain jelentek meg, kék, fekete vagy fehér, majd kék-piros színekben, a kötényeken fehér hímzés. Az I. vh. után kezdték hímezni a pruszlikot, a főkötőt, a kötényt, amit már gyári vászonból készítettek. A hímzések mind tarkábbakká váltak, az egyszerű lapos öltést madeirával és pókozással párosították. A mai szoknya kék és zöld és rózsaszín ráncolt szoknya, sok alsószoknyával, fehér ing, főkötő, pruszlik éa kötény nagy foltú, tarka hímzéssel. Tarka a harisnya és a papucs.

Dúnántúlon  már több viseleti egység van. Főként női viseletek a jellegzetesek. 


A cifraszűr nem volt minden vidék jellegzetes férfi felsőruhája, a suba sem, viszont szép táji tipusai alakultak ki. A ködmön a déli megyékben általánosan hordott felsőruha volt bőrrátét díszítéssel. A suba a sárközieknél volt a legdíszesebb.

A dunántúli férfi viselet sajátos darabja a kürtőkalap, pásztorok viselték. (Felhajtott szélű nagy karimájú cilinder). A női viselet érdekes fejfedője a pacsa - nagy felületű vászonból, gyolcsból többszörösen összehajtogatott fejviselet. A Balkánról jött.


Sárközi A legismertebb dunántúli népviselet. Több fajta hímzéssel készült, a múlt század közepén alakult ki. Négy községben terjedt el, de másutt is megjelent. A lányok fejdísze a tülkös párta - hét kicsi, a középfelé növekvő kúppal, tülökkel. Ezt a század utolsó évtizedeiben kiszorította a bársony - három egymásra fektetett sávból áll, a két alsó fekete, a fölső vörös színű. Az asszonyok haját, két oldalas konytyocskáját a fekete muszlinból készült és fehérrel sűrűn hímzett parittyafőkötő szorította le. Fölé fátyolból készült bíbort tekertek - két vége selyemmel és arannyal volt kihímezve. Nyakukba gyöngyökből hálószerűen felfűzött gallérszerű nyakéket tettek. Pendely helyett bő vászonszoknyát hordtak, erre vették rá a fehér alsószoknyákat, majd legfölülre a piros, kék vagy zöld, más színnel szegett szoknyát. Háziszőttes ingüknek szádából készítették az ujját és gyapjúfonallal hímezték azt ki. Erre pruszlikot vettek föl, majd rojtos szélű vállkendőt, néha négyet is egymás fölé. Kötény következett, mely kezdetben fehér száda, majd selyem, bársony, illetve a szoknya anyagából. Lábukon színes, apró csomókból álló sorokkal díszített kötött harisnyát viseltek sárga, piros, majd fekete csizmával vagy hímzett papuccsal.

A férfiviselet tartózkodóbb. Dolmány, mente, selyem, bársony, hímzés, rátét. 


Sióagárdi újabb népviselet, ma is élő. A hosszú, szoknyára ráboruló csipkés szélű, félhosszú ujjú hímzett ing, majd hímzett, mély kivágású kicsi pruszlik.  Az uralkodó szín a mélyvörös. A szoknya apró ráncba szedve, hímzett, csipkés szélű kötény, mintásan kötött színes harisnya, virágos szövetpapucs.


Ormánsági "régies" viselet, az uralkodó szín a fehér. 


Kapuvári viselet sok jellegzetességet mutatott a múltban, de még ma is élő. A régi elemek tovább éltek. Pillangós főkötő, hímzésekkel, islógokkal (szalagokkal) díszített. A kobak nevű főkötő fölé hímzett kendőt, s erre piros selyemkendőt kötöttek. A ráncolt szoknya rövidebb, atlaszból, brokátból, csillagos bársonyból (vörös bársonyos arany csillagok). A pruszlikok anyaga selyem és brokát. A hétköznapi kötény fekete lüszter, az ünneplő selyem csipke széllel és sujtással. Mintásan kötött fehér harisnya, cipő, csizma.  

Felvidéken is több apró, önálló viseletcsoport alakult ki. Csak a jellegzetesebb viseletet említjük. 


Hollókő, Lóc és Rimóc, stb. egységes csoportot alkotott. A főkötőt homlokkötővel erősítették a fejre, erre különböző módon kötötték a fejkendőt, homlokbahúzva, hogy kétoldalt a pántlikasorok kilátszódjanak. Vászon ingváll, pruszlik, többszörösen összehajtott vállkendő, az alsószoknyákra került a szoknya, majd a bő, később a keskeny kötény. 


Kazár főkötőjével tűnt ki. Két részből áll, ami több apró részből van összeszerkesztve. Van rajta arany, ezüst, csipke, tüllfodor, gyöngydísz, szalagcsokor, szalag. 


Bujáki ma is élő. A sok berakott alsószoknya vörössel szegett, és mindegyik rövidebb az előzőnél. A szoknya apróra berakott virágos kasmír. Az ingvállon széles pruszlik, többsoros (18-20) gyöngy. A vállkendőkön a fodrok felállnak, a réklinek sonkaujja van. Két fejkötőt, egy alsót és egy díszesebb felsőt hordanak. Fehér kötött harisnya a lányokon.  

A MAGYAR NÉP HIEDELEMVILÁGA


A magyar parasztság a multból nemcsak egy-egy motívumot, emléktöredéket hozott magával. Hiedelemvilágába benne foglaltatik archaikus vallásosságának, világszemléletének sok alapvető gondolata is. Föltehetjük tehát azt a kérdést, hogy hogyan és miért hittek a különben ügyes, a gyakorlati élet veszélyei, gondjai közt jól eligazodó vadászok, halászok, állattartók, földművesek különféle hiedelmekben - mint pl. a szemmel való rontásban, a tehén tejének elvevésében, táltosokban, lidércekben, s még annyi sok másban. Ám nemcsak a falu, hanem a városi élet még ma is tele van babonás viselkedésekkel.


A magyar parasztság etnikai csoportjai, társadalmi rétegei nem fejlődhettek együtt sem a nemességgel, sem a városi polgársággal. Osztályhelyzetük, földhöz kötöttségük, a paraszti mezőgazdasági munka, egyaránt megakadályozták a parasztságot abban, hogy bekapcsolódjon a rohamosan fejlődő európai művelődésbe. A parasztember a maga kis gazdaságában egyszerre volt házépítő mérnök, állattartó, földművelő, időjáráshoz, énekléshez, stb. értő ember. A paraszti élet kényszerű univerzalizmus volt. Világképe emlékeztet az ősi samanisztikus felfogásra, melyből története szerint ered. A túlvilági hatalmak, a természet és az ember a legszorosabb viszonyban vannak, kapcsolataik eltéphetetlenek. A természetfölötti világ és a földi világ nem is vált még el teljesen egymástól, átjátszások, csodák bármikor történhettek. Pl. egy vasdarab - balta - egyszerre lehet hasznos gazdasági eszköz, de lehet mágikus, elhárító, segítő tárgy, mely megakadályozza a jégesőt, a vihar kártevéseit.


A parasztságnak ki kellett találni magyarázó elveket, illetve ragaszkodnia kellett az ősi magyarázó elvekhez, melyekkel a világ jelenségeit értelmezték. A régi paraszti világban a babona, a hiedelem az élet szerves része, legfőbb irányítója volt. A születéstől egészen a halálig szokások, tilalmak kisérték végig az emberek életét, melyekhez ragaszkodni kellett. A gazdasági élet ténykedéseit is átszőtték a varázslások, hiedelmek. Termékenységi, vetési varázsok, háziállatokhoz és termékeikhez - tojáshoz, tejhez - fűződő hiedelmek.


A hiedelemvilág befolyással volt a vallásos világképre, a magyar parasztság társadalmi életére, gazdasági cselekvéseire, mindennapi szokásaira. Behálózta a paraszti alkotások egyik legjelentősebb területét is, a népmeséket, melyeket a csoda, a varázs hatja át. 

A hiedelemvilág alakjai:


- a táltos - a honfoglalás előtti sámánhitből maradt ránk. Finnugor eredetű szó, tudóst, természetfeletti erővel felruházott embert jelent. Elsősorban időjárást eligazító, jóra vagy rosszra fordító, állatalakban viaskodó, jóindulatú, inkább segít, mint büntet, a tudást kapja, vele születik. Természetfeletti lények rendelése következtében lett táltossá. Születéskor mindig megnézik, van-e a gyereknek foga, vagy hatodik ujja. Egy többletcsont már jelzi, hogy idővel táltos lesz belőle. Már gyermekkorban eltér a viselkedése az átlagtól – sokáig szopott, kevés szavú, csendes, szótlan, zárkózott, félrevonuló, de korához képest rendkívül erős.  

Felszerelései: tollseprű, szarv, sámándob. 

Tevékenysége: 

            az eksztázis (= rejtezés, révülés). A táltos ugyanis csak révületes állapotban tud kapcsolatot teremteni a természetfeletti lényekkel és az elhalt ősök szellemével.  

            a  táltosviaskodás - a táltosnak bika, csődör, tüzeskerék képében meg kellett vívni időről időre a szomszédos területek táltosaival


- a garabonciás – a magyar népi hitvilág természetfeletti erejű személyek egyike. Alakja évszázadok alatt keveredett a táltoséval, hozzá hasonlóan foggal, vagy több foggal születik. A táltos keletről, a garaboncviás nyugatról származik, a bűbájosság, az ördöngősség jellemző rá. Jóra, rosszra egyaránt kapható, vihart támaszt, könyvéből olvassa a bűvöleteket, a középkori vándorló diák alakja, inkább az európai fekete mágiát képviseli. Rongyos köpenyben, kezében könyvvel kopogtat be a házakba, tojást, vagy tejet kér. Nem szabad kimérni, hanem köcsöggel kell eléje tenni. Ha nem adnak neki, akkor fenyegetőzik, hogy majd adnál, de már késő lesz, s büntetésül vihart, jégverést okoz, vagy könyvéből kiolvassa a sárkányt és azon lovagol a falu fölött. A sárkány hosszú farka lesöpri a házak tetejét, a fákat kicsavarja tövestől.  Harangozással lehet ellene védekezni. 


- a boszorkány – mesealak, népmeséink rosszindulatú, emberfeletti hatalmú, idős asszonyalakjainakl gyűjtőneve. Csak ártani tud. Ótörök eredetű szó, inkább nőt jelent, de férfi is lehet. Bábának, vasorrú bábának is nevezik. A bába szó szláv származék, öregasszonyt, boszorkányt jelent. Mindenféle praktikával, babonával felruházott, szarva van, amit karácsonykor az éjféli misén a Luca-széken ülő megláthat. A boszorkányok rendszeresen összejöttek erdőszélen, hegyen, általában éjfélkor, s itt mulatoztak, táncoltak. Leggyakrabban macska képében jelenik meg.  Szemmel ártanak, betegségeket hozhatnak, kárt okoznak a termésben, az állatok hasznát maguknak szerzik meg. Leggyakrabban a családban öröklődött a boszorkányság, amit a halálos ágyon kézfogással adtak át a fiatalabb generációnak. 


-a tudós pásztor – a népi hitvilág természetfeletti erejű személye. Természetfeletti erejével nemcsak saját jószágát, érdekét védte, hanem segített másokon és igyekezett elhárítani a boszorkányok rontását, állandó harcban állt velük. Hatalma volt a jószág felett, más nyáját szétkergethette, botjában, ostorában volt az ereje. Gyakorlati és természetfeletti módszerekkel gyógyította a saját és más jószágát. Sok mindenhez értett.


- a tudós kocsis – ördöngős kocsis, természetfeletti erejű személy, ördöngős tulajdonságokkal, illetve segítő ördögökkel rendelkezik. Tudását valamilyen eszköz segítségével szerezte. Legfőbb tudománya a lovas szekerek, kocsik megállítása, megkötése, ezek megszüntetése. A szalmazsákot lóvá tudta változtatni és azzal indult útnak.


- a léleklátó asszony, javasember - a régebben vagy a közelmúltban elhaltak szellemeivel létesítettek kapcsolatot és üzenetet közvetítettek. A halottlátó a magyar népi hitvilág olyan természetfeletti erejű személye, aki közvetítő szerepet tölt be az élők és a holtak között. Beszél a halottakról, hallja a hangjukat, esetleg látja is őket, hírt ad róluk. Elsődleges feladata a halott lelkével való kapcsolatteremtés. Egyesek beszélni tudnak a jövőről, mások gyógyítnak, vagy távoli dolgokról tájékoztatnak. Voltak, akik imádkozással, ráolvasással gyógyítottak, mások a jövendőt is megmondták. Voltak, aki a tudományukat alvás közben (elrejtezés) szerezték. Ilyen képességekkel asszonyok és férfiak is rendelkezhettek. A hiedelmek gyűjtése során legtöbb történetet a boszorkányok mellett a halottlátókról lehet hallani. De míg a boszorkányok gonoszak, addig a halottlátók szerepe kettős, félelem és tisztelet övezi egyszerre. Vonzódnak hozzá, de el is határolják tőle magukat. 


-a lidérc – természetfeletti lény, többféle alak és többféle hiedelem tartozik hozzá. Ember- vagy állatalakban jelenik meg. A bolygó tűz jelentésével is találkozunk, amikor nyugodni nem tudó elhalt szellemeként kóborol. 


-a kisértet – a népi hitvilágban a meghaltak lelke, de nem a családjához visszatérő lélek, hanem olyan lélek, amelyik állandó kóborlásra van ítélve, nem pihenhet meg a sírban. Annak a lelke, akit elátkoztak. Sokféle alakban jelenhet meg, legtöbb esetben jóindulatúak, esetleg ijesztgetnek. Sokszor nem látható, csak hallható. El is lehet űzni őket, ha azt mondják: „Minden lélek dícséri az Urat”, s vagy eltűnik, vagy azt válaszolja: „Én is dícsérném, ha lehetne”, s elmondja vezekelése okát, vagy a megszólítás megszünteti az átkot. De az ördög említésével is el lehet zavarni: Ördög vigyen vissza, ahonnan jöttél.”


A magyar paraszt a világról, a földről, a világegyetemről bizonyos elképzelésekkel, ismeretekkel rendelkezik. Ennek egésze, mely az élet minden területét átszövi - a világkép. A racionális ismereteken túl az írracionális elemek is megtalálhatók, és nagy szerepet játszanak. 


A népi hiedelem szerint az egész világmindenséget víz fogja körbe, és a földet és az eget is a víz tartja. Ebben helyezkedik el a három világ, melyből a középső az, amiben az ember él. A felső világban egy tejtó terül el, ebben fürdenek az angyalok, innen járnak be a mennyországba. Az alsó világba egy lyukon lehet lejutni, ez a Sárkányország, vagy a polol. A rendszer legfontosabb eleme a nap, mely keleten feljön, nyugaton a nagy tengerbe hanyatlik. Népmesék!!!


A holdhoz több hiedelem kapcsolódik, mivel állandóan változtatja nagyságát. Benne Szent Dávid ül és hegedül, vagy hárfázik. A mezőgazdaságban különös jelentőséget tulajdonítanak az újholdnak és a teleholdnak. 

A hiedelemvilághoz kapcsolódó cselekmények


- Az egészség és szépség biztosítása - nagypénteken napfelkelte előtt vizet hoznak a folyóról vagy a kútról, s aki ebben megmosdik, egész évben egészséges lesz. A húsvét előtti nagyhéten piros almát dobtak a kútba, s aki abból ivott (ember, jószág) egész évben egészséges volt. Kenyérhéját azárt ették, hogy szép pirosak legyenek, lencsét azért, hogy szépek legyenek


- Tej- és vajhaszon érdekében vérfüvet megszárították, összetörték, sóval keverve a tehénnek adták. 
SZELLEMI MŰVELTSÉG

A szellemi műveltség a magyar nép anyagi kultúrájának felépítménye, mely kapcsolatban van az alappal. A megváltozott gazdasági és társadalmi körülmények következtében a szellemi műveltségben is bekövetkezett átalakulás.


A korai középkorban az urak és a jobbágyok szellemi műveltsége egész közel állt egymáshoz. A későbbiek során, a reneszánsz kultúra elterjedésével bizonyos távolság megfigyelhető, amit a könyvnyomtatás elterjedése, az iskolázás méginkább elmélyít. A XVIII. sz-tól egyre inkább mélyül a szakadék. A parasztság felső rétege próbál hasonulni, viszont a szegényebb csoportok élesen elválnak. A foglalkozási rétegek között is volt különbség. 


A szellemi műveltség kifejezésében, hordozásában a nyelvnek, a zenének, a mozgásnak, a táncnak igen nagy a szerepe. Ezek kifejezési eszközök, melyek szorosan hozzátartoznak a magyar nép etnikai jellegzetességeihez. Megőrizte a régiséget, melyet állandóan fejlesztett és új elemekkel bővített. 

A magyar nyelvjárások

A magyar köznyelv és irodalmi nyelv az élőbeszéden, nyelvjárások egységén alakult ki. Alapszókészletének döntő többsége az ugor kori szókészletből fejlődött, gazdagodott. Magánhangzók változatossága, a hosszú és rövid magánhangzók éles elkülönítése, kettős mássalhangzók használata jellemzi. 


A magyar nyelvjárások jellemző tulajdonsága az í-zés. Pl. néz - níz, természet - termíszet. A középkor végére a déli nyelvjárások jellemzője az ö-zés kezd megszilárdulni. Pl. kereszt = köröszt, szeder = szödör.


A magyar irodalmi nyelv kialakulása a XVI. sz-tól figyelhető meg, a latin nyelv helyett egyre gyakrabban kezdik használni a magyar nyelvet. A XVIII. sz. második felétől nyelvújítás az irodalmi nyelvben.

Hangszerek


- síp széles körben elterjedt, legegyszerűbb formája  nádból készült, de készítették fából, fahéjból.


- furulya, - hosszú (1 m, öt lyukkal) és rövid (30-60 cm, 6 különböző nagyságú luk) változata ismert. Jávor- vagy bodzafából készítik. Férfihangszer, pásztorok használták. 


- pásztortülök - szarvasmarha szarvából, inkább jelzésre.


- duda - bőrtömlőből és arra szerelt sípokból. Egyik alkatrésze a tömlő, ennek feladata, hogy a két sípot egyenletesen levegővel lássa el. Báránybőrből, de kecske- vagy kutyabőrből is készítették. A megnyúzott bőrnek csak az első részét használták föl, de az első két lábból is csak egy-egy csonkot hagytak. A nyakkal együtt három nyílása van. A XVI. sz-tól kezdve terjedt el, a XVIII. sz-tól azonban a nemesi udvarokból eltűnt ez a hangszer, csak a parasztzenekarokban volt.


- koboz - húros, gitárszerű hangszer, tollal pengetik. A lant, hárfa szorította ki.


- tambura - húros, pengetős hangszer


- tekerőlant v. nyerere, Ny-ról terjedt el, őse a kintorna v. verkli.


- citera - ügyesebb fúró-faragó ember készítette, kisebb mulatságok elképzelhe-tetlenek voltak nélküle.


- hegedű - az utóbbi két évszázadban terjedt el.


- cimbalom     
A magyar népköltészet


A népköltészet egyik sajátos megjelenése annak, amit irodalomnak nevezünk. E művek összességét gyakran folklórnak is szokták nevezni. A szó eredetileg "népi ismeretet", a nép tudását, tudományát akarta jelenteni, azt, amit tulajdonképpen a nép tud. Később azt értették alatta, amely a nép szellemi életének megnyilvánulása - népköltészetet, népzenét, díszítőművészetet, szokásokat, hiedelmeket. A népköltészet tehát a folklór egyik ága. 


A magyar népköltészeti művek jelentős része a dolgozó parasztság körében keletkezett. A műköltészet nem egy alkotása is népivé, népköltészetivé válhat. Pl. Petőfinek sok dala került a nép ajkára. Ezt azzal magyarázhatjuk, hogy ezek a dalok a nép érzéseit, harcait fejezik ki, életét tükrözik.


Az irodalom és a népköltészet formavilága sok vonatkozásban azonos. A művészi megformálás anyagát mindkettőben a nyelv adja, s rokonok, sőt azonosak is legfőbb műfajaik - dal, ballada, stb. A népköltészet szájhagyományi formákban él közösségen belül, azok részvételével teremtődik. Állandó változásoknak van kitéve. 
A népdal történetéről keveset tudunk. A parasztság történeti, társadalmi harcait, mindennapi munkáját, életét, szerelmét tükrözik. 


A szerelmi népdalok elődei a középkori virágénekek. Ezek a legkevésbé alkalomhoz kötöttek, bárki énekelheti. Mindenki magáénak érezheti. 


Történeti és vitézi énekek.a dalok középpontjában a szabadságért küzdő nemzet vezére állott.


Bujdosó- és rabénekek. A kuruc kor megfelelőivel, de a betyár- és katonadalokkal állnak szoros kapcsolatban. Ebben a búcsú keservét, az országtól, a szeretőtől, a családtól való elválást, az idegenben érzett bizonytalanságot éneklik. 


Pásztor- és betyárdalok. Sok esetben hősként jelentek meg a falvak, majorok lakói előtt, ezek a róluk szóló nótákat átvették, dalolták. A dalok a pásztorok kezére bízott jószágról, annak gondjáról, bajáról, legelőről, itatásról, őrzéséről szóltak. A betyárköltészet fő műfaja a ballada, de a dal és a ballada között nehéz határvonalat húzni. Közel állnak a pásztordalokhoz. A betyár szó a XVIII. században még olyan kétkezi munkást jelentett, aki munka után vándorolt és hol itt, hol ott kapott munkát. Közéjük azután egyre több olyan legény keveredett, aki a földesúri önkény elől menekült, s így összeütközésbe került a törvénnyel. A szegényparasztság idealizálta a betyárokat, a szabadság védelmezőinek tartotta. 

A népballada drámai jellegű epikus ének. 

IRODALOMJEGYZÉK
BALASSA Iván-ORTUTAY Gyula

     Magyar néprajz. Bp. l979. Corvina K.

A MAGYARSÁG néprajza. Bp. é.n. Királyi Magyar Egyetemi Ny.

     I. kötet: Bátky-Gyöffy-Visky

    II. kötet: Györffy-Visky

   III. kötet: Berze Nagy János-György Lajos-Horger Antal-... 

TÁTRAI Zsuzsanna-KARÁCSONY MOLNÁR Erika

     Jeles napok, ünnepi szokások. Bp. 1997.

DÖMÖTÖR Tekla

     Naptári ünnepek – népi színjátszás. Bp. 1964. Akad. K. 

KÓSA László-SZEDERKÉNYI Ágnes

     Apáról fiúra. Néprajzi kalauz. Bp. 1973. Móra Kk. 

TARJÁN Gábor

     Mindennapi hagyomány. Bp. 1984.

TÓTH János

     Népi építészetünk hagyományai. Bp. 1961. Műszaki Kk. 

GÁBORJÁN Alice

     Magyar népviseletek. Bp. 1969. Corvina K. 

KOCSI Márta-CSOMOR Lajos

     Korondi székely fazekasság. Bp. 1978.

A NÉPRAJZ TANTÁRGY VIZYGAKÉRDÉSEI

1. A néprajz fogalma, tárgya, felosztása, szerepe. A magyar néprajz múltja és jelene.

2. A magyar nép etnográfiai csoportjai, néprajzi tájak, szigetek. A dunántúli néprajzi tájegység

3. A felföldi néprajzi tájegység – palócok barkók, matyók.

4. Az alföldi néprajzi tájegység – kunok, jászok, hajdúk.

5. Az erdélyi néprajzi tájegység – székelyek, kalotaszegiek, torockóiak.

6. Település – faluformák, tanyák, népi építkezés: lakóházak építési módszere, tetőfajták.

7. Lakóházak beosztása, tűzhelye, berendezése, gazdasági épületek.

8. A nyersanyagok megszerzése a növény- és állatvilágból. Gyűjtögetés.

9. Méhészet, vadászat, halászat. 

10. Földművelés, állattartás. A gazdálkodás eszközei.

11. Népviseletek alakulása, változása.

12. A népi díszítőművészet – faragás.

13. A népi kerámia, kézimunka, szőttesek.

14. Népszokások, hagyományok. Az emberi élet szokásai: a születés és a hozzákapcsolódó szokások.

15. A házasság és a hozzákapcsolódó szokások.

16. A halál, a temetés szokásai.

17. A naptári év ünnepei – jeles napk. A téli ünnepkör szokásai.

18. A tavaszi és a nyári ünnepkör szokásai.

19. A gazdasági élet ünnepei, s ezekhez kapcsolódó szokások: aratás, szüret, kukoricafosztó, fonó, stb.

20. A magyar nép hiedelemvilága.

21. A szellemi műveltség – magyar nyelvjárások, népköltészet, népdal, ballada. 

